Κυρίες και κύριοι συνάδελφοι, αρχίζει η συνεδρίαση. Εισερχόμαστε στην ανάγνωση των ΑΝΑΦΟΡΩΝ Παρακαλείται ο Γραμματέας της Βουλής κ. Ζήσης Ζάννας, Βουλευτής Πιερίας, να αναγνώσει τις αναφορές προς το Σώμα. Πριν αρχίσετε την ανάγνωση, κύριε Ζάννα, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, είκοσι οκτώ μαθητές και μαθήτριες και τρεις συνοδοί εκπαιδευτικοί από το 4ο Δημοτικό Σχολείο της όμορφης Πολίχνης Θεσσαλονίκης. Η Βουλή σας καλωσορίζει. Σας ευχόμαστε υγεία και κάθε καλό να έχετε! [[Χειροκροτήματα απ' όλες τις πτέρυγες της Βουλής]] Κύριε Ζάννα, έχετε τον λόγο και παρακαλώ να διαβάσετε τις αναφορές με σύντμηση χρόνου, ώστε να φαίνεται η αναφορά, αλλά να αποφεύγονται περιττές λεπτομέρειες.
Ανακοίνωση αναφορών 11ης Μαΐου 2015: Ο Βουλευτής κ. Δερμιτζάκης Κωνσταντίνος κατέθεσε αναφορά προς τον Υπουργό Υγείας με θέμα: «Ο Σύλλογος Εργαζομένων του Νοσοκομείου Ιεράπετρας επισημαίνει τη δραματική κατάσταση στο Νοσοκομείο Ιεράπετρας». Ο Βουλευτής κ. Δερμιτζάκης Κωνσταντίνος κατέθεσε αναφορά προς τον Υπουργό Πολιτισμού, Παιδείας και Θρησκευμάτων με θέμα: «Ο Δήμος Ιεράπετρας και το ΤΕΙ Κρήτης επισημαίνουν την αναγκαιότητα παραμονής και συνέχισης της λειτουργίας του Τμήματος Εμπορίας και Διαφήμισης στην Ιεράπετρα». Ο Βουλευτής κ. Γεώργιος Κασαπίδης κατέθεσε αναφορά προς τον Υπουργό Εσωτερικών και Διοικητικής Ανασυγκρότησης με θέμα: «Οι πρώην δημοτικοί αστυνομικοί του Νομού Κοζάνης αιτούνται το δικαίωμα επιλογής θέσης κατά την επανασύσταση της Δημοτικής Αστυνομίας, όπως ακριβώς ισχύει για τους υπόλοιπους πρώην δημοτικούς αστυνομικούς». Οι Βουλευτές κύριοι Γεώργιος Μαρίνος και Ιωάννης Γκιόκας κατέθεσαν αναφορά προς τον Υπουργό Πολιτισμού, Παιδείας και Θρησκευμάτων με θέμα: «Ο Σύλλογος Γονέων και Κηδεμόνων του Δημοτικού Σχολείου Βαθέως Αυλίδος αιτείται την ανέγερση νέου σχολείου στο Βαθύ Αυλίδας». Ο Βουλευτής κ. Νικόλαος Νικολόπουλος κατέθεσε αναφορά προς τον Υπουργό Εσωτερικών, Διοικητικής Ανασυγκρότησης, Δικαιοσύνης, Διαφάνειας και Ανθρωπίνων Δικαιωμάτων με θέμα: «Η Ένωση Υπαλλήλων Φυλακής Πάτρας αιτείται την επίλυση ζωτικής σημασίας προβλημάτων τους και την αποκατάσταση σοβαρών ελλείψεων στη Φυλακή Πάτρας». Ο Βουλευτής κ. Νικόλαος Νικολόπουλος κατέθεσε αναφορά προς τους Υπουργούς Εργασίας, Κοινωνικών Ασφαλίσεων και Κοινωνικής Αλληλεγγύης και Πολιτισμού, Παιδείας και Θρησκευμάτων με θέμα: «Ο Σύλλογος Διδασκόντων του 1ου Πρότυπου Πειραματικού Δημοτικού Σχολείου Θεσσαλονίκης αιτείται τη διασφάλιση του εργασιακού καθεστώτος στα Πρότυπα Πειραματικά Σχολεία των εκπαιδευτικών με πενταετή θητεία». Ο Βουλευτής κ. Νικόλαος Νικολόπουλος κατέθεσε αναφορά προς τον Υπουργό Εσωτερικών και Διοικητικής Μεταρρύθμισης και Δικαιοσύνης, Διαφάνειας και Ανθρωπίνων Δικαιωμάτων με θέμα: «Πολίτης διαμαρτύρεται και παραθέτει προτάσεις για τους πρώην δημοτικούς αστυνομικούς που υπηρετούν στην Ελληνική Αστυνομία». Ο Βουλευτής κ. Νικόλαος Νικολόπουλος κατέθεσε αναφορά προς τον Υπουργό Εσωτερικών και Διοικητικής Μεταρρύθμισης και Δικαιοσύνης, Διαφάνειας και Ανθρωπίνων Δικαιωμάτων με θέμα: «Πολίτης παραθέτει προτάσεις για τον χειρισμό εκκρεμών εργασιακής φύσης θεμάτων των πρώην δημοτικών αστυνομικών, που υπηρετούν στην Ελληνική Αστυνομία». Ο Βουλευτής κ. Νικόλαος Νικολόπουλος κατέθεσε αναφορά προς τον Πρωθυπουργό και τον Υπουργό Υγείας με θέμα: «Οι κάτοικοι Πάρου - Αντίπαρου διαμαρτύρονται με ψήφισμά τους για την ανεπάρκεια της υγειονομικής κάλυψης που παρέχει το τοπικό κέντρο υγείας». Ο Βουλευτής κ. Νικόλαος Νικολόπουλος κατέθεσε αναφορά προς τον κύριο Υπουργό Εσωτερικών και Διοικητικής Μεταρρύθμισης με θέμα: «Ο Πρόεδρος του Ιδρύματος Προασπίσεων Ηθικών και Πνευματικών Αξιών αιτείται την παραχώρηση μικρής έκτασης σε δημόσιας ιδιοκτησίας περιοχή, προς ανέγερση ιερού ναού από το «Ίδρυμα Προασπίσεως Ηθικών και Πνευματικών Αξιών». Οι Βουλευτές κύριοι Νικόλαος Συρμαλένιος, Αντώνιος Συρίγος και Νικόλαος Μανιός κατέθεσαν αναφορά προς τους Υπουργούς Οικονομίας, Υποδομών, Ναυτιλίας και Τουρισμού με θέμα: «Ο Δήμος Αμοργού αιτείται την ολοκλήρωση της σύνθεσης της Αμοργού με το Εθνικό Δίκτυο Οπτικών Ινών». Ο Βουλευτής κ. Μιχαήλ Κριτσωτάκης κατέθεσε αναφορά προς τον Υπουργό Πολιτισμού, Παιδείας και Θρησκευμάτων με θέμα: «Πολίτης ενημερώνει για τη μη εγγραφή επιτυχούσας Ελληνίδας αποφοίτου ξένου σχολείου και αιτείται την τροποποίηση των προϋποθέσεων εγγραφής». Ο κ. Κωνσταντίνος Δερμιτζάκης κατέθεσε αναφορά προς τον κύριο Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Οι δικαιούχοι εργατικών κατοικιών Σητείας επισημαίνουν τις ελλείψεις και κακοτεχνίες στις εργατικές κατοικίες Σητείας που δεν είχαν καταγραφεί από το κλιμάκιο του ΟΕΚ». Ο κ. Μάξιμος Χαρακόπουλος κατέθεσε αναφορά προς τον κύριο Υπουργό Πολιτισμού, Παιδείας και Θρησκευμάτων με θέμα: «Η Ελληνική Κοινωνιολογική Εταιρεία διαπιστώνει ότι το μάθημα της Κοινωνιολογίας αποκλείεται από τα εξεταζόμενα μαθήματα της Γ΄ λυκείου, υποβαθμίζοντας τον ρόλο και τη διδασκαλία των Κοινωνικών Επιστημών στη δευτεροβάθμια εκπαίδευση». Ο κ. Αθανάσιος Δαβάκης κατέθεσε αναφορά προς τον κύριο Υπουργό Εσωτερικών και Διοικητικής Ανασυγκρότησης με θέμα: «Ο Δήμος Ελαφονήσου αιτείται την ίδρυση και λειτουργία μόνιμου Αστυνομικού Τμήματος Ελαφονήσου». Ο κ. Αθανάσιος Βαρδαλής και η κ. Ελένη Γερασιμίδου κατέθεσαν αναφορά προς τον κύριο Υπουργό Εσωτερικών και Διοικητικής Ανασυγκρότησης με θέμα: «Οι κάτοικοι και φορείς της Θάσου αντιτίθενται σε οποιαδήποτε μορφής αδειοδότησης για το λατομείο σχιστόλιθου στην περιοχή Φεγγάρι στο Υψάριο Όρος». Ο κ. Νικόλαος Νικολόπουλος κατέθεσε αναφορά προς τους κύριους Υπουργούς Οικονομίας, Υποδομών, Ναυτιλίας και Τουρισμού, Επικρατείας, Εσωτερικών και Διοικητικής Μεταρρύθμισης με θέμα: «Ο Σύλλογος Ιδιωτικών Υπαλλήλων Πάτρας παραθέτει την απόφασή του για αποχή από την εργασία κατά την Κυριακή 5 Απριλίου 2015 που ισχύει εορταστικό ωράριο και κάνουν αίτηση να καταργηθεί η εργασία κατά την Κυριακή - αργία, γενικά. Ο κ. Νικόλαος Νικολόπουλος κατέθεσε αναφορά προς τους κυρίους Υπουργούς Πολιτισμού, Παιδείας και Θρησκευμάτων, Δικαιοσύνης, Διαφάνειας και Ανθρωπίνων Δικαιωμάτων, Εσωτερικών και Διοικητικής Μεταρρύθμισης με θέμα: «Η Ελληνική Ποδοσφαιρική Ομοσπονδία παραθέτει τις θέσει και προτάσεις της που αφορούν στο σχέδιο νόμου «Επείγοντα μέτρα για την αντιμετώπιση της βίας στον αθλητισμό και άλλες διατάξεις»». Ο κ. Νικόλαος Νικολόπουλος κατέθεσε αναφορά προς τον κύριο Υπουργό Εθνικής Άμυνας με θέμα: «Η Πανελλήνια Ομοσπονδία Ενώσεων Στρατιωτικών διαμαρτύρεται για τις μισθολογικές ανισότητές στα στελέχη των Ενόπλων Δυνάμεων, ενώ τεκμηριώνει με στοιχεία τις εν λόγω μισθολογικές διαφορές σε πίνακες απαρίθμησης αριθμητικών στοιχείων και αιτείται τη σχετική αποκατάσταση τους». Ο κ. Νικόλαος Νικολόπουλος κατέθεσε αναφορά προς τους κυρίους Υπουργούς Παραγωγικής Ανασυγκρότησης, Περιβάλλοντος και Ενέργειας και Οικονομικών με θέμα: «Πολίτης διατυπώνει αίτημά του υπέρ του Αγροτικού Συνεταιρισμού «Φιλίων» Αχαΐας για μη συγχώνευση του τελευταίου με άλλους Συνεταιρισμούς». Ο κ. Νικόλαος Νικολόπουλος κατέθεσε αναφορά προς τους κυρίους Υπουργούς Οικονομικών, Εσωτερικών και Διοικητικής Μεταρρύθμισης με θέμα: «Ο Σύλλογος Ενημέρωσης Προστασίας και Επιμόρφωσης Καταναλωτών διαμαρτύρεται για την απόφαση εις βάρος της αξιοπρέπειας των απόρων που αφορά τη διανομή καρτών προμήθειας τροφίμων προς χρήση από τους ίδιους τους απόρους». Ο κ. Νικόλαος Νικολόπουλος κατέθεσε αναφορά προς τους κυρίους Υπουργούς Εσωτερικών και Διοικητικής Μεταρρύθμισης, Εργασίας, Κοινωνικών Ασφαλίσεων και Κοινωνικής Αλληλεγγύης με θέμα: «Οι σχολικοί φύλακες Θεσσαλονίκης αιτούνται την επαναπρόσληψή τους». Ο κ. Νικόλαος Νικολόπουλος κατέθεσε αναφορά προς τον κύριο Υπουργό Οικονομικών με θέμα: «Πολίτης εκ μέρους του Συνδικάτου Επαγγελματιών Περιπτερούχων, Καπνοπωλών και Ψιλικών Ειδών του Νομού Αττικής εισηγείται την πάταξη του λαθρεμπορίου καπνικών και τη ρύθμιση και ανασύσταση του λιανεμπορίου καπνικών». Ο κ. Παναγιώτης (Πάνος) Σκουρολιάκος κατέθεσε αναφορά προς τον κύριο Υπουργό Υγείας με θέμα: «Ο Δήμαρχος Ραφήνας επισημαίνει την προβληματική λειτουργία του Κέντρου Υγείας Ραφήνας και αιτείται την εικοσιτετράωρη λειτουργία του και την πλήρη αναβάθμιση των υπηρεσιών του». Ο κ. Ιωάννης Βρούτσης κατέθεσε αναφορά προς τον κύριο Υπουργό Υγείας με θέμα: «Ο Δήμαρχος Τήνου επισημαίνει τη σοβαρότητα των προβλημάτων του Κέντρου Υγείας Τήνου που αντιμετωπίζουν οι κάτοικοι του νησιού εν όψει της τουριστικής περιόδου και αιτείται την άμεση διευθέτησή τους». Ο κ. Κυριάκος Χαρακίδης κατέθεσε αναφορά προς τον κύριο Υπουργό Οικονομικών με θέμα: «Πολίτης αιτείται την ενημέρωση του για συνταξιοδοτικό θέμα που τον αφορά». Οι κύριοι Νικόλαος Μωραΐτης και Νικόλαος Καραθανασόπουλος κατέθεσαν αναφορά προς τον κύριο Υπουργό Υγείας με θέμα: «Η Διευθύντρια του ΠΕΔΥ - Κέντρο Υγείας Βόνιτσας αιτείται την ενίσχυση του κέντρου με επιπλέον προσωπικό». Ο κ. Νικόλαος Νικολόπουλος κατέθεσε αναφορά προς τον κύριο Υπουργό Οικονομικών με θέμα: «Η Γενική Συνομοσπονδία Επαγγελματιών Βιοτεχνών Εμπόρων Ελλάδος παραθέτει τις θέσεις της για το σχέδιο νόμου «Ρυθμίσεις για την επανεκκίνηση της οικονομίας»». Ο κ. Νικόλαος Νικολόπουλος κατέθεσε αναφορά προς τον κύριο Υπουργό Εξωτερικών με θέμα: «Η Ένωση Ακολούθων Τύπου αιτείται την αναβάθμιση της Ελληνικής Δημόσιας Διπλωματίας με τη δημιουργία μίας ενιαίας διπλωματικής υπηρεσίας και τη μεταφορά του κλάδου Συμβούλων, Γραμματέων Επικοινωνίας των αρμοδιοτήτων διεθνούς επικοινωνίας και των Γραφείων Τύπου και Επικοινωνίας Εξωτερικού από τη Γενική Γραμματεία Ενημέρωσης και Επικοινωνίας». Ο κ. Νικόλαος Νικολόπουλος κατέθεσε αναφορά προς τον κύριο Υπουργό Παραγωγικής Ανασυγκρότησης, Περιβάλλοντος και Ενέργειας με θέμα: «Η Ομοσπονδία Οικολογικών Οργανώσεων Κορινθιακού Κόλπου «Η ΑΛΚΥΩΝ» διαμαρτύρεται για τη μεταφορά αποβλήτων στα λιμάνια του Κορινθιακού Κόλπου». Ο κ. Νικόλαος Νικολόπουλος κατέθεσε αναφορά προς τον κύριο Υπουργό Παραγωγικής Ανασυγκρότησης, Περιβάλλοντος και Ενέργειας με θέμα: «Η Ομοσπονδία Οικολογικών Οργανώσεων Κορινθιακού Κόλπου «Η ΑΛΚΥΩΝ» διαμαρτύρεται για τη διάβρωση των ακτών του Κορινθιακού Κόλπου και τη μη ορθή αντιμετώπιση από τις περιφέρειες και τους δήμους, γεγονός που αντιτίθεται στην προοπτική της βιώσιμης ανάπτυξης της περιοχής σε βάθος χρόνου». Ο κ. Νικόλαος Νικολόπουλος κατέθεσε αναφορά προς τον κύριο Υπουργό Πολιτισμού, Παιδείας και Θρησκευμάτων με θέμα: «Ο Σύλλογος Βρεφονηπιοκόμων Ελλάδας αιτείται την επαναφορά του εξάωρου ωραρίου στο παιδαγωγικό προσωπικό των Παιδικών Σταθμών». Ο κ. Νικόλαος Νικολόπουλος κατέθεσε αναφορά προς τον κύριο Υπουργό Εσωτερικών και Διοικητικής Ανασυγκρότησης με θέμα: «Η Πανελλήνια Ομοσπονδία Συμβασιούχων Πυροσβεστών και Πυροσβεστών Πενταετούς Υποχρέωσης παραθέτει πρόταση για την ομογενοποίηση του Πυροσβεστικού Σώματος και τη μονιμοποίηση των Πυροσβεστών Πενταετούς Υποχρέωσης ». Ο κ. Χρίστος Δήμας κατέθεσε αναφορά προς τον κύριο Υπουργό Εσωτερικών και Διοικητικής Ανασυγκρότησης με θέμα: «Οι πρώην δημοτικοί αστυνομικοί που εξαιρέθηκαν της διαδικασίας της κινητικότητας και μετατάχθηκαν σε θέσεις διοικητικού προσωπικού διαμαρτύρονται για τη διάκριση εις βάρος τους, αιτούμενοι το δικαίωμα επιλογής της μετάταξής τους». Οι κύριοι Νικόλαος Μωραΐτης και Νικόλαος Καραθανασόπουλος κατέθεσαν αναφορά προς τον κύριο Υπουργό Υγείας με θέμα: «Ο ειδικός γενικής ιατρικής επιμελητής Β΄ Κέντρου Υγείας του Αστακού αιτείται τη στελέχωση του κέντρου υγείας με ιατρικό, νοσηλευτικό και λοιπό προσωπικό, με αποτέλεσμα να καθίσταται προβληματική η εύρυθμη εικοσιτετράωρη λειτουργία του. Ο κ. Νικόλαος Νικολόπουλος κατέθεσε αναφορά προς τον κύριο Υπουργό Εθνικής Άμυνας με θέμα: «Πολίτης διαμαρτύρεται για έγγραφο - αποκάλυψη που τέθηκε υπ' όψιν της Ένωσης Στρατιωτικών Ηπείρου, σχετικά με αναστολή πληρωμής νοσηλειών». Ο κ. Νικόλαος Νικολόπουλος κατέθεσε αναφορά προς τον κύριο Υπουργό Οικονομικών με θέμα: «Οι Σύγχρονες Επιχειρήσεις - Σύγχρονη Ελλάδα παραθέτουν τις θέσεις τους επί του άρθρου 21 του πρόσφατου νομοσχεδίου του Υπουργείου Οικονομικών με τίτλο «Ρυθμίσεις για την επανεκκίνηση της οικονομίας»». Ο κ. Νικόλαος Νικολόπουλος κατέθεσε αναφορά προς τους κυρίους Υπουργούς Οικονομικών και Οικονομίας, Υποδομών, Ναυτιλίας και Τουρισμού με θέμα: «Η Ομοσπονδία Συλλόγων Υπηρεσίας Πολιτικής Αεροπορίας παραθέτει πρόταση για την ανάπτυξη της οικονομίας και του τουρισμού». Ο κ. Νικόλαος Νικολόπουλος κατέθεσε αναφορά προς τον κύριο Υπουργό Πολιτισμού, Παιδείας και Θρησκευμάτων με θέμα: «Ο Παναθλητικός Όμιλος Κωφών αιτείται τροποποιήσεις και προσθήκες υπέρ των ΑΜΕΑ στο σχέδιο νόμου «Επείγοντα μέτρα για την αντιμετώπιση της βίας στον αθλητισμό και άλλες διατάξεις»». Ο κ. Νικόλαος Νικολόπουλος κατέθεσε αναφορά προς τον κύριο Υπουργό Πολιτισμού, Παιδείας και Θρησκευμάτων με θέμα: «Δημοσίευμα που αφορά πληροφορία για τη μη λειτουργία του Μουσείου της πόλης της Καλαμάτας λόγω ωραρίου κατά τη διάρκεια επίσκεψης που πραγματοποίησαν τουρίστες κρουαζιερόπλοιου που ελλιμενίστηκε στην πόλη στην αρχή της τρέχουσας τουριστικής περιόδου». Ο κ. Νικόλαος Νικολόπουλος κατέθεσε αναφορά προς τον κύριο Υπουργό Εσωτερικών και Διοικητικής Μεταρρύθμισης με θέμα: «Το Πανελλήνιο Σωματείο Πυροσβεστών Πενταετούς Υποχρέωσης αιτείται τη μονιμοποίηση των Πυροσβεστών Πενταετούς Υποχρέωσης». Η κ. Όλγα Γεροβασίλη και ο κ. Βασίλειος Τσίρκας καταθέτουν αναφορά προς τον κύριο Υπουργό Υγείας με θέμα: «Ο Δήμαρχος Γεωργίου Καραϊσκάκη του Νομού Άρτας διαμαρτύρεται για την υποστελέχωση και τις ελλείψεις σε αναλώσιμα υλικά που αντιμετωπίζουν τα τέσσερα Αγροτικά Ιατρεία του Δήμου Γεωργίου Καραϊσκάκη και αιτείται την εύρυθμη λειτουργία του Κέντρου Υγείας Καλεντίνης». Ο κ. Κωνσταντίνος Τασούλας κατέθεσε αναφορά προς τον κύριο Υπουργό Παραγωγικής Ανασυγκρότησης, Περιβάλλοντος και Ενέργειας με θέμα: «Ο Αμπελουργικός Σύλλογος Ζίτσας αιτείται την επανεξέταση της εφαρμογής του νέου συστήματος διακίνησης και χρήσης γεωργικών φυτοφαρμάκων, δίνοντας βάρος στη σωστή εκπαίδευση του αγροτικού κόσμου». Ο κ. Νικόλαος Νικολόπουλος κατέθεσε αναφορά προς τον κύριο Υπουργό Εσωτερικών και Διοικητικής Ανασυγκρότησης με θέμα: «Καθηγητής ΕΠΑΛ παραθέτει προσθήκες και επισημάνσεις στο νομοσχέδιο «Εκδημοκρατισμός της Διοίκησης, Καταπολέμηση Γραφειοκρατίας και Ηλεκτρονική Διακυβέρνηση - Αποκατάσταση αδικιών και άλλες διατάξεις»». Ο κ. Νικόλαος Νικολόπουλος κατέθεσε αναφορά προς τον κύριο Υπουργό Εθνικής Άμυνας με θέμα: «Η Ένωση Στρατιωτικών Περιφέρειας Ηπείρου αιτείται την αποζημίωση για υπερωριακή εργασία των αξιωματικών πέραν των σαράντα ωρών». Ο κ. Νικόλαος Νικολόπουλος κατέθεσε αναφορά προς τον κύριο Υπουργό Παραγωγικής Ανασυγκρότησης, Περιβάλλοντος και Ενέργειας με θέμα: «Η πέμπτη Κυνηγετική Ομοσπονδία Ηπείρου αιτείται την άρση της απαγόρευσης της άσκησης θήρας σε περιοχή του ποταμού Καλαμά της Ηπείρου». Ο κ. Νικόλαος Νικολόπουλος κατέθεσε αναφορά προς τους κυρίους Υπουργούς Οικονομικών και Εθνικής Άμυνας με θέμα: «Η Πανελλήνια Ομοσπονδία Ενώσεων Στρατιωτικών αιτείται την εξομάλυνση θεμελίωσης συνταξιοδοτικού δικαιώματος των στρατιωτικών που κατετάγησαν τα έτη 1990-1992». Ο κ. Νικόλαος Νικολόπουλος κατέθεσε αναφορά προς τον κύριο Υπουργό Πολιτισμού, Παιδείας και Θρησκευμάτων με θέμα: «Πολίτης παραθέτει παρατηρήσεις και προτάσεις του για θέματα οργάνωσης των πειραματικών και πρότυπων σχολείων, για τις οργανικές θέσεις εντός αυτών, για τη διόρθωση σχετικών με τα εν λόγω σχολεία αδικιών, για την αποκατάσταση των διωχθέντων και για την επιλογή νέων διευθυντών στα εν λόγω σχολεία». Ο κ. Νικόλαος Νικολόπουλος κατέθεσε αναφορά προς τους κυρίους Υπουργούς Πολιτισμού, Παιδείας και Θρησκευμάτων και Εθνικής Άμυνας με θέμα: «Γονέας διαμαρτύρεται για τη μη χορήγηση αναβολής σπουδών μικρής διάρκειας στον υιό του προς ολοκλήρωση σπουδών του τελευταίου στην τριτοβάθμια εκπαίδευση». Οι κ.κ. Σταύρος Τάσσος, Εμμανουήλ Συντυχάκης και Διαμάντω Μανωλάκου κατέθεσαν αναφορά προς τον Υπουργό Παραγωγικής Ανασυγκρότησης, Περιβάλλοντος και Ενέργειας με θέμα: «Η Ένωση Οινοποιητικών Συνεταιρισμών Σάμου επισημαίνει την ανάγκη ικανοποίησης των αιτημάτων της για την στήριξη της αμπελουργίας στη Σάμο». Ο κ. Νικόλαος Νικολόπουλος κατέθεσε αναφορά προς τον κύριο Υπουργό Εθνικής Άμυνας με θέμα: «Το Συντονιστικό Όργανο Συνεργαζόμενων Ορθοδόξων Χριστιανικών Σωματείων Θεσσαλονίκης διαμαρτύρεται και διατυπώνει τις ενστάσεις του για την Κάρτα του Πολίτη». Ο κ. Νικόλαος Νικολόπουλος κατέθεσε αναφορά προς τους κυρίους Υπουργούς Εσωτερικών και Διοικητικής Ανασυγκρότησης, Οικονομίας, Υποδομών, Ναυτιλίας και Τουρισμού με θέμα: «Η Ομοσπονδία Φορτηγών Αυτοκινητιστών Ελλάδας αιτείται τη λήψη πληροφόρησης σχετικά με το αν έχουν επιβληθεί οι προβλεπόμενες κυρώσεις σε μη έγκυρα δανειοδοτημένο παροχέα μεταφορικού έργου εντός της επικράτειας». Ο κ. Νικόλαος Νικολόπουλος κατέθεσε αναφορά προς τους κυρίους Υπουργούς Οικονομίας, Υποδομών, Ναυτιλίας και Τουρισμού και Οικονομικών με θέμα: «Πολίτης παραθέτει τις απόψεις του για τις αιτίες της δημιουργίας και διόγκωσης του δημοσίου χρέους». Ο κ. Κωνσταντίνος Δαμαβολίτης κατέθεσε αναφορά προς τον κύριο Υπουργό Πολιτισμού, Παιδείας και Θρησκευμάτων με θέμα: «Οι καθηγητές των Πρότυπων Πειραματικών Σχολείων αιτούνται το δικαίωμα στην εργασιακή ασφάλεια και να δοθούν οργανικές θέσεις στους ήδη υπηρετούντες καθηγητές σε θέσεις επί θητεία». Ο κ. Χρήστος Μπουκώρος κατέθεσε αναφορά προς τον κύριο Υπουργό Υγείας και Κοινωνικών Ασφαλίσεων με θέμα: «Το Περιφερειακό Τμήμα του Νομού Μαγνησίας του Πανελλήνιου Συλλόγου Φυσικοθεραπευτών αιτείται την άμεση καταβολή των οφειλών ΕΟΠΥΥ προς τους συμβεβλημένους φυσικοθεραπευτές». Οι Βουλευτές κ.κ.Σταύρος Τάσσος, Εμμανουήλ Συντυχάκης και Διαμάντω Μανωλάκου κατέθεσαν αναφορά προς τον κύριο Υπουργό Οικονομίας, Υποδομών, Ναυτιλίας και Τουρισμού με θέμα: «Ο Δήμαρχος Λήμνου αιτείται άμεση λύση του προβλήματος της ακτοπλοϊκής σύνδεσης της Λήμνου και του Αγίου Ευστρατίου με τη διατήρηση και την ενίσχυση των δρομολογίων από το λιμάνι του Λαυρίου». Ο κ. Νικόλαος Νικολόπουλος κατέθεσε αναφορά προς τους κυρίους Υπουργούς Εσωτερικών και Διοικητικής Ανασυγκρότησης και Δικαιοσύνης, Διαφάνειας και Ανθρωπίνων Δικαιωμάτων με θέμα: «Δημοσίευμα του διαδικτύου που αφορά τη διαμαρτυρία του Δημάρχου Ζίτσας επί της επικείμενης υποβάθμισης ή και κατάργησης του Αστυνομικού Τμήματος στην περιοχή Ζίτσα στην Ήπειρο». Ο κ. Νικόλαος Νικολόπουλος κατέθεσε αναφορά προς τους κυρίους Υπουργούς Εσωτερικών και Διοικητικής Ανασυγκρότησης και Πολιτισμού, Παιδείας και Θρησκευμάτων με θέμα: «Δημοσίευμα που αφορά τον παραγκωνισμό βασικών αναγκών των Ελλήνων νηπίων μέσω της χρηματοδότησης σχετικών προγραμμάτων που στοχεύουν μόνο σε νήπια μεταναστών».
Σας ευχαριστούμε πολύ, κύριε Ζάννα. Ολοκληρώθηκε η ανάγνωση των αναφορών.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα προτάξουμε τις δύο επίκαιρες ερωτήσεις προς την Υφυπουργό κ. Κόλλια - Τσαρουχά. Θα συζητηθεί η πρώτη με αριθμό 182/5-5-2015 επίκαιρη ερώτηση δεύτερου κύκλου του Βουλευτών Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τους Υπουργούς Εσωτερικών και Διοικητικής Ανασυγκρότησης και Οικονομίας, Υποδομών, Ναυτιλίας και Τουρισμού, σχετικά με τον καθαρισμό του Θερμαϊκού Κόλπου. Στην επίκαιρη ερώτηση θα απαντήσει η Υφυπουργός κ. Μαρία Κόλλια - Τσαρουχά. Κύριε Τριανταφυλλίδη, έχετε τον λόγο για δύο λεπτά.
Ευχαριστώ, κύριε Πρόεδρε. Κυρία Υφυπουργέ, με αφορμή όχι μόνο πρόσφατες αναφορές στα μέσα ενημέρωσης, αλλά και προσωπικές αυτοψίες κατά μήκος των ακτών του θαλάσσιου χώρου του Θερμαϊκού Κόλπου, είναι σαφές ότι διαπιστώνουμε έντονα και ορατά ζέοντα προβλήματα ρύπανσης. Ακριβώς μπροστά από το μνημείο - σύμβολο της πόλης, τον Λευκό Πύργο, η θάλασσα έχει μετατραπεί σε σκουπιδότοπο και με την παράλληλη παρουσία της έντονης δυσοσμίας που επικρατεί, δημιουργούνται συνθήκες που δεν συνάδουν με τις αρχές τις βιώσιμης ανάπτυξης που καλούμαστε να υπηρετήσουμε. Δυστυχώς, ο μυχός του Θερμαϊκού Κόλπου, η θαλάσσια αυλή της Θεσσαλονίκης, δίνει την εικόνα μιας επιπλέουσας χωματερής. Και, μάλιστα, καθώς εισερχόμαστε στους θερινούς μήνες, με την αναμενόμενη άνοδο της θερμοκρασίας, τα φαινόμενα τόσο του ευτροφισμού όσο και της ερυθράς παλίρροιας αλλά και της δυσάρεστης ατμόσφαιρας επιτείνονται. Η κατάσταση γίνεται ήδη χειρότερη κι αφόρητη τόσο για τους πολίτες της Θεσσαλονίκης όσο και για τους τουρίστες. Δυστυχώς από τον Γενάρη του 2015 εξαιτίας της μη ανανέωσης προγραμμάτων και των αναγκαίων κονδυλίων, το αντιρρυπαντικό σκάφος «ΑΛΚΙΠΠΗ», που επιχειρούσε για να αντιμετωπίσει τουλάχιστον την επιφανειακή ρύπανση, περισυλλέγοντας ποσότητα απορριμμάτων μηνιαίως έως και διακόσια κυβικά μέτρα, έχει σταματήσει το έργο του. Να πούμε εδώ ότι οι εργασίες καθαρισμού γίνονταν σε τρεις διαφορετικές περιοχές: από το λιμάνι της Θεσσαλονίκης μέχρι και τη θαλάσσια περιοχή του Μεγάρου Μουσικής, από το λιμάνι μέχρι τη θαλάσσια περιοχή της Αγίας Τριάδας και από το λιμάνι μέχρι το δέλτα των ποταμών Αξιού, Λουδία και Αλιάκμονα. Ωστόσο, όπως γίνεται φανερό, το βάρος του καθαρισμού δινόταν μπροστά στην παραλιακή ζώνη από το Μέγαρο Μουσικής μέχρι και το λιμάνι. Όταν μιλάμε για τον Θερμαϊκό Κόλπο, μιλούμε για τον μεγαλύτερο κόλπο του Αιγαίου, όπου χωροθετείται το δεύτερο μεγαλύτερο αστικό κέντρο της χώρας, αναπτύσσονται δύο από τις μεγαλύτερες τουριστικές ζώνες - Κασσάνδρα και Πιερία - Όλυμπος - εκβάλλουν σημαντικοί, ελληνικοί διασυνοριακοί ποταμοί - Αλιάκμονας, Αξιός, Λουδίας κ.λπ. - και μιλάμε για ορισμένες περιοχές που τις προστατεύει και η συνθήκη Ραμσάρ, δηλαδή δέλτα Αξιού και Αλιάκμονας. Λαμβάνοντας υπ' όψιν τα ανωτέρω, στην περιοχή συνευθύνης σας, στην οποία βρίσκεται ο Θερμαϊκός Κόλπος, - και λέω συνευθύνης, γιατί αντίστοιχη ευθύνη θα έπρεπε να συναισθάνονται τόσο οι δήμοι όσο και η Περιφέρεια Κεντρικής Μακεδονίας - υπάρχουν πρόδηλες αρμοδιότητες για την παρακολούθηση και τον έλεγχο της προστασίας του περιβάλλοντος, την ποιότητα της ζωής στην περιοχή, την παρακολούθηση και το συντονισμό της εκτέλεσης έργων που είναι ενταγμένα σε προγράμματα και αφορούν τον Θερμαϊκό Κόλπο, τη φροντίδα και την προώθηση τουριστικής, οικονομικής, πολιτιστικής και κοινωνικής ανάπτυξης. Όλοι γνωρίζουμε πως ο Θερμαϊκός Κόλπος έχει επιβαρυνθεί. Το ζητούμενο μέσα από την ερώτησή μου είναι να δούμε τι μπορούμε να κάνουμε όλοι μαζί για να βελτιώσουμε όχι μόνο τη βιτρίνα της πόλης, αλλά και να προστατεύσουμε το θαλάσσιο οικοσύστημα. Θέλουμε να μας ενημερώστε, λοιπόν, κυρία Υφυπουργέ, αν υπάρχει κάποιο σχέδιο για τον καθαρισμό των υδάτων και, αν υπάρχει, πότε θα ξεκινήσει να υλοποιείται. Ειδικότερα, τα ερωτήματά μου είναι εύλογα και είναι τα ακόλουθα: Πρώτον, αν θα συνεχιστεί το πρόγραμμα του επιφανειακού καθαρισμού των υδάτων με τη χρήση του αντιρρυπαντικού σκάφους και με τη διάθεση των αναγκαίων κονδυλίων, τόσο από φορείς του δημοσίου όσο και κυρίως από φορείς του ιδιωτικού τομέα. Δεύτερον, με ποιο πλέγμα μέτρων θα αντιμετωπιστούν ριζικά οι προαναφερθείσες βασικές ρυπογόνες ουσίες, όχι δηλαδή μόνο η επιπλέουσα ρύπανση, αλλά η ρύπανση που αφορά αστικά λύματα, βιομηχανικά απόβλητα, αγροτοκτηνοτροφικές δραστηριότητες κ.λπ..
Ευχαριστούμε, κύριε Τριανταφυλλίδη. Τον λόγο έχει η Υφυπουργός κ. Μαρία Κόλλια - Τσαρουχά.
Ευχαριστώ πολύ, κύριε Πρόεδρε. Κύριε συνάδελφε, θεωρώ ότι η επίκαιρη ερώτησή σας μας δίνει τη δυνατότητα να απαντήσουμε επί της ουσίας για ένα καίριο θέμα που αγγίζει τις ευαίσθητες πλευρές της πόλης της Θεσσαλονίκης και σας ευχαριστώ γι' αυτό. Με αυτό που αναφέρεται στο ρεπορτάζ - κι εσείς το ξέρετε καλά αυτό ως δημοσιογράφος - δηλαδή με τον τίτλο «SOS εκπέμπει ο Θερμαϊκός» εγώ θα συμφωνήσω και θα προσθέσω ότι για χρόνια ο Θερμαϊκός εκπέμπει σήματα κινδύνου και για το θέμα αυτό έχουν τοποθετηθεί δημόσια και επώνυμα οι πάντες και έχουν γραφεί δεκάδες ρεπορτάζ. Στον βαθμό που σχετίζεται με τις αρμοδιότητες των διευθύνσεων και των εποπτευόμενων νομικών προσώπων του Υπουργείου Εσωτερικών, Διοικητικής Ανασυγκρότησης με αρμοδιότητα τη Μακεδονία και τη Θράκη, έχω να σας πω τα εξής: Απαράβατος και αμετάθετος στόχος μας είναι η προστασία, η ανάδειξη και η ανάπτυξη του Θερμαϊκού Κόλπου, ο οποίος, αν και αποτελεί αναπόσπαστο κομμάτι της καθημερινότητας της Θεσσαλονίκης, είναι δυστυχώς εκτεθειμένος και στην περιβαλλοντική ασυνειδησία. Μετά την επανασύσταση του Υπουργείου Μακεδονίας - Θράκης το 2012 και λόγω της δραματικής μείωσης του προϋπολογισμού του, είχε αποφασιστεί η απευθείας χρηματοδότησή του από τον ιδιωτικό τομέα και με τη βοήθεια δύο φορέων του δημοσίου είχε προχωρήσει στη μίσθωση ειδικού αντιρρυπαντικού σκάφους, όπως ήδη αναφέρθηκε, για τον καθαρισμό του Θερμαϊκού μέχρι το τέλος του 2014. Με δεδομένο ότι η σύμβαση έληξε στο τέλος του προηγούμενου έτους, δεδομένου ότι ακολούθησαν οι εθνικές εκλογές, η νέα Κυβέρνηση, η ανάθεση αρμοδιοτήτων που ακολούθησαν, στο Υφυπουργείο άμεσα ξεκινήσαμε όλες τις απαιτούμενες διαδικασίες για την αναζήτηση πόρων από τον πενιχρό προϋπολογισμό, αλλά κυρίως από τον ιδιωτικό τομέα, προκειμένου να υπογραφεί το συντομότερο δυνατό η νέα σύμβαση. Είχα και έχω προσωπικές επαφές και με τους φορείς και επιχειρήσεις που στήριξαν μέχρι τώρα αυτόν τον καθαρισμό του Θερμαϊκού, προσθέτοντας όμως και άλλες, που για διάφορους λόγους δεν είχε ζητηθεί παλαιότερα η στήριξή τους. Έχω σχετικές επιστολές που μπορώ να σας τις δώσω. Για το αν υπάρχει δυνατότητα για χρηματοδότηση είναι μία συζήτηση ευρύτερη. Όμως, πριν την πραγματοποιήσουμε, θα ήθελα να ευχαριστήσω όλους όσοι στηρίζουν αυτήν την προσπάθεια μέσα από τα περιβαλλοντικά προγράμματά τους και την ευαισθησία που τους διακρίνει για την πόλη. Σχετικά με τα μέτρα, που θα πρέπει να ληφθούν για την προστασία του Θερμαϊκού, επιχειρούμε να θέσουμε το ζήτημα της διαφύλαξης του μεγαλύτερου κόλπου του Αιγαίου Πελάγους σε μια νέα αφετηρία, τόσο για τη Θεσσαλονίκη όσο και για την ευρύτερη περιοχή. Οι κύριες πηγές ρύπανσης, όπως αναφέρατε, είναι: η κτηνοτροφία, η γεωργία, η βιομηχανία, τα αστικά κέντρα, τα λύματά τους, οι μόνιμοι παραθεριστικοί οικισμοί, οι μεταφορές με πλοία και δεξαμενόπλοια. Ήδη η αρμόδια Διεύθυνση Περιβάλλοντος και Πολιτισμού και το Τμήμα Περιβάλλοντος και Σχεδιασμού Αειφόρου Ανάπτυξης, που έχει και την αρμοδιότητα προστασίας και ανάδειξης του Θερμαϊκού Κόλπου, εντείνει τις πρωτοβουλίες για την αποτελεσματική αντιμετώπιση των σημαντικών και περιβαλλοντικών πιέσεων που δέχεται ο κόλπος εξαιτίας και των ποικίλων βιομηχανικών δραστηριοτήτων, του ρυπασμένου φορτίου των ποταμών που εκβάλλουν σε αυτόν, των μέχρι πρόσφατα ανεπεξέργαστων οικιακών λυμάτων, αλλά και τον πρωτογενή τομέα. Με το δεδομένο ότι ο Θερμαϊκός επιβαρύνεται και από τα νερά των ποταμών που εκβάλλουν σε αυτόν - Αλιάκμονα, Γαλλικού, Λουδία - η αρμόδια διεύθυνση συνεργάζεται στενά με τις αρμόδιες υπηρεσίες των Υπουργείων και των οργανισμών τοπικής αυτοδιοίκησης - τουλάχιστον, προσπαθεί να συνεργαστεί - Α΄ και Β΄ βαθμού της κεντρικής και δυτικής Μακεδονίας, ώστε να επεξεργαστούμε από κοινού με σκοπό την προστασία και τη βελτίωση της ανάπτυξης της λεκάνης του κόλπου. Σαφέστατα απαιτούνται συγκεκριμένες κινήσεις - κύριε συνάδελφε, θα σας ζητήσω να συμπορευτούμε - και θα έχουν ως αποτέλεσμα τον ουσιαστικό περιορισμό της ρύπανσης. Εστιάζουμε στην αποκατάσταση του υδάτινου χώρου στην περιοχή των παλαιών βυρσοδεψείων, στον διαρκή και συστηματικό έλεγχο των εκροών όλων των εντοπισμένων και δυνητικών σημειακών εστιών ρύπανσης και τη μόλυνση του Θερμαϊκού, στην κατάλληλη χωροθέτηση της βιομηχανικής ζώνης μέσω του Οργανισμού Ρυθμιστικού Θεσσαλονίκης και των υπολοίπων συναρμοδίων φορέων, καθώς και στην ανάκληση της άδειας λειτουργίας της κάθε εγκατάστασης, η οποία δεν επεξεργάζεται αποτελεσματικά τα λύματά της. Προχωρά, επίσης, με ταχύτερες διαδικασίες η επεξεργασία των νερών της κεντρικής αποχετευτικής τάφρου της Σίνδου, ενδεχομένως και του Λουδία, όπως και του υπόλοιπου στραγγιστικού δικτύου του νοτίου τμήματος της λεκάνης, όπου σήμερα καταλήγουν απευθείας στο Θερμαϊκό Κόλπο. Ο Αξιός είναι ένα ιδιαίτερα σημαντικό θέμα. Απαιτείται ιδιαίτερη μεταχείριση για αυτό, αφού αγγίζει και τη γειτονική χώρα, η οποία δεν ανήκει στην Ευρωπαϊκή Ένωση και άρα, δεν έχουμε τη δυνατότητα ελέγχου, όσο γίνεται, για τα βεβαρημένα φορτία ρύπανσης. Όλοι, λοιπόν, οι εμπλεκόμενοι φορείς καταβάλλουμε τις προσπάθειές τους για τον έλεγχο της κατάστασης. Κύριε συνάδελφε, οι ερευνητικές ομάδες, τα ανώτατα ιδρύματα της πόλης - και όχι μόνο - , έχουν καταθέσει τις απόψεις τους, έχουν προσδιορίσει επακριβώς το χρονοδιάγραμμα των μέτρων που θα πρέπει να ακολουθήσουν - έχω επαφή με όλους αυτούς τους φορείς - και όλα αυτά μέσα από χρηματοδοτικά προγράμματα που θα μπορούσαν να αξιοποιηθούν, τόσο από εθνικούς όσο και από ευρωπαϊκούς πόρους. Θα επιμείνω, όμως - και κλείνω με αυτό την πρωτολογία μου - στην περιβαλλοντική συνείδηση που επιβάλλεται επιτέλους να έχουμε οι πολίτες. Αυτή τελικά θα καθορίσει και το δικαίωμά μας να ελπίζουμε. Σας ευχαριστώ πολύ.
Σας ευχαριστούμε, κυρία Υπουργέ. Ορίστε, κύριε Τριανταφυλλίδη, παρακαλώ, έχετε τον λόγο για τη δευτερολογία σας.
Για να δώσουμε ένα μέτρο τάξης, να πούμε ότι στην παραλιακή ζώνη του κόλπου διαβιεί περίπου το 50% του πληθυσμού της κεντρικής Μακεδονίας, το 10% της χώρας. Στην ίδια περιοχή παράγεται περίπου το 18% της μεταποιητικής βάσης και παραγωγής. Να δώσω ένα παράδειγμα: Στον κόλπο συγκεντρώνεται το 90% των μονάδων παραγωγής οστράκων σε εθνικό επίπεδο. Γι' αυτό δεν είναι μόνο - και μόνο αυτό θα άξιζε, δηλαδή - περιβαλλοντικό ζήτημα αλλά είναι και θέμα ενίσχυσης και υποστήριξης της ίδιας της παραγωγικής διαδικασίας. Σύμφωνα με την ευρωπαϊκή οδηγία 56/2008 του Ευρωπαϊκού Κοινοβουλίου και του Συμβουλίου της 17ης Ιουνίου 2008, οδηγία - πλαίσιο για τη θαλάσσια στρατηγική, που έχει στόχο την επίτευξη της καλής περιβαλλοντικής κατάστασης του θαλάσσιου περιβάλλοντος, η καλή περιβαλλοντική κατάσταση εξασφαλίζεται από έντεκα άξονες προτεραιότητας, μεταξύ των οποίων η διατήρηση της βιοποικιλότητας, ο περιορισμός της χημικής ρύπανσης και του ευτροφισμού - που προκαλεί ουσιαστικά την εξαφάνιση των ψαριών, γιατί ελαχιστοποιείται το οξυγόνο και έχουμε προβλήματα στην επιβίωση του πληθυσμού των ψαριών - , η απομάκρυνση των απορριμμάτων που προκαλούν βλάβη στο περιβάλλον και στους οργανισμούς και η διατήρηση της καλής ποιότητας των θαλασσινών που προορίζονται προς κατανάλωση από την ιχθυαγορά. Όσον αφορά το αποχετευτικό, αναφερθήκατε κυρία Υπουργέ. Είναι ένα ζήτημα, δεν θέλω να μπούμε σε λεπτομέρειες. Προφανώς αφορά και τον συνάδελφό σας από τον τομέα των τεχνικών τον κ. Σπίρτζη, εάν δεν κάνω λάθος, και έχει να κάνει με την αντιμετώπιση και την ολοκλήρωση ουσιαστικά του βιολογικού καθαρισμού, του παντορροϊκού δικτύου και των αντιπλημμυρικών ουσιαστικά υποδομών. Γιατί όταν έχουμε πλημμυρικά φαινόμενα, λόγω του παντορροϊκού δικτύου ό,τι από φερτά, ζωντανά κ.λπ., τα κατεβάζει όλα στον κόλπο, με αποτέλεσμα να δημιουργείται μια αποκρουστική εικόνα. Το ίδιο γίνεται και με τα βιομηχανικά απόβλητα, το ίδιο και με τις λοιπές ρυπογόνες πηγές. Έχουμε το βιολογικό καθαρισμό της ΒΙΠΕΘ, της βιομηχανικής περιοχής της Σίνδου, που και αυτό θα πρέπει να ολοκληρωθεί. Με αφορμή - και με αυτό καταλήγω, κύριε Πρόεδρε - το επείγον θέμα του Θερμαϊκού κι επειδή το Υπουργείο σας χωροταξικά έχει την ευθύνη του συντονισμού όλων των δραστηριοτήτων της χώρας, ειδικότερα στη γεωγραφική ζώνη Μακεδονίας και Θράκης, θα ήθελα να παρακαλέσω για τη δική σας πρωτοβουλία, κ. Τσαρουχά. Τα χρονίζοντα προβλήματα και οι πληγές του μνημονίου αποτυπώνονται καθημερινά στο σώμα της πόλης μας, της Θεσσαλονίκης μας. Οι «μαύρες τρύπες» είναι ορατές. Το μετρό καρκινοβατεί. Το λιμάνι απαξιώνεται. Το Κρατικό Θέατρο Βορείου Ελλάδος υπολειτουργεί. Τα νοσοκομεία καταρρέουν. Η Θεσσαλονίκη μας παραμένει πρωτεύουσα της ανεργίας, με τεράστια ποσοστά στους νέους και τις γυναίκες και χιλιάδες συσσίτια για φτωχούς. Η πόλη είναι καθηλωμένη από το κυκλοφοριακό, η αγορά στρυμωγμένη από τα εργοτάξια του μετρό και το μοναδικό μέσο μαζικής μεταφοράς, ο ΟΑΣΘ, δεν έχει ακόμη υλοποιήσει το δωρεάν εισιτήριο τις ώρες που μετακινούνται οι εργάτες. Αυτήν τη Θεσσαλονίκη παραλάβαμε. Αυτήν τη Θεσσαλονίκη παρέλαβε η Κυβέρνηση εθνικής και κοινωνικής σωτηρίας ΣΥΡΙΖΑ - ΑΝΕΛ. Ζητώ, λοιπόν, από εσάς, κυρία Υφυπουργέ, κυρία Τσαρουχά, να μεταφέρετε την πρόταση για μια ειδική θεματική συνεδρίαση του Υπουργικού Συμβουλίου μέσα στον μήνα Ιούνιο στη Θεσσαλονίκη και στο Υπουργείο Μακεδονίας - Θράκης, υπό την προεδρία του Πρωθυπουργού, με ατζέντα όλα τα προαναφερόμενα ζέοντα θέματα. Η πόλη χρειάζεται ένα επείγον και έκτακτο πρόγραμμα, με αξιοποίηση όλων των δυνατών εθνικών και ευρωπαϊκών πόρων, με κινητοποίηση τόσο του δημόσιου όσο και του ιδιωτικού τομέα. Στην κατεύθυνση αυτή, ανάλογες θεματικές συνεδριάσεις του Υπουργικού Συμβουλίου ανά περιφέρεια, θα μπορούσαν να οργανωθούν στην Αλεξανδρούπολη, τα Ιωάννινα, τη Λάρισα, το Ηράκλειο κ.ο.κ., σε όλη τη χώρα, έτσι ώστε να καταστεί σαφές ότι η πολιτική της Κυβέρνησης κοινωνικής σωτηρίας ΣΥΡΙΖΑ - ΑΝΕΛ είναι πράξη λυτρωτική και δεν κινείται και δεν οριοθετείται στα στενά όρια του αθηναϊκού πολιτικού και τηλεοπτικού «πριγκιπάτου» αλλά αφορά το σύνολο της ελληνικής επικράτειας από την Αλεξανδρούπολη μέχρι την Κρήτη και από τα Δωδεκάνησα μέχρι τη Φλώρινα. Ευχαριστώ.
Εσείς εκπονήσατε πρόγραμμα καθαρισμού ολόκληρης της βορείου Ελλάδας, κύριε Τριανταφυλλίδη. Κυρία Τσαρουχά, έχετε κάτι να συμπληρώσετε;
Προφανώς, έχω.
Να τηρήσουμε τον χρόνο, διότι οι Υπουργοί επείγονται και είναι κρίσιμες οι καταστάσεις. Να τηρούμε τον χρόνο.
Θα προσπαθήσω, κύριε Πρόεδρε. Καταλαβαίνω. Κύριε συνάδελφε, αυτά που είπατε όλα, όπως είπε ο κύριος Πρόεδρος, είναι πάρα πολύ σπουδαία. Χαίρομαι που είναι παρών στην Αίθουσα ο Υπουργός Εσωτερικών και Διοικητικής Ανασυγκρότησης, για να τα ακούσει - όχι πως δεν τα ξέρει αλλά είναι μια καλή υπενθύμιση αυτή. Όσοι πιστεύουν στον θεσμικό ρόλο του Υπουργείου Μακεδονίας - Θράκης, προσδοκώντας μέσω αυτού στην μετουσίωση των αιτημάτων των βορειοελλαδιτών στη δημόσια πολιτική, μπορούν να προστρέξουν, για να κάνουμε αυτό που πρέπει, δηλαδή το αυτονόητο. Κρατώντας, λοιπόν, το Υπουργείο όλες τις αρμοδιότητες που είχε πριν από τις εκλογές, διεκδικεί εκείνες που θα του επιτρέψουν να αξιοποιήσει το στρατηγικό, επιτελικό, συντονιστικό, όπως ήδη αναφέρατε, και λειτουργικό του ρόλο. Αυτό θα ξεκινήσει με την ενεργοποίηση όλων των αναπτυξιακών, ακαδημαϊκών και επιστημονικών δυνάμεων - που το πιστεύω ακράδαντα - , με απώτερο σκοπό να δημιουργηθούν οι στέρεες βάσεις για την επανεκκίνηση του βορειοελλαδικού επιχειρείν, το οποίο στραγγαλίστηκε τα προηγούμενα χρόνια, στο όνομα των μνημονιακών πολιτικών. Η παρούσα Κυβέρνηση έχει τονίσει ότι η Θεσσαλονίκη αποτελεί σταυροδρόμι ευκαιριών και ανάπτυξης, οι οποίες από την πρωτεύουσα της Μακεδονίας διαχέονται σε όλη τη βόρειο Ελλάδα. Αυτά τα πολλαπλά προβλήματα που προκάλεσε η αμοραλιστική και ισοπεδωτική πολιτική των αριθμών και του στείρου νεοφιλελευθερισμού, που προέκυψαν από την πλήρη απουσία ενός εθνικού σχεδίου ανασυγκρότησης της χώρας και των πλεονεκτημάτων της αλλά και της γεωπολιτικής της σπουδαιότητας, δεν είναι δυνατόν να αντιμετωπιστούν άμεσα, ακόμη και σε επίπεδο δεκαετίας. Θα ξεκινήσουμε οπωσδήποτε από τον επαναπροσδιορισμό της εθνικής αξιοπρέπειας, θα περάσουμε στη δημιουργία νέων ξεκάθαρων όρων λειτουργίας, που θα έχουν να κάνουν με την επιχειρηματική κοινότητα και θα καταλήγουν στο γεγονός ότι η πολιτική ηγεσία υπηρετεί τον λαό και τους πολίτες. Στο όνομα της κοινωνικής ευθύνης, όπως είπα και στην πρωτομιλία μου, ζήτησα στο πλαίσιο της κοινωνικής ευθύνης που θα πρέπει να μας διακατέχει όλους, τη στήριξη του προγράμματος καθημερινής λειτουργίας αυτού του απορρυπαντικού σκάφους. Για τη λειτουργία αυτού και του όλου εγχειρήματος, καθοριστική είναι η θετική αξιολόγηση της πρόσκλησης που έχουν απευθύνει για τη στήριξη του προγράμματος επιφανειακού καθαρισμού του Θερμαϊκού Κόλπου. Πιστεύω ότι σε σύντομο χρονικό διάστημα θα συμβεί αυτό και θα προβούμε στη διαδικασία της υπογραφής της νέας σύμβασης. Το Υπουργείο Οικονομίας, Υποδομών, Ναυτιλίας και Τουρισμού, συνεργάζεται με μας και στο πλαίσιο των αρμοδιοτήτων μας, καταβάλλουμε μαζί του εκείνες τις προσπάθειες, τις μέγιστες, για την επίλυση των προβλημάτων. Σε ό,τι έχει να κάνει με την προγραμματική περίοδο 2014-2020, που αναμένεται να ξεκινήσει τον επόμενο μήνα, προβλέπονται δράσεις που σχετίζονται με την οδηγία 2008/56/ΕΚ για τη θαλάσσια στρατηγική για την προστασία και τη διαχείριση του θαλάσσιου περιβάλλοντος, που αφορά μεταξύ των άλλων και στη μείωση της ρύπανσης στο θαλάσσιο περιβάλλον, για να μην υπάρχουν σημαντικές επιπτώσεις ή κίνδυνοι. Το μεγάλο ζητούμενο, παραμένει ο κοινός συντονισμός ενεργειών και δράσεων, κύριε συνάδελφε, για την προστασία και την αειφόρο ανάπτυξη της λεκάνης του Θερμαϊκού Κόλπου. Ζητώ να προστρέξετε όλοι - όπως ήδη το προτείνετε και σας ευχαριστώ - για να κάνουμε το καλύτερο δυνατό για τη Θεσσαλονίκη και για τη Μακεδονία. Να είστε καλά.
Ευχαριστούμε, κυρία Υπουργέ. Ευχαριστούμε, κύριε Τριανταφυλλίδη. Συζητούμε την επομένη προς εσάς, κυρία Υπουργέ, την πέμπτη με αριθμό 161/28-4-2015 επίκαιρη ερώτηση δευτέρου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τους Υπουργούς Εσωτερικών και Διοικητικής Ανασυγκρότησης και Οικονομίας, Υποδομών, Ναυτιλίας και Τουρισμού, σχετικά με τη νομοθετική ρύθμιση υιοθέτησης της ρήτρας ακριτικότητας. Θα απαντήσει η Υφυπουργός κ. Μαρία Κόλλια - Τσαρουχά. Ορίστε, κύριε Δημοσχάκη, έχετε τον λόγο.
Κύριε Πρόεδρε, με το νόμο του ελληνικού κράτους 4150/2013, εισήχθη στη νομοπαρασκευαστική διαδικασία η ρήτρα νησιωτικότητας, η πρόβλεψη δηλαδή κάθε νομοσχέδιο που έρχεται προς ψήφιση στη Βουλή, να μελετάται ως προς τις επιπτώσεις του στις ελληνικές νησιωτικές περιοχές. Είναι μια πολύ σημαντική μεταρρύθμιση, η οποία εξασφαλίζει την ισότιμη αντιμετώπιση των ευαίσθητων νησιωτικών περιοχών μας στο έργο του νομοθέτη. Η Γενική Γραμματεία Αιγαίου και Νησιωτικής Πολιτικής, με έδρα τη Μυτιλήνη, έχει αναλάβει την εφαρμογή αυτής της ρήτρας μέσω του Τμήματος Εφαρμογής Ρήτρας Νησιωτικότητας της Διεύθυνσης Νησιωτικής Πολιτικής, μια υπηρεσία που ορίστηκε με το π.δ. 103/2014 περί του οργανογράμματος του τότε Υπουργείου Εμπορικής Ναυτιλίας και Αιγαίου. Αναμένουμε να αρχίσει να εφαρμόζεται πραγματικά αυτή η πρόβλεψη και ευελπιστούμε να λειτουργήσει ως ομπρέλα για τα νησιά μας, ειδικά σε ό,τι αφορά τη Νήσο Σαμοθράκη, το Νησί της Νίκης, αναπόσπαστο κομμάτι του Έβρου, που μοιράζεται τα ίδια προβλήματα και τις ίδιες αγωνίες με όλο το νομό, ένα νομό με θαλάσσια και χερσαία ευαίσθητα σύνορα, αμφότερα αγαπημένοι προορισμοί παράνομων μεταναστών. Η Σαμοθράκη, λόγω των ιδιαιτέρων προβλημάτων της, μας δίνει το έναυσμα να ζητήσουμε όχι απλά την εφαρμογή της ρήτρας νησιωτικότητας αλλά και την επέκτασή της σε ακριτικές περιοχές, με πρώτη και κύρια εφαρμογή τον Έβρο. Πράγματι, η καθιέρωση και η εφαρμογή ρήτρας ακριτικότητας, θα μπορούσε να αντισταθμίσει σε ένα βαθμό τα προβλήματα του Νομού Έβρου μέσω της καλύτερης πρόβλεψης των ιδιαιτεροτήτων του από κάθε νέο νομοθέτημα. Τα ζητήματα της ρήτρας νησιωτικότητας και της ρήτρας ακριτικότητας είχε ως θέμα πρόσφατη γραπτή μου ερώτηση. Στην απάντηση του Υφυπουργείου Ναυτιλίας και Αιγαίου και ειδικότερα της Γενικής Γραμματείας Αιγαίου και Νησιωτικής Πολιτικής, εμπεριέχονταν η προτροπή - παρακαλώ - και η άποψη πως η υιοθέτηση της ρήτρας ακριτικότητας θα μπορούσε να υλοποιηθεί διαμέσου του Υπουργείου Μακεδονίας - Θράκης. Επιτρέψτε μου εδώ να πω και να σημειώσω, πως είναι δύσκολο να υποβαθμίσουμε ακόμα και προφορικά σε Υφυπουργείο το Υπουργείο Μακεδονίας - Θράκης, γιατί όλοι μας μεγαλώσαμε - και εσείς, κυρία Υφυπουργέ - με τους συμβολισμούς του Υπουργείου Βορείου Ελλάδος και μετέπειτα Μακεδονίας - Θράκης. Θέλουμε αυτό το χαρτοφυλάκιο να έχει τη σημασία και τη δύναμη που του αξίζει, αρμοδιότητες και πόρους για τη βέλτιστη αντιμετώπιση των προβλημάτων και την πλήρη αξιοποίηση των προοπτικών της βορείου Ελλάδος, της Θράκης και του Έβρου, όπου ηγείστε υπουργικά. Γι' αυτό και πιστεύουμε πως η δημιουργία των κατάλληλων δομών για την υιοθέτηση της ρήτρας ακριτικότητας θα προσφέρει στο συμβολισμό αλλά πρωτίστως στον πρακτικό ρόλο του Υπουργείου, μια πράξη που μπορεί να διεκπεραιωθεί με ελάχιστο κόστος αλλά με πολλαπλά πιθανά οφέλη για το μέλλον. Πριν κλείσω, θα μου επιτρέψετε να αναφέρω ένα πολύ ζωντανό παράδειγμα, για την αναγκαιότητα αυτών των προβλέψεων, που αφορά το νομοσχέδιο για την παιδεία, το οποίο συζητείται αυτές τις ημέρες. Μαθαίνουμε ότι έχει κατατεθεί τροπολογία σε σχέση με ευνοϊκές ρυθμίσεις για την εισαγωγή μαθητών λυκείου στην τριτοβάθμια εκπαίδευση από τη σεισμόπληκτη Νήσο της Κεφαλλονιάς. Εκτιμώ ότι ο παριστάμενος Υπουργός Εσωτερικών ίσως να προσυπέγραψε αυτήν την τροπολογία αλλά θα έπρεπε να γίνει μια αντίστοιχη πρόβλεψη - και να σημειωθεί στα Πρακτικά πως το προτείνω επισήμως τώρα πλέον στον Αναπληρωτή Παιδείας, τον κ. Κουράκη - και για τις οικογένειες των πλημμυροπληγέντων του Έβρου, γι' αυτούς που έχασαν τα σπίτια τους και την οικοσκευή τους, γι' αυτούς που αναγκάστηκαν να διαμείνουν - και να διανέμουν ακόμα - σε ξενοδοχεία και σπίτια φίλων και συγγενών, γι' αυτούς που έχασαν τις αγροτικές και κτηνοτροφικές επιχειρήσεις τους, γι' αυτούς που ακόμα ψάχνουν τις εκτάσεις τους κάτω από τα νερά και τα λασπόνερα. Μάλιστα, πρόσφατα, το Σάββατο και την Κυριακή ήμουν στην πατρίδα μου, στο Διδυμότειχο και στο Σουφλί και το διαπίστωσα και ιδίοις όμμασι. Πρόκειται για ελάχιστα παιδιά μεν αλλά για μέγιστο συμβολισμό δε. Ελπίζω ότι θα προωθηθεί αυτή η πρόταση και θα ενημερωθεί ο αρμόδιος Αναπληρωτής Υπουργός. Κλείνοντας, για όλα τα παραπάνω, κύριε Υπουργέ και κυρία Υφυπουργέ, ερωτάσθε αν σκοπεύετε να μελετήσετε την υιοθέτηση μιας ρήτρας ακριτικότητας, έτσι ώστε εκτός από τα λοιπά προφανή οφέλη, ο Νομός Έβρου να αποκτήσει μία διπλή δικλίδα ασφαλείας, μαζί με τη ρήτρα νησιωτικότητας και την εφαρμογή της στη Σαμοθράκη. Σας ευχαριστώ πολύ.
Ευχαριστούμε, κύριε Δημοσχάκη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, έντεκα μαθητές και μαθήτριες και τέσσερις εκπαιδευτικοί συνοδοί τους από το πρόγραμμα της Ιεράς Μητρόπολης Ιλίου, Αχαρνών και Πετρουπόλεως «Δράσεις υπέρ του παιδιού και της οικογένειας Ρομά». Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Στην επίσκεψη παρευρίσκεται και ο Σεβασμιότατος Ιλίου, Αχαρνών και Πετρουπόλεως κ. Αθηναγόρας. Σεβασμιότατε, σας καλωσορίζουμε και σας συγχαίρουμε για το έργο που κάνετε. Αγαπητοί μαθητές και αγαπητές μαθήτριες, σας συγχαίρουμε και βεβαίως σας ευχόμαστε υγεία και πρόοδο. Να είστε καλά. Ευχαριστούμε. Κυρία Υπουργέ, έχετε τον λόγο.
Σας ευχαριστώ, κύριε Πρόεδρε. Αγαπητέ συνάδελφε, θα ήθελα να σας ευχαριστήσω για την ευκαιρία που μου δίνετε με την ερώτηση που μου κάνετε και για την ουσιαστική συνεργασία που συμφωνήσαμε να αναπτυχθεί ανάμεσά μας, καθώς εσείς είστε αντίστοιχος τομεάρχης από τη Νέα Δημοκρατία. Μέσα από την ερώτησή σας, μου δίνετε την ευκαιρία να απευθύνω σε όλους τους συναδέλφους Βουλευτές, βορειοελλαδίτες και μη, ένα προσκλητήριο εγρήγορσης και συμπόρευσης, ώστε μακριά από αποκλεισμούς και διαχωρισμούς, να αποκτήσουμε έναν κοινό οραματικό βηματισμό για τη Μακεδονία και τη Θράκη μας, σε περιοχές ιδιαίτερης αξίας και ευαισθησίας για την πατρίδα μας. Δεν έχω καμμία διάθεση να ασκήσω κριτική, κύριε συνάδελφε. Θα πρέπει, όμως, να σημειωθεί ότι στο όνομα της εθνικά ευαίσθητης περιοχής, δηλαδή της Θράκης, δίνονταν πλουσιοπάροχα κίνητρα για επενδύσεις. Τελικά, οι βιομηχανικές περιοχές μετατράπηκαν σε βιομηχανικά μουσεία, λεηλατήθηκαν επιδοτήσεις και καταστράφηκε οικονομικά μία περιοχή, η οποία και βιώνει σήμερα την κρίση ίσως πιο έντονα από άλλες περιοχές. Ποιο γενικό αναπτυξιακό σχέδιο υλοποιήθηκε, που τελικά δεν υπονόμευσε τις ευκαιρίες περιφερειακής ανασυγκρότησης αλλά και δεν παγίδευσε τις πραγματικές προτεραιότητες της χώρας; Μπορεί να υποστηρίξει κανείς, κύριε Πρόεδρε, ότι οι πόροι του Γ΄ Κοινοτικού Πλαισίου Στήριξης, που προέβλεπε το 80% των δαπανών για την περιφέρεια, τελικά κατανεμήθηκαν όπως αρχικά είχαν σχεδιαστεί; Έχοντας, λοιπόν, κύριε συνάδελφε, την ίδια αφετηρία, μιας και γεννηθήκαμε και προερχόμαστε από ακριτικούς νομούς, πιστεύω ότι είμαστε σε θέση να γνωρίζουμε καλύτερα πόσος σημαντικός είναι ο γεωστρατηγικός και οικονομικός ρόλος της Θράκης. Στον Έβρο δεν τελειώνει η Ελλάδα, αλλά αρχίζει η Ευρωπαϊκή Ένωση. Ο Έβρος, είναι ένας τόπος που δοκιμάζεται σκληρά, αφού έχει υποστεί εκτεταμένες καταστροφές, όπως εσείς περιγράψατε και το έχουμε γνωρίσει όλοι μας, εξαιτίας των πλημμυρών που επαναλαμβάνονται σχεδόν κάθε χρόνο. Χωρίς να έχω διάθεση να αναζητήσω ευθύνες από αυτούς, μπορώ να πω ότι όσοι υπηρέτησαν από θέσεις ευθύνης και σε άλλες περιοχές της Μακεδονίας και Θράκης, έχουν μεγάλη ευθύνη γι' αυτά που συνέβησαν. Υπάρχουν τεράστιες ζημίες στη φυτική παραγωγή, στο ζωικό κεφάλαιο αλλά και οικιστικές ζημίες στις περιοχές του Σουφλίου και σε άλλες περιοχές, καθώς και στα αναχώματα. Υπάρχουν τριακόσια κατεστραμμένα αντλιοστάσια ΓΟΕΒ - ΤΟΕΒ. Η προστασία, λοιπόν, του Έβρου απαιτεί ένα διαρκή αγώνα και για να έχουμε ουσιαστικά αποτελέσματα, θα πρέπει να λειτουργήσουμε καταλυτικά και μέσω της αποκέντρωσης των δομών. Το Υφυπουργείο Μακεδονίας και Θράκης, δεν είναι μόνο για τους τύπους. Αν και είχε καταστεί, κύριε συνάδελφε, ως Υπουργείο παρελάσεων ή διαμαρτυριών που έκλεινε τον κύκλο του στα στενά πλαίσια της συμπρωτεύουσας, όπως συνέβαινε συνήθως στον τόπο εκλογικής περιφέρειας του εκάστοτε Υπουργού, αυτό επιβάλλεται να ανατραπεί και εγώ θα το παλέψω με όσες δυνάμεις έχω. Είμαστε αποφασισμένοι να καταρτίσουμε μια πλήρη αναπτυξιακή ατζέντα που θα αγγίζει όλη τη βόρεια Ελλάδα, από την Καστοριά και τη Φλώρινα μέχρι τον Έβρο και τη Σαμοθράκη, τέτοια που θα επιχειρεί να λύσει τα χρόνια προβλήματα που μας ταλαιπωρούν και θα εξυπηρετεί το δίπολο, σταδιακή ανασυγκρότηση και εκσυγχρονισμός του παραγωγικού προτύπου της χώρας, εμβαθύνοντας παράλληλα στην κοινωνική συνοχή. Μέσα από τη θεσμική μου ιδιότητα και με τις συγκεκριμένες αρμοδιότητες που έχω, ζητώ τη στήριξή σας, ώστε να καταστήσουμε τη Θράκη και τη Μακεδονία αναπόσπαστο μέρος της εθνικής αναπτυξιακής στρατηγικής. Αυτό είναι αυτό που θέλει να εφαρμόσει η παρούσα Κυβέρνηση της πατρίδας μας. Σε ό,τι αφορά τώρα το ερώτημά σας, η ρήτρα ακριτικής περιοχής αν και είναι προς μελέτη, θεωρώ ότι ακόμα δεν είναι πρόσφορη, καθώς πιθανή εφαρμογή της, θα επιφέρει πλείστα όσα προβλήματα ειδικής μεταχείρισης που θα κατέληγε στην ανισότητα. Ίσως προσφορότερη - πρόταση κάνω και θα τη συζητήσουμε - θα ήταν η πρόβλεψη κινήτρων και ενισχύσεων - όμως, πραγματικών και ελεγχόμενων ενισχύσεων - μέσα από ένα γενικότερο αναπτυξιακό σχεδιασμό. Στο π.δ. 358/86 «Καθορισμός αρμοδιοτήτων του Υπουργείου Βορείου Ελλάδος» και συγκεκριμένα στο άρθρο 1 αυτού, προβλέπεται ένα σύνολο παρεμβάσεων στη βόρεια Ελλάδα που καλύπτουν όλες τις ανάγκες της περιφέρειας, αρκεί να ενεργοποιηθούν και να στηριχθούν. Στον ισχύοντα δε οργανισμό του Υπουργείου Μακεδονίας και Θράκης - Υφυπουργείου τώρα - υπάρχουν οι αντίστοιχες δομές νομοθετικής και αναπτυξιακής δράσης. Επιπλέον, προβλέπεται ήδη η σύνταξη της ανάλυσης συνεπειών - ρυθμίσεων του άρθρου 7 του ν. 4048/2012 για τις προτεινόμενες από το ΥΜΑΘ νομοθετικές ρυθμίσεις ή αναμορφώσεις νομικών πεδίων, καθώς και η σύνταξη της έκθεσης αποτελεσμάτων εφαρμογής αυτών από το Τμήμα Κοινοβουλευτικού Ελέγχου και Νομοθετικής Πρωτοβουλίας. Στη δευτερολογία μου θα συνεχίσω την απάντησή μου, κύριε συνάδελφε.
Ευχαριστούμε πολύ, κυρία Υπουργέ. Κύριε Δημοσχάκη, έχετε τον λόγο για να δευτερολογήσετε. Ωστόσο, θα ήθελα να παρακαλέσω όλους τους συναδέλφους για την τήρηση του χρόνου. Ορίστε, κύριε Δημοσχάκη, έχετε τον λόγο.
Κυρία Υφυπουργέ, διαβλέπω ότι έχετε καλές προθέσεις και καλή διάθεση να βοηθήσετε τη βόρεια Ελλάδα. Άλλωστε, αυτό το έχετε αποδείξει με τη μέχρι τώρα ευδόκιμη διαδρομή σας στην πολιτική. Ταυτόχρονα, όμως, αυτό το υπογραμμίσατε με έμφαση και στην πρώτη συνάντηση που είχαμε ως Τομεάρχης Μακεδονίας - Θράκης. Όμως, με την παρούσα πρότασή μου δεν ζητάμε χρήματα αλλά νομική κάλυψη και προστασία. Ο Έβρος με αυτήν την ερώτηση, δεν ζητάει χρήματα. Βέβαια, όλα αυτά τα οποία μας είπατε και υπογραμμίσατε με έμφαση και πίστη είναι ιδιαίτερα αξιόλογα και σοβαρά. Αυτό που ζητάμε εμείς, είναι η υποστήριξη του νόμου. Αυτό που ζητάμε, κύριε Πρόεδρε, αν θέλετε - και εσείς ξέρετε και καλά τα νομικά - είναι ένα θεσμικό συνήγορο, στην προσπάθειά μας για αποτροπή της πλήρους κατάρρευσης του Νομού Έβρου. Όμως, όπως είπε προηγουμένως η κυρία Υπουργός, την αρχή της Ελλάδας, την αρχή της Ευρώπης, πρέπει να την προσέξουμε όλοι. Διότι αν δεν την προσέξουμε, θα είμαστε ευάλωτοι εδώ που μιλάμε. Στον Έβρο το τελευταίο διάστημα, λόγω των πρόσφατων πλημμυρών και προχθές των χαλαζοπτώσεων, καταστράφηκαν όλα τα αμπέλια της πόλης του Σουφλίου. Και δεν μιλάμε για ένα αμπέλι αλλά για οκτώ με δέκα χιλιάδες περίπου στρέμματα. Μιλάμε για τον ανθό των αμπελώνων της Θράκης. Επίσης, έχουμε και τα συσσωρευμένα προβλήματα, τα οποία περιγράψατε, όπως τις ζωονόσους, τη μη καταβολή επιδοτήσεων μισθολογικού κόστους, ενώ έχουμε και κλειστά τα εργοστάσιά μας, όπως το εργοστάσιο ζάχαρης, και τις βιοτεχνίες. Όσον αφορά το εργοστάσιο ζάχαρης, θα έπρεπε να βγάζει καπνό και μόνο η καμινάδα που είναι σε απόσταση χιλίων οκτακοσίων μέτρων. Καταδεικνύει δε τη σημαντικότητα της περαιτέρω υιοθέτησης για την ακριτική Ελλάδα ειδικών μέτρων άμεσης και έγκαιρης επέμβασης, ακόμα και σε προληπτικό επίπεδο, ειδικά περιοχών υψηλής ευαισθησίας, όπως προείπατε κυρία Υφυπουργέ, όπως είναι ο Έβρος. Η ρήτρα ακριτικότητας που προτείνουμε εμείς, εξυπηρετεί αυτήν ακριβώς την ανάγκη, ειδικά στα ανατολικά χερσαία μας σύνορα, στον Έβρο, που δέχονται και τη μεγαλύτερη πίεση από τις γείτονες χώρες, τη Βουλγαρία και την Τουρκία και οικονομικά και εμπορικά αλλά και σε πολιτικό επίπεδο, από την όχι και τόσο υπεύθυνη διαχείριση των υδάτων στη Βουλγαρία που καταλήγει σε πλημμύρες στον Έβρο, έως την εκ Τουρκίας ορμώμενη επιθετική παράνομη μετανάστευση. Εμείς αυτά τα βιώνουμε μέσα στις αυλές μας, μέσα στα χωράφια μας. Τα βιώνουν οι παππούδες και οι γιαγιάδες μας, οι γονείς μας, τα αδέλφια μας. Δεν τα ζείτε εδώ, όσο τα ζούμε εμείς εκεί που είμαστε σε απόσταση χιλίων μέτρων από τον ποταμό. Σκέπτεσθε ο πατέρας σας να πηγαίνει στο σπίτι του στις 22.00' και ενώ δεν υπάρχει ψυχή, να συναντά πενήντα ανθρώπους, χωρίς να γνωρίζει ποιοι είναι; Ελάτε στην ψυχολογία αυτού του ανθρώπου. Γίνεται εύκολα αντιληπτό, πως οι παραμεθόριες περιοχές μας, χερσαία και θαλάσσια σύνορα, έχουν αυξημένη ανάγκη υιοθέτησης κάποιων δικλίδων ασφαλείας, τουλάχιστον σε ό,τι αφορά, κυρία Υφυπουργέ των Εσωτερικών, σε νομοθετικό έργο. Πιστεύουμε πως μπορεί να γίνει εύκολα πραγματικότητα η ρήτρα ακριτικότητας, που προτείνουμε, μέσω της ίδρυσης ενός νομικού τμήματος στο οργανόγραμμα του Υφυπουργείου Μακεδονίας και Θράκης για τον έλεγχο και τη μελέτη των επιπτώσεων κάθε νομοθετικής ρύθμισης στην ακριτική και ευαίσθητη περιοχή του Έβρου. Με αυτόν τον τρόπο, θα δημιουργηθεί μια διπλή ομπρέλα ασφαλείας για το Νομό Έβρου μέσω της ρήτρας νησιωτικότητας για τη Νήσο της Σαμοθράκης αλλά και συνολικά για όλο το νομό με τη ρήτρα ακριτικότητας. Θεωρώ πως η ρήτρα αυτή, μπορεί να ανοίξει νέους δρόμους στην αντιμετώπιση των προβλημάτων αλλά και στη συνολική αντιμετώπιση των ζητημάτων της Θράκης και της Μακεδονίας, δίνοντας ουσιαστικές νέες αρμοδιότητες στο Υπουργείο - σύμβολο όλων των Θρακών και των Μακεδόνων. Σας διαβεβαιώνω, όπως σας είχα πει και στο γραφείο σας - και απαντώ στο κάλεσμά σας - πως θα με βρείτε υποστηρικτή και πιστό συμπαραστάτη και ως Βουλευτή του ακριτικού Έβρου αλλά και ως Τομεάρχη Μακεδονίας - Θράκης, σε οποιαδήποτε κίνηση προς το καλό του Έβρου και την ενδυνάμωση της βορείου Ελλάδος. Κλείνοντας, θα μου επιτρέψετε να απευθύνω μια τελευταία παράκληση και μάλιστα από τηλεοράσεως, διότι μας βλέπει η Ελλάδα: Σε αυτήν την προσπάθεια που κάνουμε ώστε ο Έβρος να σταθεί στα πόδια του, ύστερα από τα επαναλαμβανόμενα πλημμυρικά φαινόμενα και τις έντονες βροχοπτώσεις με χαλάζι προχθές, να βοηθήσει όλος ο Ελληνισμός. Ο ευλογημένος τόπος, ο Έβρος, αποτελεί την απαρχή της Ελλάδας, όπως προείπατε, αλλά και της Ευρώπης. Αποτελεί και έναν τόπο πλούσιο με εμπειρίες και παραστάσεις. Επισκεφτείτε τον Έβρο και κάντε τουρισμό στον Έβρο. Ενδυναμώστε τον, έναν τόπο που σχεδόν κάθε οικογένεια της Ελλάδας τον έχει ζήσει μέσα από την υπηρέτηση των πατεράδων και των γιών της. Προσκαλούμε αυτό το καλοκαίρι όλους τους Έλληνες να γνωρίσουν από κοντά τον Έβρο και να τον στηρίξουν, να γνωρίσουν τις ομορφιές του Έβρου και της Σαμοθράκης, των μυστηρίων, τον αγροτοτουρισμό, την ιστορία, τον πολιτισμό, τη λαογραφία, τη θρησκευτική παράδοση, τα μνημεία του Έβρου. Είμαστε έτοιμοι να σας υποδεχθούμε και να σας φιλοξενήσουμε.
Ευχαριστούμε.
Στηρίξτε το όραμά μας να αποτελέσει ο Έβρος, κυρία Υφυπουργέ των Εσωτερικών, ένα νομό - πρότυπο σε σχέση με τη λοιπή χώρα, σε σχέση με τους λοιπούς νομούς και να τους λέτε «Πηγαίνετε στον Έβρο. Έτσι θα γίνει η Ελλάδα». Έχουμε όλες τις προϋποθέσεις να τον υιοθετήσετε και να τον κάνετε πρότυπο. Επίσης, θα ήθελα να πω - και να κλείσω - ότι πέραν του ότι θα πρέπει να γίνει πρότυπο ο Νομός Έβρου, θα πρέπει να καταστεί και διαμετακομιστικός κόμβος. Έχουμε τη νέα Εγνατία, θα πρέπει να δημιουργήσουμε τη νέα θαλάσσια Εγνατία, έχουμε τους καθέτους άξονες, έχουμε το λιμάνι, έχουμε το αεροδρόμιο, έχουμε μια ποτάμια αρτηρία προς την Κεντρική Ευρώπη… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Συνεπώς, η Νοτιοανατολική Μεσόγειος μπορεί να φτάσει γρήγορα και μέσω των οδικών αρτηριών, θαλάσσιων και ποτάμιων, στην Κεντρική Ευρώπη.
Ευχαριστούμε, κύριε Δημοσχάκη.
Κυρία Υφυπουργέ, σας ευχαριστώ για το βιβλίο το οποίο μου χαρίσατε. Σας υπόσχομαι να το μελετήσω και να σας δώσω τις απαντήσεις που απαιτούνται. Ευχαριστώ πολύ.
Ευχαριστούμε, κύριε Δημοσχάκη. Κυρία Υφυπουργέ, έχετε τον λόγο.
Κύριε συνάδελφε, θα ήθελα να σας θυμίσω ότι τα εργοστάσια ζάχαρης ήταν έτοιμα να κλείσουν - για να μην πω ότι ήταν προμελετημένο να κλείσουν - όμως η παρούσα Κυβέρνηση με εργώδεις και αγωνιώδεις προσπάθειες, φαίνεται ότι τα κρατά και θα ανοίξει το εργοστάσιο της Ορεστιάδας. Δεν το ανακοινώνω επίσημα, όμως γίνονται προσπάθειες. Αυτό θα ανακοινωθεί βέβαια από τον αρμόδιο Υπουργό, εγώ όμως οφείλω αυτήν τη στιγμή να σας πω ότι γίνεται αγωνιώδης προσπάθεια να καλλιεργηθούν τεύτλα. Έχω δει την αγωνία του Υπουργού της Γεωργικής Ανάπτυξης και άλλων Υπουργών, όπως του κ. Λαφαζάνη, προκειμένου τα εργοστάσια ζάχαρης - διότι, ξέρετε, στις Σέρρες υπάρχει ένα ακόμα εργοστάσιο - να λειτουργήσουν. Σας ζητώ, δε, όταν θα επισκεφθώ - και είναι το πρώτο που θα κάνω - τη Σαμοθράκη, να με συνοδεύσετε κι εσείς κι άλλοι συνάδελφοι από τον Έβρο…
Μεγάλη μας τιμή. Αν και αργήσατε…
…για να δούμε μαζί, ξεκινώντας και σημειολογικά, την επίσκεψή μου στη Θράκη, την επίσημη, όπου θα έρθω σε επαφή με τους διάφορους φορείς. Τώρα, σε ό,τι έχει να κάνει με τη ρήτρα ακριτικότητας. Για ακριτικές περιοχές - όπως τονίσατε - ιδιαίτερης ευαισθησίας, δηλαδή να εξετάζονται τα νομοθετήματα και οι ασκούμενες πολιτικές ως προς τις επιπτώσεις τους στον ακριτικό χώρο και όπου απαιτείται να γίνονται οι αναγκαίες προσαρμογές καθώς και να διαμορφώνονται προγράμματα πολιτικής σε κρίσιμες κλαδικές πολιτικές, όπως η χωροταξία, η διαχείριση στερεών αποβλήτων ή η αγροτική ανάπτυξη, προβλέπονται ήδη στο πρώην Υπουργείο - νυν Υφυπουργείο Μακεδονίας - Θράκης - οι αντίστοιχες αρμοδιότητες και τμήματα για την παρακολούθηση των προτεινόμενων ρυθμίσεων ή και κανονιστικών παρεμβάσεων και των συνεπειών τους στις ορισθείσες με τις αναγκαίες διατάξεις περιοχές. Σας τα ανέφερα όλα αυτά, γιατί συγκροτούν μια πραγματικότητα η οποία, κατά την άποψή μου, θα σημάνει τη βελτίωση των δεικτών επιχειρηματικότητας, τη μείωση κι εξισορρόπηση των φορολογικών συντελεστών, την απλοποίηση κι επιτάχυνση του επιχειρηματικού επενδυτικού περιβάλλοντος, τη μείωση γραφειοκρατίας και τη δημιουργία των πολυπόθητων σήμερα νέων θέσεων εργασίας. Πρόκειται για όλα εκείνα, λοιπόν, τα αναπτυξιακά χαρακτηριστικά που θέλουμε να προσδώσουμε στην πατρίδα μας, προκειμένου να σταθεί ξανά όρθια, περήφανη και οικονομικά αυτόνομη. Κύριε Δημοσχάκη, θέλω να πιστεύω ότι θα συμφωνήσετε πως απαιτείται ένας νέος αναπτυξιακός σχεδιασμός, που οφείλει να προαγάγει την ανασύσταση του αγροτικού τομέα, γιατί αυτός μπορεί να διαμορφώσει όχι μόνο νέες αγροτοαστικές ισορροπίες αλλά και να προαγάγει την ενσωμάτωση του τοπικού. Παραμένει συγκριτικό της πλεονέκτημα η ποιότητα των αγροτικών της προϊόντων, η ονομασία προέλευσης, όσο κι αν έχουν υποτιμηθεί. Ως προς τη ρήτρα, κλείνοντας, θα ήθελα να πω ότι γίνεται συζήτηση για τη σύσταση της ρήτρας ακριτικότητας. Έχουμε σκοπό να διεξαχθεί αυτή η συζήτηση, αφού εξαχθούν όμως συμπεράσματα από την εφαρμογή της ρήτρας νησιωτικότητας - ακόμα δεν έχουν αξιολογηθεί τα συμπεράσματα - έτσι ώστε να διαμορφώσουμε τη ρήτρα με βάση τις καλύτερες διαθέσιμες πρακτικές. Σε κάθε περίπτωση, θα προηγηθεί διαβούλευση - και ήδη πρέπει να το επιδιώξουμε αυτό - μαζί με αρμόδιους τοπικούς, εθνικούς, ευρωπαϊκούς φορείς, έτσι ώστε να μπορέσουμε πραγματικά αυτήν τη ρήτρα να τη φέρουμε όπως και τη ρήτρα νησιωτικότητας. Θα επανέλθουμε οπωσδήποτε κι ευχαριστώ για τη συνεργασία. Να είστε καλά.
Ευχαριστούμε, κυρία Υπουργέ. Θα συζητηθεί τώρα η τέταρτη με αριθμό 192/5-5-2015 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τους Υπουργούς Εσωτερικών και Διοικητικής Ανασυγκρότησης και Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το πρόγραμμα χρηματοδότησης των παιδικών σταθμών. Θα απαντήσει ο Υπουργός κ. Νικόλαος Βούτσης. Κύριε Καραθανασόπουλε, έχετε τον λόγο για να αναπτύξετε την επίκαιρη ερώτηση.
Ευχαριστώ πολύ, κύριε Πρόεδρε. Βεβαίως, η ερώτηση αυτή έγινε με βάση μια σειρά από δημοσιεύματα που είχαν προηγηθεί, κύριε Υπουργέ. Και από αυτήν την άποψη την καταθέσαμε ακριβώς για να μας ενημερώσει η Κυβέρνηση σε σχέση με την εικόνα που διαμορφώνεται για το συγκεκριμένο πρόγραμμα αλλά περαιτέρω να μας ενημερώσει για τις ενέργειες τις οποίες πρόκειται να κάνει το επόμενο χρονικό διάστημα ούτως ώστε να αντιμετωπιστούν τα πολύ σοβαρά προβλήματα που αφορούν τη λειτουργία των παιδικών σταθμών καθώς και των σταθμών ΚΔΑΠ ΑΜΕΑ. Με βάση τα δημοσιεύματα αυτά, κύριε Υπουργέ, τονίζεται ότι υπάρχει κίνδυνος να μειωθούν για φέτος τα διαθέσιμα κονδύλια από το πρόγραμμα «Εναρμόνιση οικογενειακής και επαγγελματικής ζωής» κατά 50%. Πιο συγκεκριμένα, η εικόνα η οποία διαμορφώνεται με βάση αυτά τα δημοσιεύματα λέει ότι για την περίοδο 2014-2015 συνολικά για το πρόγραμμα διατέθηκαν 125 εκατομμύρια ευρώ από το ΕΣΠΑ και 63 εκατομμύρια ευρώ από εθνικούς πόρους, δημόσια δαπάνη, δηλαδή, 188 εκατομμύρια ευρώ. Το πρόγραμμα αυτό εξυπηρέτησε ογδόντα πέντε χιλιάδες παιδιά σε παιδικούς σταθμούς ιδιωτικούς και δημόσιους καθώς και ΚΔΑΠ ΑΜΕΑ. Αν ισχύει αυτή η εικόνα, δηλαδή ότι θα μειωθούν κατά 50%, αυτό σημαίνει ότι περίπου τα μισά παιδιά που εντάχθηκαν στο πρόγραμμα θα βγουν εκτός παιδικών σταθμών και περίπου οι μισοί εργαζόμενοι, γύρω στις δέκα χιλιάδες από τις είκοσι χιλιάδες εργαζόμενους που απασχολήθηκαν στο πρόγραμμα, θα απολυθούν. Και να λάβουμε υπ' όψιν ότι το συγκεκριμένο προσωπικό δουλεύει πάνω από τρία χρόνια με καθεστώς ανανεούμενων συμβάσεων. Ουσιαστικά στηρίζει τη λειτουργία των συγκεκριμένων παιδικών σταθμών. Και βέβαια η όλη εικόνα που διαμορφώνεται θα έρθει προσθετικά στα τεράστια προβλήματα που υπήρχαν μετά την απόφαση των κυβερνήσεων της Νέας Δημοκρατίας και του ΠΑΣΟΚ να περάσουν οι παιδικοί σταθμοί στην ευθύνη των δήμων, άρα με τα προβλήματα λειτουργίας τους, με τη χρόνια υποχρηματοδότηση, με τις τεράστιες ελλείψεις σε προσωπικό και με τις ελλείψεις που υπάρχουν σε παιδικούς σταθμούς όσον αφορά στις αναγκαίες υποδομές. Από αυτήν την άποψη αυτά τα οποία ρωτάμε στην ερώτηση, κύριε Υπουργέ, είναι: Τι κονδύλια έχουν διασφαλιστεί για φέτος; Γιατί βεβαίως εκτός από το πρόγραμμα ΕΣΠΑ είναι και οι υπόλοιποι παιδικοί σταθμοί που δεν είναι ενταγμένοι και ήδη οι δήμοι ξεκινάνε αυτήν την περίοδο να ζητάνε αιτήσεις εγγραφής για το νέο έτος, δηλαδή 2015-2016. Χωρίς όμως να γνωρίζουν πόσοι παιδικοί σταθμοί θα λειτουργήσουν με το πρόγραμμα ΕΣΠΑ και πόσοι κανονικά, χωρίς πρόγραμμα, δεν μπορούν να προγραμματίσουν για τη δικιά τους δραστηριότητα. Άρα, τι κονδύλια έχουν εξασφαλιστεί για το συγκεκριμένο πρόγραμμα για του χρόνου; Αυτό το πρόγραμμα θα χρηματοδοτήσει αποκλειστικά και μόνο δημόσιες και δημοτικές δομές ή θα χρηματοδοτεί και ιδιωτικούς παιδικούς σταθμούς όπως έγινε μέχρι τώρα; Τι σκέψη έχει η Κυβέρνηση σχετικά με τη μονιμοποίηση των συμβασιούχων οι οποίοι μέσα από ΑΣΕΠ ανανεώνουν τη σύμβασή τους συνεχόμενα τα τρία τελευταία χρόνια. Πώς σκέφτεται η Κυβέρνηση συνολικότερα να αντιμετωπίσει το ζήτημα; Γιατί το πρόγραμμα αυτό έχει κοντά ποδάρια. Κάποια στιγμή θα σταματήσει και τα προβλήματα θα είναι πολύ πιο σοβαρά για να αντιμετωπιστούν το επόμενο χρονικό διάστημα.
Ευχαριστούμε, κύριε Καραθανασόπουλε. Τον λόγο έχει ο Υπουργός κ. Νικόλαος Βούτσης.
Ευχαριστώ, κύριε Πρόεδρε. Είναι ένα πάρα πολύ σοβαρό ζήτημα αυτό το οποίο θέτετε. Μας απασχολεί οπωσδήποτε πολύ και πρέπει να χαράξουμε μία στρατηγική η οποία θα πρέπει να λάβει υπ' όψιν της τα δεδομένα που θα δημιουργηθούν από το καλοκαίρι και ύστερα, μετά από αυτό που ελπίζουμε να καταφέρουμε, δηλαδή να συναφθεί μία στρατηγική συμφωνία με τους εταίρους δανειστές με βάση την οποία θα καταστεί δυνατόν να αποδεσμευτούν πόροι, τόσο σε σχέση με τα πρωτογενή πλεονάσματα - θέμα που συζητιέται έτσι και αλλιώς και τώρα - αλλά κυρίως με την απομείωση της ονομαστικής τιμής του χρέους και την αναδιαμόρφωση των προγραμμάτων συνολικά για τα επόμενα πέντε χρόνια. Μόνο διά του ΕΣΠΑ δεν είναι δυνατόν να καλυφθούν. Και απαντάω συνολικά και σε μια ίδια ερώτηση που ακολουθεί αμέσως μετά. Δεν είναι δυνατόν για τα ΚΔΑΠ ΑΜΕΑ να καλυφθούν οι οικονομικές ανάγκες και κατά τη γνώμη μου, δεν πρέπει κιόλας. Θα έπρεπε, δηλαδή, όλα αυτά να είναι δημόσια και μέσω του Προγράμματος Δημοσίων Επενδύσεων και μέσω της δημιουργίας μιας κοινωνικής υπηρεσίας των δήμων, μόνιμων, να είναι ενσωματωμένα απολύτως στην λειτουργία του κοινωνικού κράτους στο επίπεδο του δήμου. Αυτή είναι μια εντελώς διαφορετική λογική, την οποία προσπαθώ τώρα, που δεν έχουμε ακόμα τα οικονομικά δεδομένα που σας είπα, τελικά να την προχωρήσουμε. Έχει συγκληθεί, ήδη, μια διυπουργική επιτροπή για να συζητήσουμε πώς θα μπορούσαν να είναι αυτές οι κοινωνικές υπηρεσίες του δήμου οι οποίες να εγκολπώνονται και να συλλειτουργούν το σύνολο των κοινωνικών δομών σε κάθε δήμο. Τα οικονομικά δεδομένα είναι αυτά που είπατε, αλλά είναι λάθος. Δεν θα κάναμε ποτέ αυτό το λάθος. Δεν απάντησα και στον συνάδελφο, τον σύντροφό σας τον κ. Σοφιανό, διότι και στην ΚΕΔΕ, πριν από τρεις μέρες, στην έναρξη του συνεδρίου ανέφερε ότι θα μείνουν έξω τόσα παιδιά. Είναι προφανές πως δεν θα μείνουν. Η πολιτική συμφωνία που έχουμε κάνει σε επίπεδο Υπουργικού Συμβουλίου είναι αυτά τα διαθέσιμα χρήματα, τα οποία φτάνουν για τα πρώτα δυόμισι χρόνια χοντρικά στην καλύτερη των περιπτώσεων, εάν λειτουργήσουν με βάση το πώς λειτουργούσαν τα πράγματα, να έρθουν εμπροσθοβαρώς στο ΕΣΠΑ και να καλυφθούν αυτά τα χρόνια. Άρα δεν θα παρουσιαστεί ένα άμεσο ζήτημα. Είναι προφανές, όμως, πως θα υπάρχει σοβαρό ζήτημα για το μέλλον και θα πρέπει να προχωρήσουμε με μια εντελώς διαφορετική λογική, πάντοτε στη βάση της δημόσιας αντίληψης, και να δούμε και με την αύξηση του Προγράμματος Δημοσίων Επενδύσεων και των κονδυλίων από τα συναρμόδια Υπουργεία Εργασίας, Υγείας, κ.λπ., να καλυφθούν και μέσω των ΚΑΠ αυτές οι δομές και με μόνιμο προσωπικό, που επίσης είναι ένα στοίχημα το οποίο θα δούμε πώς θα το υλοποιήσουμε. Διότι αυτά τα εντεκάμηνα είναι πραγματικά προβληματικά, όπως και το ζήτημα του ωραρίου τους που αυξήθηκε από τριάντα σε σαράντα ώρες και δεν μπορούν να κάνουν την δουλειά τους οι κυρίες που είναι εκεί. Είμαστε σαφώς υπέρ της πολιτικής τού να επανέλθουν στις τριάντα ώρες. Βεβαίως υπάρχουν κάποια προβλήματα - το έχουμε συζητήσει ήδη με την ΚΕΔΕ και με δήμους - που έχουν σχέση με το ότι πηγαίνουν μέχρι τις τέσσερις η ώρα το απόγευμα και έχουν χωρίσει ήδη σε δύο τετράωρα κάποιοι δήμοι τις εργασιακές σχέσεις ή άλλου τύπου προβλήματα, τα οποία θα πρέπει να καλύψουμε. Τασσόμαστε, λοιπόν, ευθέως - είναι θέμα χρόνου και οικονομικών δεδομένων συνολικών και άρα θα το συζητάμε πολύ συχνά αυτό το ζήτημα και αναμεταξύ μας - υπέρ της αρχής των δημόσιων ενιαίων δομών με μόνιμο προσωπικό, με τα εργασιακά δικαιώματα και ανοιχτών στις προκλήσεις των καιρών. Διότι τα παιδιά θα αυξάνονται συνεχώς, όπως και οι ανάγκες των γονέων, θέματα στα οποία θα αναφερθώ ύστερα. Ευχαριστώ.
Ευχαριστούμε, κύριε Υπουργέ. Τον λόγο έχει ο κ. Νίκος Καραθανασόπουλος.
Κύριε Υπουργέ, το ξέρετε πολύ καλά ότι δεν κάνουμε δίκη προθέσεων. Απλώς, εμάς τι μας ανησυχεί; Μας ανησυχεί αυτό το οποίο είπατε και εσείς στην αρχή. Βεβαίως, αυτά είπαμε ότι είναι στοιχεία από δημοσιεύματα. Βεβαίως, θα θέλαμε μια πιο ξεκάθαρη εικόνα. Προσπαθήσατε να δώσετε την εικόνα, αλλά το πρόβλημα, το οποίο το αναγνωρίσατε, είναι το εξής, κύριε Υπουργέ: Θα ξέρουμε την κατάσταση που θα διαμορφωθεί από το καλοκαίρι και μετά με βάση το πώς θα προχωρήσει η συμφωνία ανάμεσα στην Κυβέρνηση και στους θεσμικούς εταίρους, την πρώην τρόικα. Αυτό δημιουργεί κάποια προβλήματα, κύριε Υπουργέ: τα προβλήματα της καθυστέρησης του προγραμματισμού και αναφορικά με το πόσοι παιδικοί σταθμοί μπορούν να λειτουργήσουν και αναφορικά με το προσωπικό το οποίο πρέπει να ξανακάνει τις ίδιες αιτήσεις, γιατί είναι τώρα τρία χρόνια που ανανεώνει τη σύμβασή του, και συνολικά με τον προγραμματισμό τον οποίο πρέπει να κάνουν οι δήμοι για το επόμενο χρονικό διάστημα. Ήδη σήμερα, για παράδειγμα, μια σειρά δήμοι ξεκίνησαν τη διαδικασία των αιτήσεων που πρέπει να κάνουν οι λαϊκές οικογένειες για να ενταχθούν στους εκτός ΕΣΠΑ παιδικούς σταθμούς. Αυτό καταλαβαίνετε ότι δημιουργεί δυσκολίες και εμπόδια, αν δεν έχουμε ξεκάθαρη εικόνα. Κύριε Υπουργέ, γνωρίζετε πολύ καλά ποια ήταν η θέση του Κομμουνιστικού Κόμματος, ότι δεν θα έπρεπε οι παιδικοί σταθμοί να περάσουν στην ευθύνη του δήμου, θα έπρεπε να είναι δημόσιοι, να είναι κρατικοί παιδικοί σταθμοί, στο πλαίσιο της προσχολικής αγωγής η οποία θα έπρεπε να υπάρχει. Από αυτήν την άποψη, θα έπρεπε με ευθύνη του κράτους και όχι μόνο να λειτουργούν, με μόνιμο και σταθερό προσωπικό, αλλά και ταυτόχρονα να μην εντάσσονται στη λογική των τροφείων. Διότι η εξέλιξη των πραγμάτων με τη μεταβίβαση των αρμοδιοτήτων στους δήμους, κύριε Υπουργέ, γνωρίζετε δυστυχώς πολύ καλά ποια ήταν: Υπολειτουργία των παιδικών σταθμών, τροφεία για τα παιδιά της λαϊκής οικογένειας που πηγαίνουν στους παιδικούς σταθμούς, ανατροπή σε εργασιακές σχέσεις για τους εργαζόμενους, εντατικοποίηση της εργασίας τους. Βεβαίως, με όλα αυτά και με τη βοήθεια από το πρόγραμμα ΕΣΠΑ θα διαμορφωθεί μια πολύ πιο σοβαρή κατάσταση. Εμείς, βέβαια, ήμασταν αντίθετοι να υπάρχει μια τέτοια χρηματοδότηση από το πρόγραμμα ΕΣΠΑ για τους παιδικούς σταθμούς, γιατί ακριβώς συμβάλλει στο να οξυνθεί ακόμα περισσότερο το πρόβλημα το επόμενο χρονικό διάστημα. Άρα, το ζητούμενο - και θα θέλαμε πραγματικά το επόμενο χρονικό διάστημα να γενικευτεί η συζήτηση - είναι: Πρώτον, το πώς θα μπορέσουν να καλυφθούν οι απαραίτητες υποδομές, οι δομές δηλαδή για τους παιδικούς σταθμούς που είναι αναγκαίοι για να καλύπτουν το σύνολο των παιδιών της λαϊκής οικογένειας. Δεύτερον, το προσωπικό αυτό να μονιμοποιηθεί, κύριε Υπουργέ. Από ΑΣΕΠ είναι και τρία χρόνια τούς ανανεώνεται συνεχώς η σύμβασή τους. Θα πάμε σε άλλες διαδικασίες; Ουσιαστικά, αυτοί κρατούν τους παιδικούς σταθμούς και τη λειτουργία τους. Πέρα από όλα αυτά τα οποία και εσείς αναγνωρίσατε και το ωράριο για τη φύλαξη των παιδιών, έχουν και μια σειρά άλλες υποχρεώσεις που έχουν αναλάβει. Τέλος, να μπορέσουν μέσα από αυτήν τη διαδικασία, κύριε Υπουργέ, στο επόμενο χρονικό διάστημα το σύνολο των παιδιών των λαϊκών οικογενειών να ενταχθούν, αλλά και πάνω από όλα των οικογενειών των ανέργων. Διότι το ξέρετε πολύ καλά ότι για τα προγράμματα ΕΣΠΑ υπομοριοδοτείται η άνεργη οικογένεια για να στείλει το παιδί της στους παιδικούς σταθμούς και η πλειοψηφία των δήμων, δυστυχώς, αποκλείει τα παιδιά των άνεργων οικογενειών από τους παιδικούς σταθμούς. Άρα, λοιπόν, υπάρχουν μια σειρά από τέτοια ζητήματα. Εφόσον μπορείτε να μας διαβεβαιώσετε από τώρα ότι η χρηματοδότηση θα είναι απρόσκοπτη για το επόμενο χρονικό διάστημα, τουλάχιστον για το 2015-2016, αυτή θα είναι μια σημαντική συνεισφορά.
Σας ευχαριστούμε, κύριε συνάδελφε. Κύριε Υπουργέ, έχετε τον λόγο.
Ίσως δεν έγινε κατανοητό ότι αυτό που είπα για το καλοκαίρι είχε να κάνει με το κατά πόσο θα μπορούμε πλέον να μελετήσουμε μια άλλη στρατηγική...
Το συνολικότερο…
Δεν είχε να κάνει με τη διασφάλιση για το 2015-2016 και για το 2016-2017. Σας είπα πως αποφασίσαμε - πολιτική απόφαση είναι αυτή εμπροσθοβαρώς - ότι τα κονδύλια για αυτά τα δύο πρώτα χρόνια…
Άρα, δεν ισχύουν τα δημοσιεύματα.
Όχι, ούτε κατά διάνοια. Δεν ισχύουν τα δημοσιεύματα. Και ο Νίκος Σοφιανός τα είπε αυτά εκεί πέρα. Εύλογα ήταν. Δώσαμε κάποιες διευκρινήσεις, διότι ήταν και εργαζόμενοι μαζεμένοι από τα ΚΔΑΠ. Είναι σαφές ότι είναι απολύτως εξασφαλισμένα για τα δύο επόμενα χρόνια με τα χρήματα, όμως, που θα αφορούν στα επόμενα πέντε χρόνια. Δηλαδή, το κενό πλέον θα είναι τεράστιο από εκεί και πέρα. Άρα, θα μελετήσουμε - γι' αυτό αναφέρθηκα και στο καλοκαίρι - εξ υπαρχής και συνολικά για τις άλλες κοινωνικές δομές, τα ΚΗΦΙ, κτλ - είναι οκτώ, εννιά δομές τουλάχιστον, πολύ σπουδαίες, πάρα πολύ σοβαρές - το πού θα ενταχθούν, πώς θα ενταχθούν, πώς θα αποκτήσουν μια μονιμότητα, και για το προσωπικό και για τα ωράρια. Έχετε δίκιο για το θέμα των ανέργων οικογενειών. Αυτά τα προγράμματα του ΕΣΠΑ ακριβώς είναι για τις μανάδες, δεν είναι για τα παιδιά. Με συγχωρείτε, αλλά αυτό θα το πω, δεν κρατιέμαι, με ξέρετε. Αυτό το κόλπο έχει γίνει. Είμαστε κολπατζήδες γενικώς και ευλόγως και κάποιοι από τους καλοπροαίρετους εταίρους έξω το λένε.
Για να διευκολυνθεί η μερική απασχόληση.
Το βάλαμε για να διευκολύνονται οι μανάδες να αφήνουν τα παιδιά τους για να βρουν δουλειά. Δεν είναι για τα παιδιά. Δεν είναι για την προστασία των παιδιών. Αφορά σε διπλάσιο νούμερο από αυτό που ήταν προ κρίσεως. Είχανε ξεκινήσει από σαράντα χιλιάδες, κυρίως, με μικρά παιδιά - γιατί τα έχω δει, έχω περάσει από εκεί - και τώρα έχουνε πάει στις ενενήντα χιλιάδες. Κανονικά θα έπρεπε να απορροφήσουν πάνω από εκατόν τριάντα χιλιάδες, για να είναι πραγματικά καλυμμένες οι θέσεις, για ένα εισοδηματικό πλαφόν, κατώφλι, που κάποιος από εκεί και πάνω θα μπορούσε, ενδεχομένως, είτε με ιδιωτικό σταθμό είτε στο σπίτι, να καλυφθεί. Θα έπρεπε να είναι τουλάχιστον για εκατόν τριάντα χιλιάδες, διότι η κρίση έφερε μία επαναφορά. Έφυγαν πάρα πολλοί από τα ιδιωτικά, όπου πήγαιναν και σε λαϊκές γειτονιές και από λαϊκές οικογένειες. Τα δυτικά ήταν γεμάτα με μικρούς ιδιωτικούς σταθμούς, από τους οποίους έφυγε ο κόσμος.
Θα έπρεπε οι δημόσιοι να καλύψουν.
Έφυγε από εκεί ο κόσμος και γυρνάει στου δημόσιους. Χρειάζεται μία στρατηγική γι' αυτό το θέμα, που να ενταχθεί, βεβαίως και στην προσχολική αγωγή. Διότι πολλά από αυτά καλύπτουν και το προ - προνήπιο. Ξεκινάει από το βρέφος και φτάνει μέχρι παιδιά των τεσσάρων, πριν να πάει στο νηπιαγωγείο. Επαναλαμβάνω, εξασφαλίσαμε να μην υπάρχει κάτι προβληματικό σε σχέση με τα δύο επόμενα χρόνια, αλλά είναι ένα μεικτό θέμα το οποίο θα το δούμε με προτεραιότητα και μπορούμε να το δούμε και διακομματικά και να το συζητήσουμε εκ βαθέων, γιατί είναι ένα εξαιρετικά επείγον ζήτημα. Ευχαριστώ.
Σας ευχαριστούμε, κύριε Καραθανασόπουλε και κύριε Υπουργέ. Θα συζητηθεί τώρα η τρίτη με αριθμό 194/5-5-2015 επίκαιρη ερώτηση δευτέρου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τους Υπουργούς Εργασίας, Κοινωνικής Ασφάλισης και Κοινωνικής Αλληλεγγύης και Εσωτερικών και Διοικητικής Ανασυγκρότησης, σχετικά με τα προβλήματα στη λειτουργία των Κέντρων Δημιουργικής Απασχόλησης Παιδιών (ΚΔΑΠ) και Παιδιών με Αναπηρία (ΚΔΑΠ ΜΕΑ). Θα απαντήσει ο Υπουργός κ. Νικόλαος Βούτσης. Κύριε Συντυχάκη, έχετε τον λόγο για να αναπτύξετε την επίκαιρη ερώτηση.
Ευχαριστώ, κύριε Πρόεδρε. Κύριε Υπουργέ, σε συνέχεια της επίκαιρης ερώτησης του ΚΚΕ για τους παιδικούς σταθμούς, η ίδια κατάσταση επικρατεί και στα Κέντρα Δημιουργικής Απασχόλησης Παιδιών και στα ΚΔΑΠ ΜΕΑ. Είναι ένας βραχνάς για εκατοντάδες χιλιάδες οικογένειες, διότι όλες αυτές οι οικογένειες, που προέρχονται από τα εργατικά λαϊκά στρώματα, περιμένουν κάθε χρόνο να δουν αν το παιδί θα πάει στα Κέντρα Δημιουργικής Απασχόλησης, όπως και στους παιδικούς σταθμούς, για να βρουν οι άνθρωποι μεροκάματο, αλλά κυρίως, για να μπορέσει το παιδί να έχει μία στοιχειώδη σχολική αγωγή σε μία κρίσιμη ηλικία των έξι έως δώδεκα ετών. Υπάρχουν τετρακόσιες σαράντα οκτώ δομές πανελλαδικά και φιλοξενούνται περίπου σαράντα χιλιάδες παιδιά, με χίλιους περίπου εργαζόμενους. Πολλά δε περισσότερα είναι τα προβλήματα στα παιδιά ΜΕΑ. Είναι ελάχιστα τα παιδιά που συμμετέχουν σε αυτήν τη συγκεκριμένη δομή. Λόγω της ισχνής κρατικής χρηματοδότησης όλα εξαρτώνται από τα ευρωπαϊκά προγράμματα και κάθε χρόνο γίνεται η ίδια συζήτηση για το αν θα χρηματοδοτηθεί ή δεν θα χρηματοδοτηθεί. Μέχρι πού θα κρατήσει αυτή η υπόθεση; Κοιτάξτε. Είναι γεγονός ότι διαχέεται προς τα έξω και μάλιστα αυτά τα λένε δήμαρχοι - γι' αυτό και ο προηγούμενος εκπρόσωπος του κόμματος ο κ. Καραθανασόπουλος, όπως κι εγώ θα θέσουμε αυτό το ζήτημα - ότι έχουν εξασφαλιστεί 60 εκατομμύρια για το σύνολο των δομών, ενώ οι πραγματικές ανάγκες για την κάλυψη του συνόλου αυτών των αναγκών κοστολογούνται στα 200-250 εκατομμύρια. Εάν ισχύει αυτό - εσείς λέτε ότι δεν ισχύει, απλώς έχουμε κάνει μία προσθαφαίρεση - σημαίνει ότι από αυτήν την υπόθεση πετάγονται απ' έξω σαράντα χιλιάδες παιδιά και περίπου δέκα χιλιάδες εργαζόμενοι. Αντιλαμβάνεστε, λοιπόν, ότι ειδικά γι' αυτό το έτος 2015-2016, λόγω και των γενικότερων περικοπών και της πιθανής μείωσης των ευρωπαϊκών προγραμμάτων που προωθούνται, αν θέλετε, και με τη λογική της ιδιωτικοποίησης και με την παρέμβαση ιδιωτών, των μη κυβερνητικών οργανώσεων ή - το καινούργιο «φρούτο» - με τη δημιουργία των Κοινωνικών Συνεταιριστικών Επιχειρήσεων, τα πράγματα θα είναι ακόμα χειρότερα. Μπορεί εσείς να λέτε να ενισχυθούν οι κοινωνικές υπηρεσίες των δήμων. Έχουν κοινωνικές υπηρεσίες, οι οποίες είναι ανύπαρκτες. Ξέρετε ποιοι έχουν αντικαταστήσει αυτές τις κοινωνικές υπηρεσίες; Οι κοινωφελείς επιχειρήσεις. Τι είναι αυτές οι κοινωφελείς επιχειρήσεις, πώς δραστηριοποιούνται, από πού ελέγχονται, ποιος τους ελέγχει, πώς διακινείται το χρήμα; Διότι διακινείται μέσω των κοινωφελών επιχειρήσεων και πάει στα Κέντρα Δημιουργικής Απασχόλησης Παιδιών. Και διακινείται χρήμα που μέσα από εκεί περνάνε οι μη κυβερνητικές οργανώσεις, διάφορα ευαγή ιδρύματα και δεν αποδίδουν και λογαριασμό στα δημοτικά συμβούλια. Έχουν δικό τους προϋπολογισμό. Δεν ελέγχονται. Σας το λέω. Από το Ηράκλειο έχουμε μία παρόμοια εμπειρία. Υπάρχει μία κοινωνική υπηρεσία, δηλαδή υπάρχει αντιδήμαρχος κοινωνικής υπηρεσίας, η οποία είναι σχεδόν ανύπαρκτη, δεν έχει έναν υπάλληλο για να κάνει δουλειά. Όλα περνάνε μέσα από την κοινωφελή επιχείρηση. Τα σωματεία και η ομοσπονδία των εργαζομένων στα ΚΔΑΠ και στα ΚΔΑΠ ΜΕΑ σας έχουν στείλει και εσάς πάρα πολλά υπομνήματα. Είχαν επισκεφθεί και τον Γενικό Γραμματέα του Υπουργείου κ. Πουλάκη, ο οποίος έδωσε συγκεκριμένες απαντήσεις και είπε τα εξής, τα οποία έρχονται σε αντίθεση με αυτά τα οποία λέτε εσείς: Για τη χρηματοδότηση είπε ότι είναι νωρίς και θα εξαρτηθεί από τις διαπραγματεύσεις με τους εταίρους. Σας λέω τι ακριβώς είπε στους εργαζόμενους. Και για το εργασιακό είπε να ξεχάσουν τη μετατροπή από ορισμένου σε αορίστου χρόνου. Μα, όλοι οι εργαζόμενοι είναι με συμβάσεις ιδιωτικού δικαίου και συμβάσεις έργου με μπλοκάκι. Είναι δωδεκάμηνες συμβάσεις με δικαίωμα ανανέωσης, βέβαια, εφόσον θα συνεχιστεί αυτή η ευρωπαϊκή συγχρηματοδότηση. Όλοι περιμένουν με ένα άγχος -31/8 λήγει η σύμβασή τους - για το τι θα γίνει. Κάθε χρόνο η ίδια ιστορία. Κατά συνέπεια εμείς σας θέτουμε πολύ συγκεκριμένα ερωτήματα. Ποιες είναι οι ενέργειες, γιατί ήταν και προεκλογικές δεσμεύσεις του ΣΥΡΙΖΑ αυτά. Πώς θα αντιμετωπιστεί από την Κυβέρνηση το θέμα της χρηματοδότησης και της στελέχωσης για τη λειτουργία των κοινωνικών υπηρεσιών που πρέπει να γίνει πριν τη λήξη των προγραμμάτων αυτών, δηλαδή να μην κλείσει καμμία δομή;
Ολοκληρώστε, κύριε συνάδελφε.
Ολοκληρώνω, κύριε Πρόεδρε. Να ιδρυθούν νέες δομές και να χρηματοδοτηθούν απρόσκοπτα από τον κρατικό προϋπολογισμό. Θα σας φέρω ένα παράδειγμα που αφορά, βέβαια, τους παιδικούς σταθμούς, αλλά ισχύει και για τα Κέντρα Δημιουργικής Απασχόλησης. Στο Δήμο Ηρακλείου τα τελευταία πέντε χρόνια γεννήθηκαν είκοσι δύο χιλιάδες παιδιά. Από μηδέν έως πεντέμισι ετών έπρεπε να περάσουν το κατώφλι των παιδικών σταθμών. Χίλια τριακόσια παιδιά, δηλαδή μόλις το 7% των παιδιών αυτής της ηλικίας περνάνε το κατώφλι των παιδικών σταθμών. Είναι απαράδεκτη η κατάσταση και σε καμμία περίπτωση δεν καλύπτονται έτσι οι ανάγκες. Τι θα κάνετε, για να μπορούν να εγγράφονται όλα τα παιδιά χωρίς αποκλεισμούς εισοδηματικούς και εισφορές γονέων, να καταβάλλονται στην ώρα τους τα δεδουλευμένα των εργαζομένων και να εξασφαλιστεί από τον κρατικό προϋπολογισμό η τακτική τους μισθοδοσία, να παρέχονται αποκλειστικά από μόνιμες κρατικές δομές ανεπτυγμένες πανελλαδικά χρηματοδοτούμενες κατά 100% από τον προϋπολογισμό και να αξιοποιούνται και τα κονδύλια της Ευρωπαϊκής Ένωσης, να ανανεωθούν οι συμβάσεις των εργαζομένων και ταυτόχρονα να δρομολογηθεί η μονιμοποίησή τους - γιατί αυτό είναι το ζητούμενο - και επιπλέον να προσληφθεί και μόνιμο προσωπικό, για να καλύψει τις πραγματικές ανάγκες που έχει η κοινωνία, τα Κέντρα Δημιουργικής Απασχόλησης, οι παιδικοί σταθμοί και φυσικά να παρέχονται πλήρεις υπηρεσίες; Διότι αυτή η χρηματοδότηση, αυτά τα χρήματα που πάνε, καλύπτουν κάποιες απλές στοιχειώδεις ανάγκες των Κέντρων Δημιουργικής Απασχόλησης και των παιδικών σταθμών. Ευχαριστώ.
Ευχαριστούμε. Τον λόγο έχει ο Υπουργός Εσωτερικών και Διοικητικής Ανασυγκρότησης κ. Νικόλαος Βούτσης.
Κύριε συνάδελφε, είναι σαφές ότι στο θέμα της χρηματοδότησης σας απάντησα. Νομίζω ότι και με τον τελευταίο νόμο, τον οποίο ψηφίσαμε, δόθησαν αυτές οι παρατάσεις στο σύνολο των δομών για τις συμβάσεις κ.λπ.. Δεν θα υπάρξει κανένα πρόβλημα, για να συντηρηθεί η σημερινή κατάσταση, για την οποία προφανώς δεν είμαστε ευτυχείς και προφανώς θεωρούμε ότι θα πρέπει να αλλάξει και να αλλάξει ριζικά. Γι' αυτό αναφέρομαι συνεχώς στα νέα οικονομικά δεδομένα, με βάση τα οποία πρέπει να πορευτούμε - και ελπίζω να πορευτούμε - και τις επιλογές, τις οποίες θα κάνουμε. Σας λέω ευθέως ότι η Κυβέρνησή μας είναι απολύτως μεροληπτική υπέρ των κοινωνικών αναγκών και ιδιαίτερα υπέρ των αναγκών των παιδιών των λαϊκών οικογενειών σε αυτές τις ηλικίες. Με αυτήν την έννοια υπάρχει ένα θέμα προτεραιοτήτων και στις χρηματοδοτήσεις και στις εργασιακές σχέσεις και σε αυτό που θέσατε ως τελευταίο ερώτημα, δηλαδή σε μία ολόπλευρη αντιμετώπιση της εκπαίδευσης σε αυτές τις ευαίσθητες δομές, που δεν είναι προφανώς baby parking, αλλά χρειάζεται από παιδοψυχίατρους μέχρι προσωπικό κοινωνικών λειτουργών. Χρειάζεται, δηλαδή, μια ουσιαστική μελέτη και παρέμβαση, έτσι ώστε να δώσουμε σε συνθήκες κρίσης - αν θέλετε και από την απόρροια των απίστευτων συνεπειών των μνημονιακών πολιτικών πάνω στις οικογένειες - ένα άλλο δείγμα γραφής, το οποίο ελπίζουμε ως Κυβέρνηση να το δώσουμε. Αντιλαμβάνομαι ότι από την πλευρά σας θέτετε στους τρεις πρώτους μήνες της διακυβέρνησης από τον ΣΥΡΙΖΑ και τους ΑΝΕΛ το σύνολο των ζητημάτων και της στρατηγικής που έχετε και των αναγκών που η δική σας πολιτική φέρνει στην πρώτη γραμμή. Κάνετε πάρα πολύ καλά. Αυτό λειτουργεί σε εμάς θετικά. Είναι μια θετική πίεση σε μία κατεύθυνση, την οποία όμως έχουμε είτε έτσι είτε αλλιώς. Και θα κριθούμε με βάση τις πολιτικές που θα ασκήσουμε σε αυτά τα ζητήματα σε ορίζοντα - δεν θα έλεγα τετραετίας - τουλάχιστον της πρώτης διετίας, όπου θα είναι δυνατή μία νέα στρατηγική και σε αυτό το ζήτημα να έχει τα δικά της αποτυπώματα. Ειδικά, βεβαίως, για τα ΑμεΑ και γι' αυτές τις δομές χρειάζεται ειδική μέριμνα. Δεν είμαι έτοιμος αυτή τη στιγμή να συνηγορήσω στο ότι θα πρέπει να γίνει δίκτυο με μία κρατική υπόσταση, αλλά είμαι έτοιμος να σας πω με απόλυτα μεγάλη σαφήνεια πως χρειάζεται να είναι σε κοινωνικές υπηρεσίες, οι οποίες δεν θα είναι κοινωφελείς υπηρεσίες, όπως είπατε, ούτε τύποις και φαντάσματα. Θα είναι ουσιαστικές κοινωνικές υπηρεσίες σε δήμους με συγκεκριμένες εργασιακές σχέσεις και με προσωπικό. Είτε έτσι είτε αλλιώς από τους ΚΑΠ πληρώνεται το μόνιμο προσωπικό των δήμων και με αυτή την έννοια η εργασιακή τουλάχιστον σχέση θα είναι κεντρική. Σιγά - σιγά και οι εκλεγμένες περιφέρειες που έχουν την ευθύνη για τις προτάσεις για το πού και πόσοι σταθμοί και τέτοια κέντρα θα γίνονται - εννοώ από πλευρά χρηματοδότησης και ένταξης στο ΕΣΠΑ - μετά από προτάσεις των δήμων βέβαια, αλλά και οι δήμοι που ασκούν αυτήν την πολιτική καθημερινά με την εγγύτητα δίπλα στο πρόβλημα, θα πρέπει αυτές οι δομές να σταθούν στα πόδια τους - εννοώ και οι δήμοι και οι περιφέρειες - και να αντιμετωπίζουν τέτοια σύνθετα ζητήματα. Δεν επιλύεται πάντοτε το θέμα διά της κεντρικής κρατικής δομής. Δεν ανήκει, δηλαδή, στις εθνικές πολιτικές αυτό το ζήτημα, με την έννοια της παιδείας, της υγείας κ.λπ., οι οποίες εκ των πραγμάτων δεν μπορεί παρά να ασκούνται κεντρικά από το κράτος. Έχουν τη δική τους αυτονομία, την εγγύτητα και αν είναι σε θέση να ασκηθούν στο πλαίσιο που είπαμε, με απολύτως δημόσιο χαρακτήρα από τους δήμους, πιστεύω ότι μπορεί να είναι πάρα πολύ επαρκές. Αλλά θα έλεγα να το συζητήσουμε τον επόμενο καιρό και, βεβαίως, πρώτ' απ' όλα με τους εργαζομένους που πράγματι επισκέφτηκαν και είπαμε ότι θα μιλήσουμε και μαζί στο επόμενο διάστημα. Έχουμε κλείσει ραντεβού, για να ανοίξουμε ένα τέτοιο διάλογο, βάζοντας στην άκρη το ότι δεν θα υπάρχουν προβλήματα για τα επόμενα δύο χρόνια.
Σας ευχαριστούμε, κύριε Υπουργέ. Τον λόγο έχει ο κ. Συντυχάκης για τη δευτερολογία του.
Ευχαριστώ, κύριε Πρόεδρε. Κύριε Υπουργέ, θα μπω στον πειρασμό να πω το εξής. Λέτε ότι βιαζόμαστε και θέτουμε το σύνολο της πρότασης μας και της στρατηγικής μας. Βεβαίως, γιατί δεν μπορούν να λυθούν τα ζητήματα αποσπασματικά και με «μερεμέτια», που λέει ο λαός. Και το λέω αυτό, γιατί προεκλογικά εσείς λέγατε ότι το πρόγραμμά σας είναι πρόγραμμα εκατό ημερών. Στην πορεία έγινε τετραετίας, τώρα το κοντύνατε λιγάκι και πήγε διετίας. Ελαστικοποιείτε, βέβαια, και τις κόκκινες γραμμές και λέτε ότι ό,τι μέτρα θα πάρουμε θα είναι σε βάθος τετραετίας κ.λπ.. Εν πάση περιπτώσει αποφασίστε μέσα σε ποιο χρονικό πλαίσιο και τι ακριβώς θα κάνετε. Βεβαία, εμείς το έχουμε λυμένο. Ως αποτέλεσμα της πολιτικής που ακολουθείτε, σταθερά προσηλωμένοι στο πλαίσιο των διαπραγματεύσεων κ.λπ., θα καταλήξετε σε συμφωνία, θα πάρετε μέτρα που αυτά θα έχουν άμεσα την αντανάκλασή τους και στις κοινωνικές δομές των δήμων και συνολικά για τη λειτουργία των δήμων. Τι συζητάμε τώρα; Εδώ, 60% με 70% μειώθηκαν οι πόροι στην τοπική αυτοδιοίκηση. Καρκινοβατούν αυτήν τη στιγμή. Οι περισσότερες κοινωνικές δομές είναι σχεδόν ανύπαρκτες, κινδυνεύουν να κλείσουν ή να περάσουν σε αυτό το καινούργιο φρούτο μέσα απ' τις εργολαβίες των κοινωνικών συνεταιριστικών επιχειρήσεων. Αλλά το θέμα της χρηματοδότησης - προσέξτε - έχει διάφορες πλευρές. Δεν είναι απλά «θα δώσουμε χρήματα». Θα σας πω χαρακτηριστικά ότι υπάρχει πολύ μεγάλη μείωση στα όρια εισοδήματος ως προϋπόθεση, για να εγκριθεί κάποιο παιδί και να ενταχθεί στα ΚΔΑΠ ή ΚΔΑΠ ΜΕΑ. Το 2012-2013 το όριο του οικογενειακού εισοδήματος ήταν 35.000 ευρώ, την περίοδο 2013-2014 μειώθηκε στις 30.000 ευρώ, την περίοδο 2014-2015 μειώθηκε στις 27.000 ευρώ. Αποτέλεσμα όλων αυτών των μειώσεων ήταν να αποκλειστούν από τις δομές χιλιάδες παιδιά. Εάν είναι να μειώνονται κάθε χρόνο τα παιδιά και κατ' αναλογία να έρχεται η Κυβέρνηση και να λέει «Ξέρετε, πόσα είναι τα παιδιά - τόσα; - ε, τόση θα είναι και η χρηματοδότηση!», δεν είναι έτσι. Εδώ είναι η χρηματοδότηση. Θα δοθεί με βάση τις πραγματικές ανάγκες που έχει η κάθε τοπική κοινωνία; Αυτό είναι το κυρίως ζητούμενο. Υπάρχει ένα θέμα με το σύστημα voucher. Ξέρετε, είναι η εντολή τοποθέτησης του παιδιού. Μειώθηκε η επιδότηση από 2.800 ευρώ ανά παιδί στα 1.400, με αποτέλεσμα να έχουν μειωθεί τα παιδιά που εξυπηρετούνται και, βέβαια, να έχουν υποβαθμιστεί και οι υπηρεσίες. Ακούγεται - λέω πάλι «ακούγεται» - ότι θα μειωθούν κι άλλο και μάλιστα κατά τα δύο τρίτα. Θα πρέπει να μας πείτε: «Ισχύει ή δεν ισχύει αυτό;». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επίσης, το εργασιακό θέμα των εργαζομένων έχει πάρα πολλές πλευρές. Είναι δύσκολη η δουλειά που κάνουν, έχει επιμηκυνθεί το ωράριο εργασίας. Είναι απλήρωτοι πολλές φορές, καθυστερεί η πληρωμή τους, η μισθοδοσία τους. Και, ξέρετε, συνδέεται με την αποπληρωμή των δόσεων του προγράμματος από την ΕΕΤΑ προς τους φορείς είτε νομικά πρόσωπα ιδιωτικού δικαίου είτε νομικά πρόσωπα δημοσίου δικαίου είτε στους δήμους. Και οι δόσεις αυτές άλλοτε καθυστερούν, άλλοτε παγώνουν με ευθύνη των φορέων και άλλοτε, θα έλεγα, διοχετεύονται ανεξέλεγκτα, όπως σας είπα προηγουμένως με τις κοινωφελείς επιχειρήσεις, σε άλλες δράσεις με αποτέλεσμα εργαζόμενοι των δομών να παραμένουν από μήνες έως και χρόνια απλήρωτοι - και αυτό είχε συμβεί - γεγονός, βέβαια, το οποίο παραβιάζει και την ίδια την εργατική νομοθεσία. Υπάρχει, βέβαια, και το νομικό πλαίσιο, που διέπει τις συμβάσεις των εργαζομένων. Με βάση την πράξη του Υπουργικού Συμβουλίου 33/2006 που έχουν ανασταλεί όλες οι προσλήψεις δυσκολεύει την ανανέωση των συμβάσεων, που είναι ένα επιπρόσθετο πρόβλημα. Όλα αυτά μαζί σωρευτικά, αν θέλετε, αυτό το καθεστώς εργασιακής ανασφάλειας, σε συνδυασμό με την προγραμματική μορφή των περισσότερων κοινωνικών δράσεων εμποδίζουν την ανάπτυξη και την πρωτοβουλία, αν θέλετε, των εργαζομένων, παρ' όλο που οι άνθρωποι κάνουν τιτάνια προσπάθεια, για να διατηρήσουν αυτές τις κοινωνικές δομές.
Ολοκληρώστε, παρακαλώ.
Και, φυσικά, θα πρέπει να προασπιστεί το εργασιακό τους καθεστώς. Και σας το λέω, διότι πρόσφατα απολύθηκαν από τη διοίκηση της Κοινωφελούς Επιχείρησης του Δήμου Ζακύνθου δύο εργαζόμενοι από τα ΚΔΑΠ ΜΕΑ, θα έλεγα, εν είδει εκδίκησης απέναντι στις δύο αυτές εργαζόμενες, επειδή είχαν προχωρήσει σε επίσχεση εργασίας, λόγω μη καταβολής δεδουλευμένων. Απόδειξη, δηλαδή, των όσων σας είπα προηγουμένως, της καθυστέρησης της πληρωμής των δεδουλευμένων. Κατά συνέπεια, επανέρχομαι ξανά. Για να λύσετε το θέμα της χρηματοδότησης, είσαστε σε θέση να πάρετε ένα σωρό τέτοια μέτρα που να καλύψετε τις πραγματικές ανάγκες αυτών των δομών και να λύσετε οριστικά το εργασιακό τους θέμα και όχι να το παραπέμπουμε στη διετία, ναι ή όχι; Αυτό είναι.
Σας ευχαριστούμε. Τον λόγο έχει ο κύριος Υπουργός.
Κοιτάξτε, άλλα θα διασφαλιστούν τώρα, άλλα θα τα μελετήσουμε και θα διασφαλίζονται στον δρόμο, όσο γίνεται πιο γρήγορα. Αυτή μόνο μπορεί να είναι η απάντηση, το γνωρίζετε. Αυτό το οποίο θα ήταν απαράδεκτο όμως θα ήταν να συνεχιστεί, παραδείγματος χάριν, η μείωση σε σχέση με το εισόδημα που είπατε, δηλαδή αυτό το τόξο, να ξεκινήσει από 35.000- έχω υπόψη μου τους σχετικούς πίνακες - και έχει πάει στις 27.000. Τι γινόταν; Τότε ήμασταν και στην προηγούμενη Βουλή. Η κ. Μανωλάκου το γνωρίζει. Επειδή πάντοτε το κονδύλι ήταν σταθερό, κάθε χρόνο, λόγω κρίσεως - σας λέω ότι ξεκίνησαν αυτές οι δομές και αυξάνονταν οι ανάγκες - γινόταν μία διαίρεση και για να καλυφθεί το σύνολο των παιδιών κατέβαζαν συνεχώς τον εισοδηματικό πήχυ της οικογένειας, πράγμα το οποίο βεβαίως άφηνε απέξω τελικά και παιδιά και δημιουργούσε εστίες κοινωνικής αδικίας. Είναι προφανές πως δεν θα συνεχίσουμε κάτι τέτοιο. Θα ήθελα, εάν έχετε στοιχεία για το ότι μέσω των προγραμμάτων της ΕΕΤΑ, που ήταν ο ενδιάμεσος διαχειριστικός φορέας του προγράμματος, εδίνοντο ή δίνονται προς τους δήμους εγκαίρως ή λιγότερο εγκαίρως αναγκαία κονδύλια, τα οποία είτε διασπαθίζονται είτε πηγαίνουν σε άλλες ανάγκες - προφανώς υπάρχουν ανάγκες στο επίπεδο που είπατε - και δεν δίνονται εγκαίρως, όπως θα πρέπει στη μισθοδοσία, στη λειτουργία κ.λπ., να μας τα καταθέσετε - εννοώ και ιδιαιτέρως να μας τα καταθέσετε, στο Υπουργείο - διότι πραγματικά δεν αποκλείω να υπάρχουν τέτοιες τρύπες. Προχθές, για τα προνοιακά παραδείγματος χάριν, είχαν κατατεθεί από την Πέμπτη το μεσημέρι και μέχρι το Σάββατο το πρωί έβγαινα εγώ 6.15΄ το πρωί στον ΑΝΤ1 και σε άλλους, που έλεγαν ότι δεν έχουν κατατεθεί. Διότι ενδιάμεσα, πράγματι, υπάρχουν κάποιες διαδρομές, που μέχρι να φτάσουν στους δήμους και στους ανθρώπους που παίρνουν τα επιδόματα κ.λπ., πολλές φορές γίνονται μεγάλες καθυστερήσεις. Για το θέμα των εργασιακών σχέσεων, που είπατε, και για την απάντηση που έδωσε κι ο Κώστας Πουλάκης, είναι προφανώς αντισυνταγματικό - και το γνωρίζουμε όλοι - το να γίνονται οι συμβάσεις ορισμένου σε αορίστου χρόνου αυτομάτως. Είναι προφανές ότι η δική μας πολιτική και η δική σας και όλων μας ως προς αυτό, όταν θέλουμε να κάνουμε και πρέπει να γίνουν μόνιμες θέσεις εργασίας θα πρέπει να προβλεφθούν, και βέβαια με μία ειδική, μεγάλη μοριοδότηση των ήδη εργαζομένων εκεί πέρα, οι κανονικές διαδικασίες μέσω των πινάκων ΑΣΕΠ. Δεν γίνεται δηλαδή με έναν αυτόματο τρόπο ούτε θα έπρεπε ούτε θα μπορούσε να γίνει συνταγματικά. Όμως, αυτό δεν αποτελεί κώλυμα. Όταν μπούμε πράγματι στη διαδικασία για μόνιμο προσωπικό - για το οποίο συμφωνούμε απολύτως - θα βρούμε τον νόμιμο τρόπο, αυτοί οι ίδιοι εργαζόμενοι που έχουν δώσει εκεί πέρα την ψυχή τους, να αποτελέσουν τον πυρήνα του κόσμου που θα είναι εκεί. Επιτρέψτε μου να σας πω και πάλι ότι θα πρέπει να είμαστε σε έναν συνεχή διάλογο με τους φορείς εκεί - το κάνατε εσείς, το κάνουμε και εμείς - έτσι ώστε βήμα - βήμα να προχωρήσουμε και να ικανοποιήσουμε όλες τις ανάγκες που υπάρχουν. Αυτή είναι η θέλησή μας. Σας μίλησα για μεροληψία από την πλευρά μας. Αυτό μας ενδιαφέρει, γι' αυτό πολιτευόμαστε εδώ πέρα ως δύναμη της Αριστεράς και νομίζω ότι θα τα καταφέρουμε. Δεν θα ήταν δυνατόν να γίνει αυτό, αυτούς τους μήνες και εφόσον υπάρχει αυτό το πρόγραμμα - άσχετο αν δεν παίρνουμε λεφτά - γιατί είμαστε σε πρόγραμμα ως χώρα μέχρι τις 30 Ιουνίου και το γνωρίζετε πάρα πολύ καλά. Για πλήθος ζητήματα, παραδείγματος χάριν για τις προσλήψεις - θυμάστε την εγκύκλιο που στείλαμε με το μείον 10%, δεν αφορούσε αυτές τις δομές, εξαιρούνταν, αλλά μιλάω για το σύνολο των δήμων - δουλεύουμε με μνημονιακούς νόμους αυτούς του μήνες, παρ' ότι - και σωστά θα έλεγε κανείς - δεν έχουμε τις χρηματοδοτήσεις, δεν τις ζητήσαμε κ.λπ.. Μέχρι τέλος Ιουνίου αυτό είναι το καθεστώς. Το ξέρουμε πάρα πολύ καλά. Κάνουμε τα κουμάντα μας με έναν τρόπο και σχεδιάζουμε πολύ καλύτερα πράγματα από εκεί και πέρα. Ευχαριστώ.
Ευχαριστούμε τον κύριο Υπουργό και τον κ. Συντυχάκη. Κατά δικαία κρίση του Προεδρείου, θα προτάξουμε την απευθυνομένη προς τον κ. Ιωάννη Πανούση ερώτηση. Είναι από τις 18.00΄ εδώ ο Υπουργός. Δεν είναι εδώ και ο κ. Σπίρτζης και είναι μετά από ανάρρωση από ότι πληροφορήθηκα. Θα συζητηθεί, λοιπόν, η έβδομη με αριθμό 155/28-4-2015 επίκαιρη ερώτηση δευτέρου κύκλου της Βουλευτού Β' Πειραιά του Κομμουνιστικού Κόμματος Ελλάδας κ. Διαμάντως Μανωλάκου προς τους Υπουργούς Εσωτερικών και Διοικητικής Ανασυγκρότησης και Παραγωγικής Ανασυγκρότησης, Περιβάλλοντος και Ενέργειας, σχετικά με τη λήψη μέτρων για τη νέα αντιπυρική περίοδο. Στην ερώτηση θα απαντήσει ο Αναπληρωτής Υπουργός κ. Ιωάννης Πανούσης. Κυρία συνάδελφε, έχετε τον λόγο.
Ευχαριστώ. Η αλήθεια είναι ότι ξεκίνησε η αντιπυρική περίοδος. Μπορεί έξω να ψιχαλίζει, αλλά ήδη είμαστε στη φάση της συγκεκριμένης περιόδου. Οι κρατικές υπηρεσίες, όμως, που έχουν την ευθύνη, και η Δασική Υπηρεσία και το Πυροσβεστικό Σώμα έχουν πάμπολλες ελλείψεις. Δεν λέω ότι φταίτε εσείς, τις κληρονομήσατε. Η πολιτική των προηγούμενων κυβερνήσεων υποβάθμισε τη Δασική Υπηρεσία, σε βάρος της ολοκληρωμένης προστασίας των δασικών οικοσυστημάτων. Έγιναν αντιλαϊκές, αντιδραστικές, αντιδασικές αλλαγές στη νομοθεσία, σε βάρος των δασικών οικοσυστημάτων για το κέρδος του επιχειρηματία και βεβαίως, έχει ενταθεί και η εμπορευματοποίηση των δασών, κάτι που σημαίνει υποβάθμιση στην πρόληψη και στην πυρόσβεση. Κύριε Υπουργέ, έχουν αυξηθεί οι ελλείψεις σε μόνιμο δασικό προσωπικό και σε υλικοτεχνική υποδομή. Όμως, και στο Πυροσβεστικό Σώμα δεν είναι καλύτερα τα πράγματα. Οι κρατικές δαπάνες κάθε χρόνο μειώνονται. Υπάρχει έλλειψη προσωπικού, υπάρχουν οξυμένα προβλήματα και σε υποδομές και σε εγκαταστάσεις και σε ό,τι αφορά τη συντήρηση και την επισκευή του μηχανολογικού εξοπλισμού. Βεβαίως, εκτός απ' όλα αυτά, υπάρχουν και απλήρωτες ώρες υπηρεσιών, καθώς και μεγάλος αριθμός οφειλομένων ρεπό στο προσωπικό. Αντί για βελτιώσεις, έχουμε συγχωνεύσεις ή ακόμα και καταργήσεις πυροσβεστικών σταθμών και κλιμακίων, που μετατρέπονται σε εποχικά για να υπάρχει οικονομία. Είναι απαραίτητο, για να υπάρξει προστασία, η Κυβέρνηση να εξασφαλίσει τις προϋποθέσεις της ολοκληρωμένης προστασίας από καταπατητές και της διαχείρισης των δασικών οικοσυστημάτων, με αποκλειστική ευθύνη του κράτους, αλλά και να προχωρήσει στην κατάργηση όλων των «δασοκτόνων» νόμων και διατάξεων. Αυτό που ζητάμε σήμερα με την επίκαιρη ερώτηση από εσάς είναι να μάθουμε το σχεδιασμό της Κυβέρνησης και για την κάλυψη των κενών θέσεων, με πρόσληψη του αναγκαίου προσωπικού, με σταθερές σχέσεις εργασίας τόσο στη Δασική Υπηρεσία όσο και στο Πυροσβεστικό Σώμα, ούτως ώστε να υπάρχει ολοκληρωμένη διαχείριση και προστασία των δασικών οικοσυστημάτων, αλλά και ολοκληρωμένη προετοιμασία των μηχανισμών δασοπυρόσβεσης του κράτους, με εξασφάλιση της αναγκαίας χρηματοδότησης από τον κρατικό προϋπολογισμό.
Σας ευχαριστούμε, κυρία Μανωλάκου. Τον λόγο έχει ο Υπουργός κ. Ιωάννης Πανούσης.
Αγαπητή κυρία Βουλευτή, το τετράγωνο της αποτροπής για εμάς είναι: Ενημέρωση, ευαισθητοποίηση, κινητοποίηση και πρόληψη. Μετά έρχεται η καταστολή των πυρκαγιών και των παράπλευρων καταστροφών. Σήμερα είχαμε στο Υπουργείο μια ευρεία συνάντηση και σύσκεψη όλων των φορέων που εμπλέκονται στην αντιπυρική περίοδο. Θα σας διαβάσω ορισμένους από τους εκπροσώπους: Πέραν του Υπουργείου Εσωτερικών, είναι το Υπουργείο Εξωτερικών, το Υπουργείο Εθνικής Άμυνας, το Υπουργείο Παιδείας και Θρησκευμάτων, το Υπουργείο Δημοσίων Έργων, το Υπουργείο Παραγωγικής Ανασυγκρότησης, οι Ειδικές Γραμματείες Δασών, τα Δασαρχεία, το Υπουργείο Ναυτιλίας, η Αποκεντρωμένη Διοίκηση Αττικής, αναπτυξιακοί σύνδεσμοι κ.λπ.. Άρα, λοιπόν, φέρνουμε κοντά μας, κοντά στην πολιτεία, όλους τους φορείς. Φέτος, θα έχουμε ένα επιπλέον «Canadian» και δύο ιδιόκτητα ελικόπτερα του Πυροσβεστικού Σώματος, που θα φέρουν και κάδο και θα μπορούν να χρησιμοποιηθούν στην πυρόσβεση. Έχουμε ρίξει ιδιαίτερο βάρος στην ενημέρωση των πολιτών, όπως σας είπα, και στον εθελοντισμό. Ένα σχετικό σποτάκι είναι σχεδόν έτοιμο και έχουμε ζητήσει να παίζεται, εκτός από την τηλεόραση, στα ακτοπλοϊκά πλοία, για ενημέρωση των επιβατών. Ζητήσαμε από τους διαχειριστές των εθνικών οδών να προειδοποιούν, μέσω των ηλεκτρονικών πινάκων στα διόδια. Ζητήσαμε από το Υπουργείο Παιδείας, με εγκύκλιό του, να γίνει ενημέρωση των μαθητών πρωτοβάθμιας και δευτεροβάθμιας εκπαίδευσης για ευαισθητοποίηση των πολιτών μικρής ηλικίας. Αυτό το σποτάκι θα παίζεται και από τις ιστοσελίδες των δήμων και των περιφερειών. Επίσης, η έκδοση εγκυκλίου στους εμπλεκόμενους φορείς είναι πληρέστερη και αναλυτική, για να βοηθήσει την εμπλοκή τους στην πρόληψη και την αντιμετώπιση. Έγινε αναθεώρηση και αναπροσαρμογή των κατευθυντήριων οδηγιών για την οργανωμένη απομάκρυνση πολιτών, για λόγους προστασίας από εξελισσόμενη ή επικείμενη καταστροφή εξαιτίας δασικών πυρκαγιών - σύμφωνα με το νόμο - και έγινε αναβάθμιση, με βάση την εμπειρία προηγουμένων ετών. Τα κονδύλια στους δήμους και στους συνδέσμους έχουν διατεθεί από τις 30 Απριλίου. Για τις ελλείψεις του Πυροσβεστικού Σώματος, που είναι αποτέλεσμα πολιτικών της τελευταίας περιόδου και είναι αθροιστικό το αποτέλεσμα, τρέχουμε τις διαδικασίες και είμαστε καθημερινά από πάνω, μήπως και προλάβουμε κάποιες προμήθειες που σχετίζονται με την ασφάλεια του προσωπικού. Υπεγράφη η πρόσληψη των χιλίων πεντακοσίων εποχικών δασοπυροσβεστών, που θα ενισχύει το Πυροσβεστικό Σώμα από 1 Ιουνίου και για πέντε μήνες. Η διαδικασία πενταετούς πρόσληψης των διακοσίων τριάντα δύο επιλαχόντων του Πυροσβεστικού Σώματος βρίσκεται στο τελικό στάδιο, όπως και των τριάντα τεσσάρων μονίμων πυροσβεστών. Φέτος, θα εκπαιδευτούν εθελοντικές ομάδες του Μητρώου της Γενικής Γραμματείας Πολιτικής Προστασίας, που δεν πιστοποιήθηκαν πέρυσι. Υπεγράφη από τον κ. Σπίρτζη απόφαση, που δίνει τη δυνατότητα σε κατ' εξαίρεση χρήση των μηχανημάτων έργου από τα μέλη των εθελοντικών ομάδων της Πολιτικής Προστασίας και του προσωπικού των δήμων, με προϋποθέσεις και κριτήρια, για να μπορούν να αξιοποιηθούν στην πρόληψη και αντιμετώπιση των πυρκαγιών. Υπεγράφη από τον κ. Λαφαζάνη η διάθεση των χρημάτων από το Πράσινο Ταμείο για τον καθαρισμό και τη συντήρηση των δασικών δρόμων. Όπως βλέπετε, κυρία Βουλευτή, γίνονται όλες οι προσπάθειες και από τη μεριά της πολιτείας και από τη μεριά συνέργειας με όλους τους εμπλεκόμενους φορείς.
Ευχαριστούμε τον κύριο Υπουργό. Η κ. Μανωλάκου έχει τον λόγο για να δευτερολογήσει.
Κύριε Υπουργέ, βεβαίως πρέπει να γίνεται ενημέρωση και να υπάρχει ευαισθητοποίηση, γιατί περάσαμε μια χρονιά με πάρα πολλές βροχές, η βλάστηση θα είναι πάρα πολύ πλούσια και άρα ο κίνδυνος πολύ μεγαλύτερος. Αυτό, όμως, δεν αρκεί, γιατί όταν ξεσπάσει το κρισιακό φαινόμενο, δηλαδή η φωτιά, πρέπει να έχεις και τους ανθρώπους και τα μέσα να το αντιμετωπίσουν. Σας λέω, λοιπόν, ότι ολοκληρωμένη προστασία θα έχουμε όταν πάτε ακριβώς και στις προσλήψεις. Λέτε για χίλιες πεντακόσιες προσλήψεις την 1η Ιουνίου. Εγώ σας ρωτάω: Πότε θα προλάβουν αυτοί οι άνθρωποι να εκπαιδευτούν; Εξάλλου, στο νομοσχέδιο του κ. Κατρούγκαλου, που έγινε νόμος, θα μπορούσατε πολύ νωρίτερα να έχετε περάσει μέσα από ένα σχεδιασμό προσλήψεις, για να καλύψουν τα κενά και στη Δασική Υπηρεσία, που έχει την πρόληψη - και βεβαίως, πρέπει να δίνουμε μεγάλο βάρος στην πρόληψη - αλλά και στα μεγάλα κενά που υπάρχουν στο Πυροσβεστικό Σώμα. Το Πυροσβεστικό Σώμα έχει πολλά προβλήματα. Το λέω, γιατί είναι απαραίτητη η αύξηση του προσωπικού. Χρειάζεται και το τεχνολογικό και το εργατοτεχνικό προσωπικό, αλλά χρειάζεται να εξασφαλιστούν και οι απαραίτητες υλικοτεχνικές υποδομές με εξοπλισμό μέσω της χορήγησης των απαραίτητων κονδυλίων. Σας το λέω αυτό, διότι αναρωτιέμαι πώς θα ανταποκριθεί η Πυροσβεστική, έχοντας μειωμένες συνθέσεις πληρωμάτων. Έχουν πεπαλαιωμένο εξοπλισμό, δεν υπάρχει σωστή συντήρηση και το αποτέλεσμα ξέρετε ποιο είναι; Να υπάρχουν τραυματισμοί, ακόμη και θάνατοι πυροσβεστών. Στη Μυτιλήνη ακόμη υπάρχει πυροσβέστης, υπήρξε θύμα αναπνευστικής συσκευής. Σε ό,τι αφορά τους δήμους, μετατίθεται το μπαλάκι προς τους δήμους, χωρίς όμως να έχουν τους πόρους και το προσωπικό. Εδώ υπάρχουν δήμοι, που δεν μπορούν να μαζέψουν ούτε τα σκουπίδια. Και αν λέτε ότι χρησιμοποιείτε σχεδιασμούς της προηγούμενης κυβέρνησης, εγώ θα σας θυμίσω ότι το σχέδιο «ΞΕΝΟΚΡΑΤΗΣ» κρίθηκε αναποτελεσματικό, ακριβώς από την επόμενη χρονιά της εκπόνησής του με τον πιο τραγικό τρόπο: Με τις πολύ μεγάλες φωτιές του 2007 και του 2009. Εμείς σας ζητάμε να τα ξαναδείτε, να πάρετε πρόσθετα μέτρα, για να μη θρηνούμε εκ των υστέρων, όπως να δει συνολικά η Κυβέρνηση μέσα και από τα άλλα Υπουργεία αλλαγή του νομικού πλαισίου, που είναι δασοκτόνο, προκειμένου να καταργηθούν αυτοί οι νόμοι. Δεν μου είπατε τι ποσά χρησιμοποιείτε. Σας το λέω, γιατί οι δικές μας πληροφορίες είναι απελπιστικές. Όταν για την Εγνατία, όπως λένε οι ίδιοι οι δασολόγοι, χρησιμοποιούνται 6 δισεκατομμύρια ευρώ χωρίς ΦΠΑ, για την αντιπυρική προστασία όλης της χώρας μέσα από τη Δασική Υπηρεσία δεν φτάνει ούτε το 0,10%. Και σε τελευταία ανάλυση, έχει ενδιαφέρον να δείτε και πόσα στρέμματα δασών έχουν καεί και τι αναδασώσεις έχουν γίνει. Τέλος, επειδή μου είπατε για κοντέινερς και αεροπυρόσβεση, καλό είναι να μελετήσετε τα στοιχεία που δίνουν επίσημα, σύμφωνα με τα οποία το 90% των πυρκαγιών στην Αττική το έσβηναν οι επίγειες δυνάμεις. Γιατί; Διότι μπορούσαν σε δεκαπέντε λεπτά να φτάσουν ακριβώς στην περιοχή που έχει ξεσπάσει η φωτιά. Τα αεροσκάφη χρειάζονται περίπου σαράντα πέντε λεπτά, που σημαίνει ότι έχει χαθεί κρίσιμος χρόνος, στην κυριολεξία. Επίσης, το κόστος της αεροπυρόσβεσης είναι επτά και δέκα φορές ακριβότερο από αυτό της επίγειας πυρόσβεσης. Επομένως, θα πρέπει να ξανασκεφτείτε τις μεθόδους, οι οποίες έχουν καταδικαστεί και από την ίδια τη ζωή.
Ευχαριστούμε, κυρία Μανωλάκου. Κύριε Υπουργέ, θέλετε να προσθέσετε κάτι;
Θα ήθελα να απαντήσω στο θέμα των συγχωνεύσεων και των καταργήσεων. Δεν πρόκειται να κάνουμε τέτοια πράγματα για οικονομικούς λόγους. Μετά από την αντιπυρική περίοδο θα κάνουμε αναδιοργάνωση και θα γίνει με τη συμμετοχή των εμπλεκόμενων φορέων, των εργαζομένων ΟΤΑ α΄ και β΄ βαθμού, ειδικών επιστημόνων, και θα έχουμε ως κριτήρια την εδαφική διαμόρφωση, τη βλάστηση, την επικινδυνότητα ή τα αποτελέσματα των προηγούμενων περιόδων. Υπάρχει μια πάγια διαδικασία από το 1998, σχετικά με την εκπαίδευση - επιμόρφωση. Η Δασική Υπηρεσία δεν ανήκει σε εμάς. Ξέρετε πολύ καλά ότι η Πυροσβεστική δεν είναι μόνο για τις καταστροφές και για την προστασία του φυσικού πλούτου του περιβάλλοντος από εν γένει κινδύνους. Έτσι, λοιπόν, προσπαθούμε να ενισχύσουμε και το ηθικό των πυροσβεστών. Έχουμε προαναγγείλει την ομογενοποίηση. Πηγαίνουμε σε αναβάθμιση της Ακαδημίας - άρα του εκπαιδευτικού συστήματος - και προσπαθούμε να κάνουμε μια καλύτερη διασπορά των πυροσβεστικών οχημάτων, καλύτερη επάνδρωση των μεικτών εποχικών περιπόλων, μαζί, όπως είπα, με την τοπική αυτοδιοίκηση και τις περιβαλλοντικές οργανώσεις. Άρα, τι μας χρειάζεται; Μας χρειάζεται συντονισμός των δυνάμεων, που συμμετέχουν στην κατάσβεση, ορθολογική διαχείριση και κατάλληλη αξιοποίηση των μέσων που έχουμε, που βέβαια γνωρίζουμε ότι δεν είναι αυτή τη στιγμή τα καλύτερα δυνατά, αλλά έχουμε προσφύγει ακόμα και στην Ευρωπαϊκή Ένωση, αν - ο μη γένοιτο! - βρεθούμε στην ανάγκη να έχουμε μια κάλυψη, όπως και στο παρελθόν, από χώρες όπως είναι η Γαλλία, η Ιταλία κ.λπ.. Από την άλλη μεριά, ο επιχειρησιακός σχεδιασμός του Πυροσβεστικού Σώματος καλύπτει από τα πυροσβεστικά αεροσκάφη όλο τον εθνικό εναέριο στόλο, όπου έχουν αναπτυχθεί στις μετρικές μονάδες και στα κλιμάκια, ακολουθώντας τη διαθεσιμότητα από το Γενικό Επιτελείο Αεροπορίας, καθώς και από τα μισθωμένα πυροσβεστικά ελικόπτερα. Άρα, η διασπορά είναι δεδομένη. Το σχέδιο είναι δεδομένο. Η χορήγηση στο προσωπικό του Πυροσβεστικού Σώματος του κατάλληλου υλικοτεχνικού εξοπλισμού, των προστατευτικών μέσων, των ατομικών εφοδίων είναι προαπαιτούμενα και προσπαθούμε να μην λείπει τίποτα. Επαναλαμβάνω, πάντα κάτι θα λείπει, αλλά αυτό που δεν θα λείψει θα είναι ο σχεδιασμός, ο συντονισμός και το ηθικό. Θα προσπαθήσουμε, λοιπόν, ακόμα και σε πολύ έκτακτες ανάγκες, που ελπίζω να μην έχουμε, και στη διαχείριση συνεπειών εξαιτίας δασικών πυρκαγιών, να συνενώσουμε τις δυνάμεις μας, για να μπορέσουμε να βγάλουμε αυτή τη χρονιά, με όσο το δυνατόν λιγότερες πυρκαγιές και με λιγότερη διακινδύνευση του φυσικού πλούτου της χώρας. Ευχαριστώ.
Ευχαριστούμε, κύριε Υπουργέ. Ευχαριστούμε, κυρία Μανωλάκου. Εισερχόμαστε στις δύο επίκαιρες ερωτήσεις που απευθύνονται στον κ. Σπίρτζη. Με απόφαση της Διάσκεψης των Προέδρων επίκαιρες ερωτήσεις που θα απαντηθούν από τον ίδιο Υπουργό ή Υφυπουργό συζητούνται η μία μετά την άλλη. Θα αναπτυχθεί τώρα η πρώτη με αριθμό 185/5-5-2015 επίκαιρη ερώτηση πρώτου κύκλου του Βουλευτή Βοιωτίας του Συνασπισμού Ριζοσπαστικής Αριστεράς κ. Ιωάννη Σταθά προς τον Υπουργό Οικονομίας, Υποδομών, Ναυτιλίας και Τουρισμού, σχετικά με το αντίτιμο των διοδίων της Περιφερειακής Ενότητας Βοιωτίας. Στην ερώτηση θα απαντήσει ο Αναπληρωτής Υπουργός κ. Χρήστος Σπίρτζης Συνάδελφε, κύριε Σταθά, έχετε τον λόγο.
Ευχαριστώ, κύριε Πρόεδρε. Κύριε Υπουργέ, έχουμε ένα πάρα πολύ σημαντικό πρόβλημα, το οποίο γνωρίζετε κι εσείς ως Πρόεδρος του Τεχνικού Επιμελητηρίου, που ήσασταν όλα αυτά τα χρόνια. Οι ληστρικές και αντισυνταγματικές, πολλές φορές, συμβάσεις οι οποίες έχουν υπογραφεί όλα αυτά τα χρόνια και έχουν παραχωρηθεί οι εθνικοί δρόμοι, έχουν φέρει σαν αποτέλεσμα να έχουμε αυτή τη στιγμή τόσο υψηλό αντίτιμο στα διόδια, ώστε να μην μπορούν να τα χρησιμοποιήσουν οι οδηγοί ούτε οι απλοί πολίτες που θέλουν να μεταφέρονται, οι εργαζόμενοι, ούτε οι αγρότες, πολύ περισσότερο και τα εμπορεύματα. Αποτέλεσμα αυτού είναι να χρησιμοποιούν, τουλάχιστον στην περιοχή της Βοιωτίας την παλιά εθνική οδό, όπου είναι κατασκευασμένη να δέχεται αυτοκίνητα, πριν από σαράντα χρόνια και όχι τώρα. Το γεγονός αυτό έχει ως συνέπεια να έχουν αυξηθεί σε πάρα πολύ μεγάλο βαθμό τα τροχαία ατυχήματα, να έχουμε και δυστυχήματα στην περιφερειακή ενότητα της Βοιωτίας, μέσα στα χωριά που περνούν, όπως και στην περιοχή της Φθιώτιδας. Αυτό που σας επισημαίνω είναι ότι, πρόβλημα, που υπήρχε παλιά στο λεγόμενο «πέταλο θανάτου» του Μαλιακού Κόλπου, έχει μεταφερθεί τώρα πια στην παλιά εθνική οδό. Αυτό είναι ένα γεγονός, λοιπόν, το οποίο απορρέει από το υψηλό αντίτιμο των διοδίων. Κι αυτό δεν είναι ένα αίτημα δικό μας, που μπορεί εγώ να διαφωνώ και να θέλω κάτι άλλο πιο ισχυρό. Ξέρετε τον αγώνα που κάνουμε ενάντια στα διόδια και στην τιμή των διοδίων. Όμως, αυτό που ζητάμε αυτή τη στιγμή και εμείς σαν τοπική κοινωνία, οι Βουλευτές και η περιφερειακή ενότητα των δήμων και κοινοτήτων, όπου έβγαλε κι αυτή ψήφισμα, όπως και ο Περιφερειάρχης Στερεάς και το Περιφερειακό Συμβούλιο Θεσσαλίας, είναι να δούμε τι θα κάνει η Κυβέρνηση και τι ενέργειες έχει κάνει. Σίγουρα, δεν μπορεί μέσα σε δύο - τρεις μήνες που έχετε αναλάβει, να αλλάξετε τις συμβάσεις. Θέλουμε, όμως, να μας ενημερώσετε, τι έχει γίνει μέχρι στιγμής με αυτές τις συμβάσεις.
Σας ευχαριστούμε, κύριε Σταθά. Τον λόγο έχει ο Αναπληρωτής Υπουργός κ. Χρήστος Σπίρτζης.
Ευχαριστώ, κύριε Πρόεδρε. Κύριε Σταθά, έχετε απόλυτο δίκαιο για τα θέματα που θίγετε και συμπυκνώνονται περιεκτικά σε μία παράγραφο. Συγκεκριμένα, έχετε δίκαιο για το μεγάλο ύψος στις τιμές των διοδίων, για την επιβάρυνση στο επαρχιακό δίκτυο, μέσα από χωριά και κωμοπόλεις και για τα τροχαία ατυχήματα, λόγω αυτής της επιβάρυνσης. Με την ευκαιρία της επίκαιρης ερώτησής σας, θα ήταν καλό να αναδείξουμε και για την ενημέρωση του Κοινοβουλίου, αλλά και του ελληνικού λαού πως ήταν προγραμματισμένη από την προηγούμενη κυβέρνηση η αντιμετώπιση του θέματος και κυρίως της Περιφερειακής Ενότητας Βοιωτίας με μία νέα παραχώρηση, ένα νέο αυτοκινητόδρομο από την Ελευσίνα στη Θήβα, με κατάληξη στην Υλίκη, με τα ίδια χαρακτηριστικά και με τα ίδια προβλήματα που έχουν και οι υπάρχοντες αυτοκινητόδρομοι. Αυτή η νέα παραχώρηση, με άλλοθι το μεγάλο κυκλοφοριακό φόρτο στο επαρχιακό δίκτυο θα έδινε εναλλακτική όδευση για τα διερχόμενα αυτοκίνητα από και προς την Πελοπόννησο και τη Δυτική Ελλάδα, αλλά και μεγάλο μέρος της Αττικής προς την Κεντρική και Βόρειο Ελλάδα. Η υλοποίησή του όμως, θα είχε δύο συνέπειες: Η πρώτη είναι η ύπαρξη επίσης, μεγάλων διοδίων όπως και στα υπάρχοντα έργα παραχώρησης. Το δεύτερο θα ήταν η δημιουργία διεκδικήσεων από τη νέα οδό, δηλαδή την Ιόνια, λόγω της μείωσης του κυκλοφοριακού της φόρτου, θα κάναμε δηλαδή μία νέα παραχώρηση και η προηγούμενη παραχώρηση θα ζητούσε και νέα χρήματα και νέα αύξηση διοδίων, γιατί θα μειωνόταν ο κυκλοφοριακός φόρτος. Επομένως, προγραμματιζόταν μία λύση που θα έφερνε αύξηση των διοδίων στην ΠΑΘΕ, νέες διεκδικήσεις των παραχωρησιούχων από το ελληνικό δημόσιο και επιδείνωση του προβλήματος. Θα επαναλάβω για μία ακόμη φορά τους στόχους που έχουμε θέσει ως Κυβέρνηση για τη διαπραγμάτευση όλων των παραχωρήσεων και είναι έξι: Συγκεκριμένα, το πρώτο είναι η δημιουργία ενός πανελλαδικού υβριδικού αναλογικού συστήματος διοδίων, ενιαίο σε όλος τους αυτοκινητόδρομους της χώρας. Το δεύτερο είναι η μείωση των διοδίων. Το τρίτο είναι η χρήση δεικτών για την πορεία της οικονομίας, σε σχέση με τη μεθοδολογία της τιμής των διοδίων, δηλαδή η χρήση ενός άλλου μοντέλου από αυτό που υπάρχει σήμερα και υπολογίζεται η τιμή των διοδίων, τα οποία δεν λαμβάνουν υπόψη ούτε την οικονομική κατάσταση των πολιτών ούτε της χώρας, μάλιστα, υπολογίζονται αυτόματα μόνο από τον παραχωρησιούχο. Το τέταρτο σημείο είναι να υπάρχουν ελεύθερες διελεύσεις σε συγκεκριμένες κατηγορίες συμπολιτών μας, όπως είναι τα ΑΜΕΑ και άλλες. Το πέμπτο σημείο είναι να μπορούν να διέρχονται δωρεάν οι πολίτες τα γεωγραφικά όρια ενός δήμου, γιατί έχουμε δήμους με έξι - εφτά σταθμούς διοδίων. Αυτό, βέβαια, προϋποθέτει το αναλογικό σύστημα και εξετάζουμε εναλλακτικούς τρόπους, για να μπορέσουμε να λύσουμε το πρόβλημα μέχρι να γίνει. Το τελευταίο είναι η θέσπιση συγκεκριμένου αριθμού ελεύθερων διελεύσεων, ανάλογα με το τι υπολογισμούς θα κάνουμε και πώς θα μπορούν οι μόνιμοι κάτοικοι συγκεκριμένων περιοχών να έχουν ελεύθερη πρόσβαση στις εργασίες τους. Για να πετύχουμε τα ανωτέρω, αυτή την περίοδο ετοιμάζουμε εξειδικευμένα σχέδια ανά παραχώρηση και προτάσεις, προκειμένου να κληθούν οι παραχωρησιούχοι για διαπραγμάτευση. Με την ευκαιρία, επίσης, θα ήθελα να σας πω και μερικά ακόμα πράγματα, ότι το να αλλάξουμε αυτές τις συμβάσεις δεν είναι μια εύκολη διαδικασία. Τα μέρη δεν είναι μόνο το ελληνικό δημόσιο και οι εργολήπτες ή οι παραχωρησιούχοι. Είναι και ιδιωτικές τράπεζες. Σε δύο αυτοκινητοδρόμους είναι και η Ευρωπαϊκή Τράπεζα Επενδύσεων. Θεωρώ, όμως, ότι επειδή αυτά που προτείνουμε, η κατεύθυνση που έχουμε σαν Κυβέρνηση, είναι κάτι που είναι σε αμοιβαίο όφελος και της ελληνικής κοινωνίας και του ελληνικού δημοσίου και των έργων, θα γίνουν αποδεκτά και θα υπάρχει μια άλλη λογική σ' αυτά τα έργα, που επί της ουσίας είναι δημόσια έργα, δημόσιες υποδομές. Αν θέλουν οι παραχωρησιούχοι, κατά τη γνώμη μου, να υπάρχει μια πραγματικά βιώσιμη κατάσταση και στα έργα και στην ελληνική κοινωνία, θα ανταποκριθούν και στα αιτήματα της ελληνικής κοινωνίας και στις θέσεις της Κυβέρνησης. Διαφορετικά, θα μπούμε ξανά σε μια δυσάρεστη φάση των έργων, που τη ζήσαμε στο παρελθόν, μόνο που αυτή τη φορά η κοινωνία δεν θα είναι μόνη της. Θα έχει τη στήριξη και της Κυβέρνησης και της κοινοβουλευτικής πλειοψηφίας.
Ευχαριστούμε, κύριε Υπουργέ. Αυτό το φιλόδοξο εξάμετρο για τα διόδια να υλοποιηθεί σύντομα, γιατί στενάζει πολύς κόσμος και αδυνατεί να ανταποκριθεί. Κύριε Σταθά, έχω να ανακοινώσω επίσημες προσελεύσεις από τη Θεσσαλονίκη και θα πάρετε τον λόγο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και εννιά συνοδοί εκπαιδευτικοί από το 2ο Δημοτικό Σχολείο Σταυρούπολης Θεσσαλονίκης και από το 2ο Δημοτικό Σχολείο Νεάπολης Θεσσαλονίκης. Η Βουλή τούς καλωσορίζει και τους εύχεται υγεία και καλή πρόοδο. [[Χειροκροτήματα από όλες τις πτέρυγες της Βουλής]] Κύριε Σταθά, έχετε τον λόγο.
Πράγματι, αυτά τα οποία ακούσαμε από τον Υπουργό είναι πολύ φιλόδοξα, σε σχέση με αυτά τα οποία έχουμε δει στο παρελθόν, αλλά είναι τα ελάχιστα που μπορούμε να κάνουμε, ώστε να σταματήσουμε αυτή την αισχροκέρδεια, που κάνουν αυτή τη στιγμή ενάντια στον ελληνικό λαό οι συγκεκριμένες εταιρείες. Και πραγματικά, αυτό στο οποίο θα ήθελα να μου απαντήσετε είναι τι συγκεκριμένο σχέδιο έχετε, πέρα από τις προτάσεις τις οποίες θα κάνετε - και να τις υλοποιήσετε - και ποιο είναι το χρονοδιάγραμμα στο οποίο θα κινηθείτε. Γιατί όλα αυτά τα έχουμε ακούσει και στο παρελθόν. Είχαμε εξαγγελίες από Υπουργούς προηγούμενης Κυβέρνησης, όπου αντί να έχουμε τη μείωση των διοδίων, είχαμε συνέχεια αύξηση. Υπάρχει κι ένα επιπλέον που θα ήθελα να μου απαντήσετε, αν στην οδό Σχηματάρι - Χαλκίδα θα ανοίξουν καινούργια διόδια. Τι θα γίνει με τα διόδια που έχουν φτιαχτεί, τα παράπλευρα κυρίως, τα οποία δεν είναι καν χρήσιμα; Πρέπει να καταργηθούν. Για μένα, προσωπικά, κανένα δεν είναι χρήσιμο και πρέπει να καταργηθούν όλα, αλλά μιλάμε γι' αυτά τα οποία έχουμε καταγγείλει όλοι οι φορείς. Άρα, λοιπόν, αυτό που θα θέλαμε από την πλευρά τη δική σας, γιατί πάλι σήμερα είπατε πάρα πολλά, είναι ένα συγκεκριμένο χρονοδιάγραμμα. Αυτό που θα γίνει σίγουρα είναι ότι αν πραγματικά πιστεύει η Κυβέρνηση ότι θέλει να κάνει αυτά τα οποία είπατε, θα είναι δίπλα και η τοπική κοινωνία, οι τοπικοί φορείς - θα καταθέσω και ψήφισμα της ΠΕΔ Στερεάς Ελλάδος, που λένε σχεδόν αυτά τα οποία εξαγγείλατε κι εσείς, τα ζητάει δηλαδή και η τοπική κοινωνία - για να τα υλοποιήσουμε όλοι μαζί. Γιατί αυτό που λέω πάντα είναι ότι η κοινωνία δεν πρέπει να κάνει ανάθεση ούτε στο Κοινοβούλιο μόνο ούτε στην Κυβέρνηση. Πρέπει να διεκδικεί. Σίγουρα εδώ, μέσα από την κοινωνική πίεση θα φτάσουν να καταργήσουν και το υψηλό αντίτιμο των διοδίων, όπως και τις μνημονιακές πολιτικές, όπου έχουν παραχωρήσει και άλλα και θέλουν να παραχωρήσουν και άλλα περιουσιακά στοιχεία του ελληνικού λαού. Δεν θα ήθελα να πω κάτι άλλο. Θέλω να ακούσω τον Υπουργό τι θα μας απαντήσει για τον χρόνο υλοποίησης των παραπάνω δεσμεύσεων.
Σας ευχαριστούμε, κύριε Σταθά. Κύριε Υπουργέ, θέλετε να συμπληρώσετε κάτι άλλο;
Βεβαίως.
Ορίστε, έχετε τον λόγο.
Το πρώτο είναι, κύριε Σταθά, ότι οι νέοι σταθμοί των διοδίων, το ύψος των διοδίων, η επίβλεψη των έργων, έτσι όπως έχουν γίνει οι συμβάσεις, δεν περνάνε από το ελληνικό δημόσιο. Θέλω να είναι καθαρό αυτό.
Δεν περνάνε, είπατε, από το ελληνικό δημόσιο;
Ναι. Γίνονται αυτόματα από τους παραχωρησιούχους. Αυτό είναι ντροπή για το ελληνικό δημόσιο, αλλά αυτό έχουμε κληρονομήσει. Μου ζητήσατε ένα συγκεκριμένο χρονοδιάγραμμα. Για το χρονοδιάγραμμα που μπορούμε να δεσμευθούμε είναι γι' αυτά που έχουν σχέση με τη δική μας δουλειά. Εμείς, λοιπόν, εκτιμούμε ότι περίπου σε έναν μήνα θα είναι έτοιμο ένα πρώτο σχέδιο με συγκεκριμένα στοιχεία, ώστε να τα θέσουμε στο τραπέζι των διαπραγματεύσεων σε σχέση με τους παραχωρησιούχους και να τους καλέσουμε για έναν διάλογο. Προγραμματίζουμε, επίσης, να βγει ένας διαγωνισμός για να έχουμε έναν τεχνικοοικονομικό σύμβουλο σε σχέση με το σύνολο των πέντε παραχωρήσεων, για να δούμε και τη διεθνή εμπειρία, διότι αυτά που έχουμε στη χώρα μας μάλλον είναι πρωτόγνωρα, ιδιαίτερα στο κομμάτι των συμβάσεων. Αν υπάρχει συμφωνία με τους παραχωρησιούχους, πρέπει να γίνει αντίστοιχη διαπραγμάτευση με τις τράπεζες και τα όργανα της Ευρωπαϊκής Επιτροπής. Δεν είναι εύκολη διαδικασία ούτε λύνεται με ένα σχέδιο νόμου ούτε με μία συζήτηση μιας εβδομάδας, που τα δύο ή τα τέσσερα μέρη που υπάρχουν στις παραχωρήσεις μπορούν να το επιλύσουν. Γι' αυτό θα ζητήσουμε και την ανοχή του Κοινοβουλίου και της ελληνικής κοινωνίας για ένα μικρό χρονικό διάστημα, προκειμένου να γίνουν τέτοιες ενέργειες.
Ολοκληρώσατε, κύριε Υπουργέ. Σας ευχαριστούμε. Ακολουθεί η δεύτερη με αριθμό 188/5-5-2015 επίκαιρη ερώτηση δεύτερου κύκλου του Βουλευτή Χίου της Νέας Δημοκρατίας κ. Παναγιώτη (Νότη) Μηταράκη προς τους Υπουργούς Οικονομίας, Υποδομών, Ναυτιλίας και Τουρισμού και Οικονομικών, σχετικά με τις καθυστερήσεις στην επέκταση του διαδρόμου του αεροδρομίου της Χίου. Θα απαντήσει ο Αναπληρωτής Υπουργός κ. Χρήστος Σπίρτζης. Κύριε Μηταράκη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ Αναπληρωτά, η επέκταση του αεροδρομίου της Χίου είναι απαραίτητο συστατικό για την ανάπτυξη του νησιού, που αναζητά μέσα στην κρίση νέες πηγές εισοδήματος. Είναι ένα νησί με πολλά συγκριτικά πλεονεκτήματα, το οποίο όμως ακόμη δεν έχει καταφέρει να αναπτυχθεί τουριστικά. Όσον αφορά την προηγούμενη κυβέρνηση, εντός του 2014, μέσα στο χρονοδιάγραμμα με το οποίο είχαμε δεσμευθεί, παραλάβαμε όλη την έκταση που χρειάζεται για την επέκταση του διαδρόμου, ολοκληρώθηκαν οι απαλλοτριώσεις, πληρώθηκαν οι κάτοχοι της γης και έγιναν οι απαραίτητες αποβολές, ώστε τον Δεκέμβριο το Υπουργείο Οικονομικών παρέλαβε πλήρως την έκταση και την παρέδωσε στην Υπηρεσία Πολιτικής Αεροπορίας. Το έργο, λοιπόν, της επέκτασης του διαδρόμου μπήκε επιτέλους στη φάση της υλοποίησης. Στις αρχές Ιανουαρίου η Υπηρεσία Πολιτικής Αεροπορίας είχε δεσμευθεί ότι θα πραγματοποιήσει τη δημοπράτηση του έργου της περίφραξης, της ισοπέδωσης της έκτασης και της αποκομιδής των υλικών, ώστε να είναι πλέον έτοιμη η διαδικασία για την κατασκευή του διαδρόμου. Όπως γνωρίζετε, υπάρχει ήδη εμπεριστατωμένη μελέτη, υπάρχει το master plan και αναμένονται επιπλέον έργα: η ολοκλήρωση της μελέτης, η σύνταξη της μελέτης για την αναρρύθμιση του υφιστάμενου αεροσταθμού, η παράκαμψη του παραλιακού δρόμου στο σημείο που πλησιάζει την επέκταση του διαδρόμου και, τέταρτον, η ολοκλήρωση των απαλλοτριώσεων στη νότια πλευρά, η οποία έχει σχεδιαστεί για τη στάθμευση περισσότερων αεροσκαφών. Αυτά τα έργα είναι ήδη στο μεσοπρόθεσμο πρόγραμμα της Υπηρεσίας Πολιτικής Αεροπορίας. Τίποτα, όμως, εντός του 2015 δεν έχει γίνει. Θα θεωρούσα ότι είναι, ας πούμε, μια φυσιολογική καθυστέρηση, λόγω της αλλαγής κυβέρνησης. Βέβαια, πρέπει να τονίσω ότι η αναποτελεσματική διαπραγμάτευση, την οποία κάνετε στο πλαίσιο του Eurogroup, έχει οδηγήσει τη χώρα σε μια πολύ μεγάλη έλλειψη ρευστότητας και πιθανόν σε αυτό να οφείλεται η καθυστέρηση. Όμως, άκουσα και στελέχη του τοπικού ΣΥΡΙΖΑ, μετά από δεκαετίες που στο νησί συζητάμε για την επέκταση του αεροδρομίου, να ζητούν πάλι διαβούλευση από την αρχή, γεγονός που όχι μόνο δεν θα επιταχύνει την υλοποίηση του έργου, αλλά θα φέρει και νέες καθυστερήσεις. Κύριε Υπουργέ, οι πολίτες της Χίου θέτουν ένα πολύ απλό ερώτημα: Σκοπεύετε να προχωρήσετε στην υλοποίηση του έργου ή το αεροδρόμιο θα αποτελέσει ένα ακόμη έργο υποδομής που θα είναι «κολλημένο» λόγω ιδεολογικών αγκυλώσεων; Και, αν ναι, με ποιο χρονοδιάγραμμα σκοπεύετε να προχωρήσετε; Ευχαριστώ.
Ευχαριστούμε, κύριε Μηταράκη. Το θέμα απασχολεί τους Χιώτες, κύριε Υπουργέ. Ήμουν κι εγώ εκεί πρόσφατα και μου το έθεσαν και μου είπαν να θέσω στον κ. Σπίρτζη το ζήτημα. Συνεπώς συνηγορώ σε ό,τι είπε ότι κ. Μηταράκης. Έχετε τον λόγο, κύριε Σπίρτζη.
Κύριε Πρόεδρε, έχετε μια προνομιακή σχέση με τις τοπικές κοινωνίες του Πύργου, της Χίου και πολλών άλλων.
Ειδικά της Χίου.
Κύριε Μηταράκη, καταλαβαίνω την αγωνία σας να δείξετε τις ενέργειές σας στην εκλογική σας περιφέρεια, αλλά πριν από τέσσερις μήνες ήσασταν Υπουργός Ανάπτυξης, επομένως έχετε απόλυτη γνώση γι' αυτά που μας ρωτάτε. Επίσης, στην Υπηρεσία Πολιτικής Αεροπορίας, που είναι η αρμόδια υπηρεσία, δεν έχουμε ακόμη αλλάξει διοίκηση. Έχουμε ολιγωρία σε αυτό. Έχετε, όμως, λάβει και την απάντηση για το συγκεκριμένο έργο από την υπηρεσία, η οποία δείχνει ότι για την επέκταση του διαδρόμου προσγείωσης απαιτείται η εκπόνηση τεχνικής μελέτης. Δεν μπορεί να γίνει έτσι ένα έργο. Για την υλοποίηση του έργου, επίσης, απαιτείται η μελέτη για τη μετατόπιση της παραλιακής οδού. Γνωρίζετε, επίσης, ότι αυτό το έργο, που λέτε ότι έχει μπει σε μια σειρά, είναι ένα έργο που συζητείται και παλεύεται πάνω από είκοσι χρόνια, αν θυμάμαι καλά και από την προηγούμενη εμπειρία που είχα. Επίσης γνωρίζετε ότι είναι εγκεκριμένος ο προϋπολογισμός της ΥΠΑ. Επομένως δεν υπάρχει κάποια καθυστέρηση. Και στο τέλος της απάντησης της υπηρεσίας αναφέρεται ότι το ανωτέρω έργο έχει προταθεί για ένταξη στην Ε΄ Προγραμματική Περίοδο 2014-2020. Αυτό τώρα που δεν είναι γνωστό και για το οποίο κι εσείς πρέπει να ενημερωθείτε - αν δεν το γνωρίζετε, αλλά πιστεύω ότι το γνωρίζετε - αλλά και το ελληνικό Κοινοβούλιο είναι ότι η ΥΠΑ, παρ' ότι όφειλε τα προηγούμενα χρόνια να δώσει ως εθνική συμμετοχή περίπου 90 εκατομμύρια σε τρία έργα και συγκεκριμένα, στο αεροδρόμιο «ΜΑΚΕΔΟΝΙΑ» της Θεσσαλονίκης, τα Χανιά και τη Σκιάθο, δεν είχε δώσει ούτε ένα ευρώ ως εθνική συμμετοχή, με αποτέλεσμα, επειδή δεν είχαν αποδοθεί αυτά τα χρήματα, να έχουν βαλτώσει τα έργα, που υποτίθεται ότι η κυβέρνησή σας εκτελούσε. Κι έχω ακούσει και σε άλλα έργα να έχετε δεσμευτεί ότι θα προχωρήσουν, άλλα μικρότερα και άλλα μεγαλύτερα. Από πού; Με ποια χρήματα; Με τα χρέη που κληρονομήσαμε; Επομένως τα έργα των αεροδρομίων και μάλιστα μικρότερου κόστους, στοιχειωδών υποδομών, γι' αυτή την τουριστική περίοδο, όπως είναι να υπάρχουν ανθρώπινοι και αξιοπρεπείς χώροι υγιεινής, φρεσκοβαμμένα κτήρια και ο αναγκαίος εξοπλισμός που βοηθά στη λειτουργία τους, είναι πολύ δύσκολο να καλυφθούν με τις οικονομικές επιβαρύνσεις που έχει η ΥΠΑ από τα χρόνια διακυβέρνησής σας. Γι' αυτό, κύριε Μηταράκη, όταν δηλώνουμε ότι βρήκαμε ναρκοθετημένα και υπονομευμένα έργα, δεν είναι μία πολιτικάντικη τοποθέτηση, αλλά είναι η σκληρή πραγματικότητα. Θα δείτε και την απάντηση της υπηρεσίας και θα δείτε ότι δεν θα έχει κάποιο πρόβλημα το έργο, απλά οι διαδικασίες είναι χρονοβόρες. Βέβαια, πρέπει να τελειώσουμε και με τον οριστικό κατάλογο των έργων για την Ε΄ Προγραμματική Περίοδο. Αναφέρατε επίσης - και τελειώνω - ότι έχει ξεκινήσει ένας εξαντλητικός διάλογος του κόμματος με την τοπική κοινωνία, ο οποίος έρχεται να προστεθεί σε παλαιότερες δηλώσεις κ.λπ. και μάλιστα ότι φαίνεται ότι η εκτελεστική εξουσία ασκείται από το κόμμα στις τοπικές κοινωνίες και όχι από την Κυβέρνηση. Δεν γνωρίζω τι κάνει ο τοπικός ΣΥΡΙΖΑ στη Χίο, αλλά εσείς τι θα θέλατε να κάνει ένα κόμμα σε τοπικό επίπεδο; Να μη μιλά με την τοπική κοινωνία για τα αναπτυξιακά θέματα του τόπου τους; Να είναι στη λογική της επιβολής της όποιας άποψης έχει η Κυβέρνηση είτε για την κοινωνία είτε για τους κλάδους είτε για οποιοδήποτε θέμα; Κύριε Μηταράκη, υπάρχει άλλη Κυβέρνηση, η Κυβέρνηση έχει άλλη αντίληψη, έχει άλλη πολιτική ηθική και έχει άλλη διαλεκτική σχέση με την κοινωνία. Θα πρότεινα και το δικό σας κόμμα στη Χίο και αλλού να ανοίξει διάλογο με τους πολίτες για τα αναπτυξιακά θέματα που υπάρχουν σε κάθε περιοχή. Η εποχή που δεν γινόταν διάλογος με κανέναν έχει τελειώσει με το τελείωμα και την ολοκλήρωση της κυβέρνησης Σαμαρά - Βενιζέλου και δεν πρόκειται να επανέλθει κιόλας. Ευχαριστώ, κύριε Πρόεδρε.
Ευχαριστούμε, κύριε Υπουργέ. Κύριε Μηταράκη, έχετε τον λόγο για τη δευτερολογία σας.
Κύριε Υπουργέ, πράγματι να δεχτώ ότι έχω μία αγωνία. Έχω μια πολύ μεγάλη αγωνία να γίνουν έργα στον τόπο μου. Εσείς, όμως, πρέπει να έχετε μια μεγαλύτερη αγωνία να παράγετε έργο στο Υπουργείο στο οποίο είστε και να μην περιορίζεστε στο να κάνετε αντιπολίτευση στην Αντιπολίτευση. Διότι, όπως σας είπα στην πρωτολογία μου, το 2014 αυτό που έπρεπε να κάνω εγώ, ως Υφυπουργός Ανάπτυξης, το έκανα. Ολοκληρώθηκαν οι απαλλοτριώσεις, παρέλαβα τη γη, τη δώσαμε στην Υπηρεσία Πολιτικής Αεροπορίας και τον Ιανουάριο έστειλε στα εντελλόμενα για να γίνει το έργο της περίφραξης και ακόμα δεν το έχετε εγκρίνει. Αυτό φαίνεται ότι δεν είναι στις σημειώσεις που σας δώσανε, γιατί το έργο, ναι, θέλει την ολοκλήρωση της μελέτης για να γίνει ο διάδρομος, αλλά, για να γίνει η περίφραξη του χώρου και να ξεκινήσει το έργο, υπήρχε ήδη έτοιμη δημοπράτηση και απλώς δεν έχετε καταφέρει, επειδή έχετε στερήσει στη χώρα τα απαραίτητα κονδύλια, να προχωρήσετε αυτό το έργο. Γενικότερα, ως προς τα αεροδρόμια, αναφερθήκατε σε πολλά προβλήματα και γι' αυτό έπρεπε να προχωρήσει η ιδιωτικοποίηση των αεροδρομίων και χάνετε μήνες και στο τέλος μάλλον θα την κάνετε, αλλά θα χάσετε άλλη μία σεζόν για τον ελληνικό τουρισμό. Κύριε Υπουργέ, το Σύνταγμα και η ρήτρα νησιωτικότητας - έχετε δίπλα και τον Αναπληρωτή Υπουργό Αιγαίου - επιβάλλει να κάνουμε κάτι παραπάνω για τα νησιά μας, όχι κάτι λιγότερο. Η μεταφορά, η μετακίνηση για τα νησιά είναι θέμα ζωτικής σημασίας, η ακτοπλοΐα και τα αεροδρόμια. Άρα έπρεπε να είναι μεγαλύτερης προτεραιότητας αυτό για σας. Τελικά, όμως, τι κάνει αυτή η Κυβέρνηση; Ετοιμάζεται να επιβάλει ειδικούς φόρους διανυκτέρευσης στα νησιά του Αιγαίου και μόνο, ειδικούς κανόνες για τη χρήση πιστωτικής κάρτας στα νησιά και μόνο, εφαρμόζοντας αντισυνταγματικά, αν είναι σωστές οι διαρροές, τη ρήτρα νησιωτικότητας. Για τη Χίο όμως δεν έχετε κάνει μόνο αυτό, να παγώσετε το έργο του αεροδρομίου. Απ' ό,τι φαίνεται, το κόμμα διοικεί την Κυβέρνηση, γιατί το πάγωμα δείχνει ότι πέφτετε στον τοπικό ΣΥΡΙΖΑ και όχι στην ανάγκη όλου του νησιού, που έχει εκφραστεί με πολύ μεγαλύτερες από τις κομματικές μας πλειοψηφίες. Προχωράτε στη ματαίωση του ξενόγλωσσου Τμήματος Ναυτιλίας στο Πανεπιστήμιο Αιγαίου, ένα πολύ σημαντικό αναπτυξιακό μέτρο, το οποίο ψήφισε η Βουλή των Ελλήνων και αυτή η Κυβέρνηση, απ' ό,τι λέει ο αρμόδιος Υπουργός, χωρίς αντάλλαγμα για το νησί, θέλει να παγώσει. Μια που μιλάμε όμως για τον δικό σας τομέα, σε μόλις εκατό μέρες έχετε καταφέρει να απωλέσετε από το νησί μας πάνω από 4 εκατομμύρια ευρώ από ευρωπαϊκά έργα και όσο περνούν οι μέρες ο λογαριασμός μεγαλώνει. Αυτός είναι ο μίνι απολογισμός των πρώτων εκατό ημερών, ένας ολέθριος απολογισμός για τη Χίο, που δεν μπορεί να δικαιολογηθεί από ισχυρισμούς για τα δήθεν πιεστικά χρονοδιαγράμματα. Δεν είχατε την πολιτική βούληση να τα κάνετε και δεν τα κάνατε. Θα σας δώσω κάποια παραδείγματα. Πρώτο είναι η απένταξη έργου 475 χιλιάδων ευρώ για την ψηφιακή καταγραφή, απεικόνιση και βελτιστοποίηση της καλλιέργειας μαστίχας. Δεύτερο παράδειγμα είναι το πρόγραμμα 350.000 ευρώ για τις ψηφιακές υπηρεσίες διαχείρισης και προβολής του πολιτισμικού αποθέματος της Χίου μέσω της Ιεράς Μητροπόλεως Χίου, Ψαρών και Οινουσσών. Τρίτο παράδειγμα είναι η απένταξη προγράμματος 560 χιλιάδων ευρώ για την ενίσχυση του τηλεοπτικού σήματος σε περιοχές του βορείου Αιγαίου. Ξέρετε, στη Χίο το τουρκικό ραδιόφωνο ακούγεται παντού, ενώ το ελληνικό σε λίγες περιοχές. Εμείς το εντάξαμε. Εσείς το απεντάξατε. Απεντάξατε, επίσης, έργο 1,5 εκατομμυρίου ευρώ για ολοκληρωμένο πληροφοριακό σύστημα της Περιφερείας Βορείου Αιγαίου για την ηλεκτρονική διαχείριση διαδικασιών και υποθέσεων πολιτών. Πέμπτον, απεντάξατε 240 χιλιάδες ευρώ για το ΚΤΕΛ Χίου και διάβασα σήμερα ότι θα απεντάξουμε ένα έργο 1,2 εκατομμυρίου ευρώ, παρά την αντίθετη διαβεβαίωση της κ. Κουντουρά για την προστασία της λιμενολεκάνης του λιμένα της Βολισσού της Χίου ως υποέργο στο Τεχνικό Δελτίο της Πράξης για καταφύγιο τουριστικών σκαφών στη Βολισσό Χίου. Στη δευτερολογία σας έχετε δικαίωμα να πείτε ό,τι θέλετε, αλλά ελπίζω να μη χάσετε τα τρία λεπτά σας κάνοντας αντιπολίτευση στην Αντιπολίτευση, λέγοντας τι παραλάβατε, διότι, αν δεν μπορείτε να παραλάβετε αυτό που παραλάβατε και να κάνετε κάτι καλύτερο για τον τόπο, ίσως τότε να μην πρέπει να θέλετε να είστε Κυβέρνηση.
Ευχαριστούμε, κύριε Μηταράκη. Κύριε Υπουργέ, ορίστε, έχετε τον λόγο.
Ευχαριστώ πολύ, κύριε Πρόεδρε. Κύριε Μηταράκη, δεν θα κάνω αντιπολίτευση στην Αντιπολίτευση, αλλά εδώ μιλάμε για παράνοια. Ένα πράγμα που δεν θα κάνουμε εμείς είναι να σας αντιγράψουμε στα ψέματα απέναντι στον ελληνικό λαό σε σχέση με δήθεν έργα που θα «έτρεχαν». Επίσης, δεν υπάρχει περίπτωση να σας αντιγράψουμε και σε μια ρουσφετολογική κατεύθυνση των έργων που εντάξατε και μάλιστα σχεδόν προεκλογικά, όπως είναι όλα τα ΚΤΕΛ - δηλαδή ένα έργο να επαναληφθεί πενήντα δύο φορές, όσοι και οι νομοί της χώρας, και να το πληρώσει ο ελληνικός λαός πενήντα δύο φορές; - ή αυτά που είπατε για την Ιερά Μητρόπολη Ψαρών και όλες τις ιερές μητροπόλεις, που είχατε εντάξει πάλι προεκλογικά αντίστοιχα έργα εκτός χρονοδιαγραμμάτων και πολλά άλλα. Αυτά που απεντάχθηκαν, δεν έγιναν επιλεκτικά, επειδή εσείς θέλατε να κάνετε ρουσφέτια. Αυτά που απεντάχθηκαν, απεντάχθηκαν γιατί ήταν εκτός χρονοδιαγράμματος. Τι σημαίνει αυτό; Σημαίνει ότι επειδή τελειώνει το ΕΣΠΑ φέτος, όπως και στο Γ΄ Κοινοτικό Πλαίσιο Στήριξης, όπως και σ' αυτήν την Προγραμματική Περίοδο, ό,τι δεν ολοκληρώνεται βαρύνει το Πρόγραμμα Δημοσίων Επενδύσεων. Από το Γ΄ Κοινοτικό Πλαίσιο Στήριξης έχουμε να πληρώσουμε, κύριε Πρόεδρε, 1,5 δισεκατομμύριο ευρώ. Υπολογίζουμε άλλα 2,5 εκατομμύρια ευρώ από τις εκλεκτές πράξεις της προηγούμενης κυβέρνησης και των προηγούμενων κυβερνήσεων. Συγχαρητήρια! Όμως, εδώ μας κατηγορείτε και για άλλα θέματα. Μας κατηγορείτε ότι απεντάξαμε πρόγραμμα για το τηλεοπτικό σήμα της Χίου; Σοβαρά; Δηλαδή απεντάξαμε το να έχει η «DIGEA» εξοπλισμό που θα πλήρωνε το ελληνικό κράτος για να τα παίρνει από τα ιδιωτικά κανάλια; Και το λέτε κιόλας; Δεν φτάνει δηλαδή που κάνατε το έγκλημα με τις συχνότητες, δεν φτάνει που βγάλατε έναν χάρτη τηλεοπτικών συχνοτήτων μισό σχεδόν απ' αυτόν που θα έπρεπε να έχει η χώρα και δεν βλέπει η μισή Ελλάδα, δεν φτάνει που έγινε ένας παράνομος - για να μην πω τίποτα χειρότερο - διαγωνισμός με έναν πάλι για τις συχνότητες, μας λέτε ότι απεντάξαμε και το έργο! Ποιο έργο, δηλαδή, κύριε Πρόεδρε; Να πληρώνει το ελληνικό δημόσιο, οι περιφέρειες και οι δήμοι, τον εξοπλισμό, τη συντήρηση και τα λειτουργικά κόστη μίας ιδιωτικής εταιρείας, της «DIGEA», για να τα οικονομάνε κάποιοι!
Ποιοι είναι οι μέτοχοι της «DIGEA»;
Τα επτά κανάλια. Είναι να τρελαίνεσαι! Για τα έργα που χάνει η Χίος! Κύριε Μηταράκη, δεν τα χάνει η Χίος τα έργα. Αυτά τα έργα που πρέπει να έχει η Χίος, και όλη η Ελλάδα, θα τα έχει. Αυτοί που εξυπηρετούσατε όλα αυτά τα χρόνια δεν θα έχουν τα έργα, όπως είχαν συνηθίσει. Όσον αφορά το συγκεκριμένο έργο - επειδή εδώ μιλάμε για τρέλα - με αναγκάζετε να διαβάσω μία - μία γραμμή την εισήγηση της υπηρεσίας με την παλαιά διοίκηση. Αν θέλετε να αμφισβητήσετε τον κ. Κούκη, με μεγάλη χαρά θα σας ακούσω. Εσείς τον διορίσατε. Η εισήγηση, λοιπόν, της υπηρεσίας έλεγε τα εξής: «Πρώτον, επέκταση, αναδιαρρύθμιση και βελτίωση των κτηριακών και μη εγκαταστάσεων του αεροσταθμού και περιβάλλοντος χώρου, εκτιμώμενου προϋπολογισμού 1,5 εκατομμυρίου ευρώ. Η τεχνική μελέτη του έργου εκπονείται από την υπηρεσία μας και είναι σε φάση ολοκλήρωσης. Η δημοπράτηση του έργου», όταν ολοκληρωθεί η μελέτη, δηλαδή, «θα γίνει μετά την έγκριση του...». Συγχαρητήρια για το θεάρεστο έργο σας απέναντι στη Χίο! [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] «Δεύτερον, εργασίες συντήρησης πεδίου ελιγμών, προϋπολογισμού 2,88 εκατομμυρίων ευρώ. Η τεχνική μελέτη του έργου έχει εγκριθεί και εκκρεμεί η έγκριση της σχετικής δαπάνης, προκειμένου να δημοπρατηθεί το έργο. Τρίτον, επέκταση διαδρόμου προσαπογείωσης αεροσκαφών εκτιμώμενου προϋπολογισμού 10 εκατομμυρίων ευρώ. Απαιτείται η εκπόνηση τεχνικής μελέτης που βρίσκεται στη φάση ολοκλήρωσης προκαταρκτικών εργασιών», θέλει περίπου δύο χρόνια για να ολοκληρωθεί!, «όπως τοπογραφικών αποτυπώσεων και γεωτεχνικής μελέτης. Η απαραίτητη έκταση που θα κατασκευαστεί το έργο έχει ήδη απαλλοτριωθεί.». Συγχαρητήρια για το θεάρεστο έργο σας για το αεροδρόμιο της Χίου! «Για την υλοποίηση της ανωτέρω μελέτης απαιτείται επίσης άλλη μελέτη μετατόπισης της παραλιακής οδού, για την εξασφάλιση της λειτουργίας του διαδρόμου. Μέσω του Υπουργείου προς το οποίο έχουμε αποστείλει διαθέσιμα στοιχεία σχεδιασμού προωθείται η μελέτη του έργου της παράλληλης μετατόπισης του εξωτερικού παραλιακού δρόμου που σχετίζεται με το έργο». Όλα αυτά για να γίνει το έργο. Και αυτό, δηλαδή, πίσω! Πάλι συγχαρητήρια για το θεάρεστο έργο της προηγούμενης κυβέρνησης για το αεροδρόμιο της Χίου! «Επιπλέον, έχει εγκριθεί από την υπηρεσία μας η μελέτη ισοπέδωσης της…» - «κοινωνίας» λέω εγώ, αλλά εδώ είναι για άλλο - «…και περίφραξη της απαλλοτριωθείσας περιοχής προϋπολογισμού 193.000 και εκκρεμεί η έγκριση δαπάνης για την υλοποίηση του έργου.». Γι' αυτό θα απολογηθούμε εμείς! Επειδή βρήκαμε 90 εκατομμύρια να λείπουν από τα έργα που όφειλε να έχει δώσει η ΥΠΑ! Και τέλος, τα ανωτέρω έργα έχουν προταθεί για ένταξη στην Ε΄ Προγραμματική Περίοδο 2014-2020. Κύριε Μηταράκη, και ο λαός της Χίου, του βόρειου Αιγαίου και όλης της Ελλάδας ξέρουν για το θεάρεστο έργο σας. Δεν απαντήσατε γι' αυτά που σας είπα για την ΥΠΑ, ενώ τα ξέρετε. Και η συνέπεια θα ήταν για τα τρία έργα - επειδή η ΥΠΑ δεν είχε δώσει τα 90 εκατομμύρια - να ζητηθούν πίσω όλα τα χρήματα που έχει βάλει η Ευρωπαϊκή Ένωση, δηλαδή το 95%.
Ολοκληρώστε, κύριε Υπουργέ.
Και προφανώς δεν υπάρχει κανένας λόγος να εντοπίζεται μόνο στη Χίο όλο αυτό το θεάρεστο έργο σας. Είναι για όλη την Ελλάδα και όλη την ελληνική κοινωνία και γι' αυτό κάθεστε σ' αυτά τα έδρανα! Ευχαριστώ πολύ.
Κύριε Πρόεδρε, θέλω τον λόγο επί προσωπικού.
Τον λόγο, κύριε Μηταράκη, τον δίνει το Προεδρείο.
Κύριε Πρόεδρε, θέλω τον λόγο για να εξηγήσω σε τι συνίσταται το προσωπικό θέμα.
Κρίνω ότι δικαίως θα έχετε τον λόγο για ένα λεπτό. Στην οξύτητα του λόγου σας, σας παρακολούθησε δημιουργικά και αποτελεσματικά. Επειδή, λοιπόν, σας θεωρώ λίγο αδικημένο, έχετε τον λόγο για ένα λεπτό.
Ως αναγνώστης πρέπει να υπερασπιστεί τις μητροπόλεις του!
Κύριε Μηταράκη, εκτός Κανονισμού, έχετε τον λόγο για ένα λεπτό.
Επειδή είναι προσωπικό, δεν θα μιλήσω επί της ουσίας.
Υπάρχει προσωπικό σ' αυτή τη διαδικασία. Συνεχίστε.
Ο κύριος Υπουργός με κατηγόρησε για ψέματα και ότι εξυπηρετούμε. Απ' ό,τι φαίνεται, ο ίδιος ο κύριος Υπουργός επιβεβαίωσε ότι απένταξε τα έξι έργα που είπα. Επιβεβαίωσε ότι δεν έχει εγκρίνει τις δαπάνες για να γίνει η περίφραξη του αεροδρομίου. Και εξυπηρετούμε πράγματι τους κατοίκους της Χίου με την επέκταση του διαδρόμου, τους παραγωγούς μαστίχας με το έργο της μαστίχας, την Ιερά Μητρόπολη Χίου, Ψαρών και Οινουσσών με την ψηφιακή καταγραφή, τους πολίτες της Χίου που δεν βλέπουν ψηφιακό σήμα, γιατί η σύμβαση της «DIGEA» υποχρεώνει την «DIGEA» να καλύψει το 98% του πληθυσμού. Υπάρχει και το άλλο 2% του πληθυσμού, το οποίο ήταν να καλυφθεί από αυτό.
Το 95%, κύριε Μηταράκη!
Επίσης, το πληροφοριακό σύστημα του βορείου Αιγαίου και το θέμα του ΚΤΕΛ εξυπηρετεί τους κατοίκους και το λιμάνι της Βολισσού. Εκεί δεν πάνε οι μεγαλοεφοπλιστές, αλλά οι ψαράδες. Άρα δεν σας είπα κανένα ψέμα και εξυπηρετούμε τον κόσμο της Χίου. Παρακαλώ να ανακαλέσετε τον προσωπικό χαρακτηρισμό. Στα πολιτικά έχετε κάθε δικαίωμα να έχετε την άποψή σας.
Ορίστε, κύριε Υπουργέ, έχετε τον λόγο.
Κύριε Πρόεδρε, μπορεί να δει και στα Πρακτικά ο κ. Μηταράκης ότι δεν ήταν προσωπική η αιχμή, αλλά σε σχέση με την προηγούμενη κυβέρνηση. Γι' αυτό και δεν την ανακαλώ! Επίσης, δεν απάντησε ούτε γι' αυτούς που εξυπηρετούν ούτε για τα συμφέροντα. Και προφανώς δεν εξυπηρετούν τον λαό της Χίου, όταν αυτά που αναγνώσατε λίγο πριν, επειδή ήταν εκτός χρονοδιαγράμματος, θα τα πλήρωναν οι ίδιοι οι πολίτες από το Πρόγραμμα Δημοσίων Επενδύσεων. Πώς εξυπηρετείτε, λοιπόν; Λέτε σε κάποιον: «Έλα να σου εντάξω το πρόγραμμά σου», στους μαστιχοπαραγωγούς, για παράδειγμα, που είναι πραγματικά παραγωγοί και πρέπει να στηριχθούν, «και να μην προλάβετε μέχρι τον Οκτώβριο αυτής της χρονιάς, και δεν βαριέσαι, θα τα βάλουμε στο ΠΔΕ.». Και ποιος θα τα πληρώσει; Για να το κάνουμε λιανά, για να το καταλάβει ο ελληνικός λαός. Ποιος θα τα πληρώσει; Άλλος; Αντί, δηλαδή, να έχουμε απορροφήσεις από τα ευρωπαϊκά χρήματα, να τα πληρώνουμε εμείς! [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αναπληρωτή Υπουργού]] Είναι μία πάρα πολύ ωραία τακτική, για άλλες εποχές και για πολιτικούς που έχουν συνηθίσει και έχουν εθιστεί στον παλαιοκομματισμό. Εμείς δεν πρόκειται να λέμε ψέματα στον ελληνικό λαό ούτε για τα υπόλοιπα έργα που αναφέρατε. Θα ήθελα να κάνω και μία τελευταία παρατήρηση. Κύριε Μηταράκη, δεν είναι 98% η σύμβαση της «DIGEA». Το αλλάξατε και αυτό, παρ' ότι οι ευρωπαϊκοί κανονισμοί λένε 98%. Το έχετε πάει 95%. Και το 3% του πληθυσμού της χώρας και όχι της γεωγραφικής έκτασης της χώρας είναι πάρα πολύ μεγάλη έκταση, ειδικά για τις ακριτικές περιοχές της χώρας μας, όπως είναι η περιφέρεια που εκπροσωπείτε εδώ. Και αυτός είναι και ο λόγος που πάρα πολλές περιοχές δεν είναι μέσα. Ποιον ευνόησε, κύριε Πρόεδρε, αυτό; Αυτόν που έκανε την επένδυση, δηλαδή την «DIGEA». Ευχαριστούμε, κύριε Μηταράκη, για όλα αυτά που αποκαλύψατε σήμερα, για το 98%, που ήταν στα σχέδια της κυβέρνησης.
Ήταν από τις ουσιαστικότερες επίκαιρες ερωτήσεις που έχω προεδρεύσει, αλλά και ο Σπίρτζης δεν είναι εύκολος, κύριε Μηταράκη.
Ουδέποτε υπήρξε εύκολος.
Η δεύτερη με αριθμό 187/5-5-2015 επίκαιρη ερώτηση πρώτου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Οικονομίας, Υποδομών, Ναυτιλίας και Τουρισμού, σχετικά με την αποκρατικοποίηση των δεκατεσσάρων περιφερειακών αεροδρομίων, δεν συζητείται λόγω κωλύματος του κυρίου Υπουργού και διαγράφεται. Η τρίτη με αριθμό 172/30-4-2015 επίκαιρη ερώτηση πρώτου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Οικονομίας, Υποδομών, Ναυτιλίας και Τουρισμού, σχετικά με τη νομοθετική κατοχύρωση των αναπηρικών συντάξεων και του ακατάσχετου πρώτης κατοικίας, δεν συζητείται λόγω κωλύματος του κυρίου Υπουργού και διαγράφεται. Η έκτη με αριθμό 168/28-4-2015 επίκαιρη ερώτηση δευτέρου κύκλου του Βουλευτή Β΄ Αθήνας του Λαϊκού Συνδέσμου - Χρυσή Αυγή κ. Ηλία Παναγιώταρου προς τους Υπουργούς Εξωτερικών και Επικρατείας, σχετικά με την «εκχώρηση του ονόματος της Μακεδονίας μας στους Σκοπιανούς», δεν συζητείται λόγω κωλύματος του κυρίου Υπουργού και διαγράφεται. Η με αριθμό 1328/3-3-2015 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομίας, Υποδομών, Ναυτιλίας και Τουρισμού, σχετικά με την ιδιωτικοποίηση του Οργανισμού Λιμένος Πειραιά (ΟΛΠ), δεν συζητείται λόγω κωλύματος του κυρίου Υπουργού και διαγράφεται. Ο Βουλευτής Β΄ Αθηνών κ. Ευάγγελος - Βασίλειος Ι. Μεϊμαράκης ζητεί άδεια ολιγοήμερης απουσίας στο εξωτερικό από 11-5-2015 έως 14-5-2015. Η Βουλή εγκρίνει;
Η Βουλή ενέκρινε τη ζητηθείσα άδεια. Ο Βουλευτής της Νέας Δημοκρατίας κ. Νικόλαος Δένδιας ζητεί άδεια ολιγοήμερης απουσίας στο εξωτερικό, στην Ολλανδία, από 3 Ιουνίου 2015 έως 6 Ιουνίου 2015, για προσωπικούς λόγους. Η Βουλή εγκρίνει;
Η Βουλή ενέκρινε τη ζητηθείσα άδεια. Εισερχόμαστε τώρα στη συζήτηση της πέμπτης με αριθμό 175/4-5-2015 επίκαιρης ερώτησης πρώτου κύκλου του Βουλευτή Αχαΐας των Ανεξαρτήτων Ελλήνων κ. Νικόλαου Νικολόπουλου προς τον Υπουργό Οικονομίας, Υποδομών, Ναυτιλίας και Τουρισμού, σχετικά με τη μονοπώληση της διέλευσης του πορθμού Ρίου - Αντιρρίου. Στην επίκαιρη ερώτηση θα απαντήσει ο Αναπληρωτής Υπουργός κ. Θεόδωρος Δρίτσας. Ορίστε, κύριε Νικολόπουλε, έχετε τον λόγο.
Κύριε Πρόεδρε, ενδεχομένως η ερώτηση να μην είναι τόσο επίκαιρη, γιατί ο Υπουργός έσπευσε να ακούσει τη φωνή των εργαζομένων, των φορέων και των Βουλευτών που μετέφεραν το δικαιολογημένο αίτημα της τοπικής κοινωνίας να υπάρξει διασφάλιση των θέσεων εργασίας αυτών των ογδόντα οικογενειών που απασχολούνται στα φεριμπότ του πορθμείου Ρίου - Αντιρρίου και να αποφευχθεί η μονοπώληση αυτής της διέλευσης από την «ΓΕΦΥΡΑ Α.Ε.». Κύριε Πρόεδρε, γεννηθήκαμε με το όραμα της ζεύξης, της σύνδεσης της Αιτωλοακαρνανίας με την Αχαΐα και πιστεύαμε ότι αυτή η γειτονιά θα γίνει μία και θα είναι ευλογία. Όμως, δυστυχώς, απεδείχθη κατάρα. Υπάρχουν στατιστικές που ομολογούν αυτό που λίγο πριν σας είπα. Είναι πρόβλημα πια κάποιος να μετακινηθεί με τη γέφυρα σε αυτούς τους μνημονιακούς καιρούς. Και, ω του παραδόξου θαύματος, μια απόφαση ήρθε και είπε το λογικό μεν, ότι πρέπει να περνούν όλα τα φορτηγά και να έχουν ζυγολόγιο από τη γεφυροπλάστιγγα πριν επιβιβαστούν σε όποιο φέριμποτ, όπως άλλωστε προβλέπεται το ίδιο να συμβαίνει και για τη διέλευση αυτών από τη γέφυρα. Μέχρι τώρα δεν συνέβαινε αυτό. Οι λόγοι είναι πολλοί. Τους ξέρει ο Υπουργός και γι' αυτό υποψιάζομαι ότι προσέτρεξε να υιοθετήσει το αίτημα της τοπικής κοινωνίας που έλεγε: Ναι, βεβαίως πρέπει να μπει μια γεφυροπλάστιγγα στον κόμβο, στη διασταύρωση, κι έτσι δεν θα επιτρέπεται να διέρχονται από την γέφυρα φορτηγά επικίνδυνα, το ίδιο και μάλλον περισσότερο επικίνδυνα αν είναι υπερφορτωμένα. Γιατί δεν είναι «εν ακινησία», όπως είναι στα φέριμποτ, αλλά βρίσκονται «εν κινήσει» όταν περνούν τη γέφυρα. Και είναι γνωστοί οι καιροί και οι βοριάδες που επικρατούν εκεί, σε αυτό το στενό του Πατραϊκού Κόλπου. Για τούτο, κύριε Υπουργέ, χαιρετίσαμε και χαρήκαμε με την απόφασή σας. Όμως σήμερα, με την ευκαιρία αυτή του κοινοβουλευτικού ελέγχου, θέλουμε να δώσετε και την οριστική λύση. Γιατί πράγματι θα είναι τραγικό όχι μόνο για εκείνους που μπορεί να έχαναν τις θέσεις εργασίας στα φεριμπότ, αλλά, κύριε Πρόεδρε, και ας ακουστεί από αυτό εδώ το Βήμα σε όλη την Ελλάδα, δωρεάν, χωρίς εισιτήριο οι πολίτες περνούν με το φέριμποτ, βέβαια με αυτή τη μικρή καθυστέρηση, αλλά και την ομορφιά που κρύβει η διέλευση μέσα από τον παραδοσιακό αυτό τρόπο. Γιατί διαφορετικά, άθελά της η Κυβέρνηση θα δημιουργούσε ένα μονοπώλιο σε αυτήν τη βαριά εκμετάλλευση που γίνεται σε όσους θέλουν να περάσουν από το Ρίο στο Αντίρριο ή από το Αντίρριο στο Ρίο. Γι' αυτό, κύριε Υπουργέ, θα θέλαμε σύντομα να γίνει αυτή η καινούργια γεφυροπλάστιγγα, που θα εξασφαλίζει πράγματι αυτά που ο νομοθέτης λέει, και δικαίως, και κανένας δεν λέει ότι δεν θα πρέπει όλα τα ασφαλή μέσα και μέτρα της διακίνησης των εμπορευμάτων και των φορτηγών να τα αναλαμβάνει ένα ευνομούμενο κράτος.
Σας ευχαριστούμε, κύριε Νικολόπουλε. Τον λόγο έχει ο Αναπληρωτής Υπουργός κ. Θεόδωρος Δρίτσας. Ορίστε, κύριε Υπουργέ.
Ευχαριστώ, κύριε Πρόεδρε. Κύριε συνάδελφε, πράγματι εύστοχα και με πληρότητα παρουσιάσατε τα βασικά στοιχεία του ζητήματος που αναδεικνύετε με την επίκαιρη ερώτησή σας. Και βέβαια το είπατε και εσείς ότι το ζήτημα αυτό που θέτετε έχει ήδη έγκαιρα αντιμετωπιστεί από το Υπουργείο Ναυτιλίας. Με κατανόηση και στη λεπτότητα του θέματος, με δίκαιο αλλά και νόμιμο τρόπο ρυθμίστηκε, έτσι ώστε μια απόφαση που δημιουργούσε ανισότητα στη ρύθμιση του περάσματος με τα φεριμπότ Ρίου - Αντιρρίου, σε σύγκριση με άλλες περιοχές της Ελλάδας, να αποκατασταθεί και να μπει μπροστά, να δρομολογηθεί και μια διαδικασία οριστικής επίλυσης. Πράγματι έχετε δίκιο. Η γέφυρα αυτή είναι ένα σπουδαίο τεχνικό έργο. Είναι αναμφίβολη η συμμετοχή της στην αναπτυξιακή διαδικασία της περιοχής. Εγώ δεν θέλω να μειώσω τη σημασία της, το κόστος όμως είναι πολύ μεγάλο. Και γι' αυτό δεν είναι τυχαίο ότι η πορθμειακή γραμμή Ρίου - Αντιρρίου αντί να υπολειτουργήσει, ενισχύθηκε ιδιαίτερα τα τελευταία χρόνια της οικονομικής κρίσης, κυρίως για τη μεταφορά των φορτηγών και των αυτοκινήτων. Όμως εδώ ακριβώς η τοπική αλληλεγγύη λειτούργησε, η συνέργεια επιχειρηματικής δραστηριότητας και αναγκών των κατοίκων, και πράγματι καθιερώθηκε εθιμικά και εν τοις πράγμασι η μεταφορά των προσώπων δωρεάν. Είναι κάτι που εξυπηρετεί πάρα πολλούς ανθρώπους, είτε εκείνους που εργάζονται στη μία ή στην άλλην περιοχή και μετακινούνται τις πρωινές και τις απογευματινές ώρες, είτε παιδιά που πηγαίνουν σχολείο, είτε σπουδαστές. Καλύπτει πολλές ανάγκες και πράγματι δωρεάν. Υπάρχει ένα ζήτημα ασφάλειας και πρέπει να είμαστε πάρα πολύ προσεκτικοί σε αυτό. Οι γεφυροπλάστιγγες είναι αναγκαίες, αλλά δυστυχώς δεν έχουν όλες οι περιοχές της χώρας γεφυροπλάστιγγες. Σας ενημερώνω ότι από τις εξήντα τρεις λιμενικές αρχές στην περιοχή ευθύνης τους σε όλη τη χώρα λειτουργούν μόνο σε τριάντα από αυτές γεφυροπλάστιγγες και μάλιστα μερικές από αυτές που λειτουργούν σε διάφορες περιοχές είναι σε υπολειτουργία ή με διάφορα τεχνικά προβλήματα. Ως εκ τούτου, οι ρυθμίσεις πρέπει να είναι ενιαίες, να καλύπτουν με ίσο και δίκαιο τρόπο όλες τις περιοχές της Ελλάδας. Εμείς προχωρήσαμε. Πράγματι, οι αποφάσεις που υποχρέωναν τη ζύγιση σε κοντινές γεφυροπλάστιγγες και αύξαναν το κόστος μεταφοράς αλλά και τον χρόνο και δημιουργούσαν μια πολύ μεγάλη δυσλειτουργία, όλα αυτά νομίζω ότι αξιολογήθηκαν πολύ σωστά και από τις υπηρεσίες του Υπουργείου και από το Αρχηγείο του Λιμενικού Σώματος και από μένα και υπήρξε ρύθμιση και δόθηκε πραγματική λύση σε αυτήν τη φάση. Από εκεί και πέρα, πράγματι είμαστε σε διαδικασία μετατροπής και διόρθωσης και βελτίωσης του κανονισμού 14, του Γενικού Κανονισμού Λιμένα, ώστε να είναι συμβατή η ρύθμιση αυτή με όσα προβλέπει ο νόμος 3446 και έτσι να μην υπάρχει καμμία δυσκολία σε όσες αρχές έχουν την ευθύνη να επιβάλουν τη νομιμότητα, να το πράξουν. Ταυτόχρονα έχει κινηθεί η διαδικασία προς τον Οργανισμό Λιμένα Πάτρας, ώστε να σχεδιαστεί και να προγραμματιστεί η κατασκευή γεφυροπλάστιγγας, κάτι όμως που θα απαιτήσει μεγαλύτερο διάστημα. Νομίζω ότι θα έχουμε μια σωστή ρύθμιση που να δίνει και δίκαιη λύση, αλλά και να εξασφαλίζει την ασφάλεια των πλόων και να μην δημιουργηθούν κίνδυνοι ως προς την ασφάλεια. Δεν μπορώ να σας υποσχεθώ ότι θα γίνει εντός του έτους, γιατί χρειάζεται προγραμματισμός, χρειάζεται να ενταχθεί στον προϋπολογισμό του Οργανισμού Λιμένα Πάτρας και ενδεχομένως φέτος δεν μπορεί να γίνει αυτό. Παρ' όλα αυτά γίνονται όλες οι προσπάθειες ώστε πολύ σύντομα, σε ορατό διάστημα να έχει ολοκληρωθεί η διαδικασία και η περιοχή στη σωστή χωροθέτηση - όπως σωστά το θέτετε - να αποκτήσει γεφυροπλάστιγγα και να λυθεί οριστικά και χωρίς προβλήματα το θέμα.
Σας απάντησε διαφερόντως και ειλικρινώς ο κύριος Υπουργός. Να καλωσορίσουμε εδώ, με την άδεια σας, τα δημοτικά σχολεία από το πανέμορφο Νησί των Ιπποτών. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένας μαθητές και μαθήτριες και δύο εκπαιδευτικοί συνοδοί τους από το 2ο Πρότυπο Πειραματικό Δημοτικό Σχολείο Ρόδου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Νικολόπουλε, έχετε τον λόγο.
Κύριε Πρόεδρε και για την απάντηση του Υπουργού θα περίμενα να εκφράσετε, όπως το κάνατε λίγο πριν, την ευαρέσκειά σας ως Ηλείος. Εμείς εξακολουθούμε να σας θεωρούμε σύμμαχο γιατί γνωρίζετε πολύ καλά και τα προβλήματα της περιοχής…
Εσείς ασκείτε παμπελοποννησιακή εδώ κατάσταση - και Μεσσηνία και Ηλεία - οπότε σας το έχουμε αναθέσει. Συνεχίστε.
Όμως, η δικιά σας η βοήθεια και το ειδικό βάρος πάντα είναι χρήσιμο και η συμμαχία σας πολύτιμη. Το είπα γιατί, όντως, στην απάντησή του ο κύριος Υπουργός μίλησε και για τα επόμενα βήματα και αυτό είναι εξίσου σημαντικό όσο ήταν η αυτόματη, η υγιέστατη αντίδραση στο αίτημα όταν υπεβλήθη από το Σύλλογο των Ναυτεργατών Πατρών Πορθμείου Ρίου - Αντιρρίου. Κύριε Υπουργέ, το ξέρετε εσείς, αλλά νομίζω ότι πρέπει να τονιστεί: Ένα ζυγολόγιο που έχει διάρκεια τεσσάρων ωρών, ποια αξία έχει, αν το φορτηγό ξεκίνησε από την Αθήνα και στην Κόρινθο και στο Αίγιο έβαλε κι άλλα εμπορεύματα πάνω και πέρασε τη γέφυρα κι έφυγε; Θέλω να υπογραμμίσω με αυτόν τον τρόπο, ότι και πάλι κάποιοι ύποπτα κινήθηκαν - και ας το λάβετε υπ' όψιν σας - για να δημιουργήσουν μονοπωλιακούς όρους. Έρχομαι στο δεύτερο ζήτημα: Μιλήσατε για τον Οργανισμό Λιμένος Πατρών. Το ξέρετε πολύ καλά. Μια μονοπωλιακή επιχείρηση κρατικού ενδιαφέροντος έχει αρκετά εκατομμύρια κέρδη - και μακάρι πάντα να έχει - άρα μπορεί να προχωρήσει και σε αυτά και σε άλλα, αρκεί να σταματήσει τις πακετοποιίες. Έχω καταθέσει πάμπολλες ερωτήσεις. Πακέτα, κύριε Πρόεδρε, για μελέτες. Μελέτη για το πώς θα περπατούν - λέει - τα ΑΜΕΑ στο καινούργιο λιμάνι, λες και θα γινόταν το καινούργιο λιμάνι με προδιαγραφές Ευρώπης, χωρίς να έχουν γίνει αυτές οι προβλέψεις. Και έρχομαι εδώ και λέω: Για δείξτε μου τις μελέτες που ο κύριος πρόεδρος του ΟΛΠΑ έχει αναθέσει στη θητεία του, για να δούμε με ποιες γνωστές εταιρείες ανθρώπων γίνονται, που έχουν λόγους να έχουν δουλειές με το λιμάνι και τα λιμάνια, που πολλαπλασιάζουν τα κέρδη τους και που είναι οι ίδιοι. Και χάρηκα όταν άκουσα τον Υπουργό στις προγραμματικές δηλώσεις να επισημαίνει αυτούς τους ανθρώπους, τους «αετονύχηδες» - παρ' ότι τίγρεις λέγονται και όχι αετοί, έτσι αυτοαποκαλούνται - να έχουν παντού εδραιωμένα τα συμφέροντα και πώς, χωρίς να αλλάζουν σύμβαση στο λιμάνι της Πάτρας, να παίρνουν περισσότερα - άκου! - για τις υπηρεσίες που προσφέρουν. Το λέω με την ευκαιρία που έχουμε για να το πω και δημόσια, γιατί σας έχω καταθέσει πλείστες ερωτήσεις. Και νομίζω, κύριε Υπουργέ, ότι καθυστερείτε που δεν αλλάζετε τη διοίκηση. Αλήθεια, είναι πρέπον, είναι ηθικό, τρεις, τέσσερις, πέντε μέρες πριν τις εκλογές να νοικιάζονται χώροι του ΟΛΠΑ; Νομίζω ότι πρέπει να τα δείτε, να ζητήσετε να σας κάνουν αναφορές και να κάνετε κι ελέγχους. Μακάρι να μην είναι έτσι όπως λένε. Όμως λένε ότι εκεί τα πάρτι των γνωστών αγνώστων, που έχουν μια ροπή προς τη λαθραία εμπορεία καυσίμων, καλά κρατούν και βασιλεύουν.
Ευχαριστούμε, κύριε Νικολόπουλε. Ορίστε, κύριε Υπουργέ, έχετε τον λόγο.
Κύριε συνάδελφε, με ευκαιρία τη συγκεκριμένη ερώτησή σας επεκταθήκατε και σε άλλες τρεις - τέσσερις ερωτήσεις. Νομίζω ότι έχετε όλη τη δυνατότητα να τις υποβάλλετε και να απαντηθούν.
Τις έχω υποβάλει.
Εγώ δεν θα τις αποφύγω. Μπορώ να σας πω, ότι ήδη στο συγκεκριμένο ζήτημα, όταν προέκυψε και με επισκέφθηκαν στο Υπουργείο οι εργαζόμενοι του πορθμείου του Ρίου - Αντιρρίου και έθεσαν το θέμα - μεταξύ και πολλών άλλων θεμάτων που τους απασχολούν - ενεργοποιήθηκε η διαδικασία και στο Αρχηγείο του Λιμενικού Σώματος και στο Υπουργείο, αλλά και προς τον Οργανισμό Λιμένος Πατρών και κινήθηκαν διαδικασίες για την αντιμετώπισή του. Από εκεί και πέρα η Κυβέρνηση έχει σχεδιασμούς, βήματα και για τους δημόσιους οργανισμούς και για κάθε θέση υπεύθυνης διεύθυνσης των δημοσίων υποθέσεων και φυσικά και για τον Οργανισμό Λιμένος Πατρών. Με σωστά βήματα θα προχωρήσουν όλες οι διαδικασίες και σε ό,τι αφορά τις διοικήσεις των οργανισμών και σε ό,τι αφορά τον επανασχεδιασμό κρίσιμων ζητημάτων και σε ό,τι αφορά τους ελέγχους. Δεν αναφέρομαι ειδικά στον Οργανισμό του Λιμένα Πατρών, αναφέρομαι σε όλα τα επίπεδα. Σας βεβαιώνω, όμως, ταυτόχρονα με την ευκαιρία ότι με ευαισθησία και πρωτοβουλία του ίδιου του Πρωθυπουργού έχει κινηθεί συστηματικότατη διαδικασία για την υλοποίηση της προεκλογικής υπόσχεσης, αλλά της ανάγκης όλης της πατρινής κοινωνίας για την δικαίωση πλέον πολύχρονων αγώνων - και τους ξέρετε πολύ καλά - ώστε η Πάτρα να έχει δικαίωμα στο θαλάσσιο μέτωπο.
Πολύ σημαντικό
Αυτή, λοιπόν, η προεκλογική δέσμευση του Πρωθυπουργού στην ομιλία του στην Πάτρα έχει δρομολογηθεί, ώστε να αντιμετωπιστούν νομικά και διάφορα άλλα ζητήματα που δυσκολεύουν την υλοποίησή του, να τα υπερβούμε και πραγματικά να γίνει η επιθυμία και το όραμα του πατρινού λαού πράξη με σωστούς όρους και με εγγυημένους όρους. Σε αυτό συμμετέχουν όχι μόνο το δικό μας Υπουργείο, αλλά και άλλα συναρμόδια Υπουργεία, γιατί πρέπει, όπως σας είπα, να ρυθμιστούν διάφορα νομικά ζητήματα, ώστε να μπορεί πραγματικά να γίνει αυτή η εξαγγελία πράξη. Επαναλαμβάνω ότι δεν είναι απλώς εξαγγελία, είναι όραμα και επιθυμία ολόκληρης της πατρινής κοινωνίας. Μου δώσατε την ευκαιρία και νομίζω ότι έπρεπε σε αυτήν την κατεύθυνση να σας βεβαιώσω ότι και αυτό έχει δρομολογηθεί. Ευχαριστώ.
Ευχαριστούμε τον Υπουργό, κ. Δρίτσα. Ευχαριστούμε τον συνάδελφο, κ. Νικολόπουλο. Εισερχόμαστε στην τέταρτη με αριθμό 176/4-5-2015 επίκαιρη ερώτηση δευτέρου κύκλου του Βουλευτή Αττικής των Ανεξαρτήτων Ελλήνων, κ. Παύλου Χαϊκάλη προς τον Υπουργό Εσωτερικών και Διοικητικής Ανασυγκρότησης, σχετικά με τη μεταναστευτική πολιτική της χώρας. Θα απαντήσει η Αναπληρώτρια Υπουργός, κ. Τασία Χριστοδουλοπούλου. Κύριε Χαϊκάλη, έχετε τον λόγο, σας παρακαλώ.
Ευχαριστώ, κύριε Πρόεδρε. Κυρία Υπουργέ, την Πέμπτη 23-04-2015 εντοπίστηκε σκάφος με ενενήντα έξι μετανάστες ανοικτά της Άνδρου, μεταξύ Άνδρου και του ακρωτηρίου Καφηρέα. Το πώς εντοπίστηκε εκεί είναι απορίας άξιο, καθότι δεν είναι στα διεθνή ύδατα, αλλά στα ελληνικά ύδατα και πλησίον της Καρύστου. Ο Δήμος Καρύστου δεν αποδέχτηκε τους μετανάστες, γιατί δεν είχε τις κατάλληλες υποδομές. Έτσι, η διαδικασία μεταγωγής των μεταναστών έγινε στο Δήμο Ραφήνας. Είχε ο Δήμος Ραφήνας υποδομές; Σαφέστατα όχι. Απόδειξη αυτού του γεγονότος είναι ότι έφτασαν εκεί οι μετανάστες, δεν υπήρχε χώρος, διότι το κλειστό γήπεδο του μπάσκετ που υπήρχε στη Ραφήνα ήταν δίπλα στο σχολείο και προκειμένου να αποφευχθεί η ταραχή και η αναστάτωση στους πολίτες τούς μετέφεραν στο κλειστό γυμναστήριο της Διώνης, πιο απομακρυσμένη, αλλά κατοικήσιμη περιοχή όπου δεν υπήρχε παρουσία ιατρών. Η επικοινωνία με το Υπουργείο ήταν αδύνατη. Γιατροί δεν υπήρχαν. Ένας δημοτικός σύμβουλος προσπάθησε με δικά του μέσα να προσφέρει τις πρώτες βοήθειες και να εξετάσει τους μετανάστες. Γενικότερα, υπήρχε μια σύγχυση στην όλη ιστορία. Ακόμα και μέχρι να έρθουν οι χημικές τουαλέτες οι μετανάστες πήγαιναν για τις όποιες ανάγκες τους στις γύρω δασικές εκτάσεις που υπήρχαν. Το ζητούμενο, λοιπόν, πέρα από αυτήν την ιστορία, είναι αν πραγματικά υπάρχει μία σωστή μεταναστευτική πολιτική, εάν υπάρχουν κενά στην όποια «χ» πολιτική υπάρχει και πώς μπορούμε να τα διορθώσουμε και, βέβαια, να δούμε και το θέμα των τριών δουλεμπόρων, οι οποίοι συνελήφθησαν στο σκάφος αυτό και τι έχει συμβεί με την εξέλιξη της κράτησής τους. Ευχαριστώ πολύ.
Ευχαριστούμε, κύριε Χαϊκάλη. Τον λόγο έχει η Αναπληρώτρια Υπουργός Εσωτερικών και Διοικητικής Ανασυγκρότησης, κ. Τασία Χριστοδουλοπούλου.
Κύριε Χαϊκάλη, όπως γνωρίζω, ήσασταν και πριν Βουλευτής και ξέρετε αν υπήρχε μεταναστευτική πολιτική στη χώρα μας. Δεν υπήρχε. Κατά συνέπεια δεν πιστεύω να περιμένετε ότι αυτή η συνολική μεταναστευτική πολιτική για τη χώρα και μάλιστα σε μια στιγμή αυξημένων ροών θα οικοδομηθεί μέσα σε τρεις μήνες. Γνωρίζετε ότι αυτήν τη στιγμή βρισκόμαστε σε μεγάλη πίεση και αναζητούμε τους τρόπους με τους οποίους θα μπορέσουμε να έχουμε τα απαραίτητα, ώστε οι άνθρωποι που εισέρχονται στη χώρα και να εισέρχονται με ασφάλεια, αλλά ταυτόχρονα να έχουμε εκείνες τις υποδοχές, ώστε να τους φιλοξενούμε αξιοπρεπώς, να μπορεί η ελληνική κοινωνία να αντιμετωπίζει το πρόβλημα με τις διαστάσεις που έχει, ως οικουμενικό, ευρωπαϊκό και τέλος ελληνικό, και να μπορεί να το διαχειρίζεται με τους κανόνες της νομιμότητας και του ανθρωπισμού. Εγώ με την ευκαιρία του θέματος που έχετε θέσει, θέλω να ευχαριστήσω το Δήμαρχο Ραφήνας κ. Πιστικίδη, τον Αντιπεριφερειάρχη Αττικής κ. Φιλίππου, αλλά και τους πολίτες της Ραφήνας, οι οποίοι με πραγματικό πνεύμα αλληλεγγύης προσέφεραν τα απαραίτητα είδη στους πρόσφυγες που φιλοξενήθηκαν στη Ραφήνα και υποδέχθηκαν τους ανθρώπους αυτούς όπως έπρεπε. Διότι πραγματικά αυτό είναι καθήκον όλων. Εγώ τόσο στις επαφές μου με τους δημάρχους όσο και με τους περιφερειάρχες αυτό που ζήτησα ήταν πραγματικά να υποδέχονται τους πρόσφυγες που έρχονται στη χώρα μας και να προσφέρουν ό,τι είναι δυνατόν για την υποδοχή τους. Δεν ξέρω, δεν κατάλαβα από την τοποθέτησή σας αν το θέτετε ως ψόγο το ότι ο Δήμαρχος Ραφήνας υποδέχθηκε αυτούς τους ανθρώπους, έστω και σε χώρους που δεν ήταν απολύτως κατάλληλοι, γιατί, όπως ξέρετε, ήταν ένα έκτακτο γεγονός. Όπως είπατε κι εσείς, για πρώτη φορά συνέβη στην περιοχή της Ραφήνας ή της Εύβοιας να φτάσουν μετανάστες και πρόσφυγες. Κατά συνέπεια ένα κράτος που δεν έχει στοιχειώδεις υποδομές πώς να έχει προβλέψει και υποδομή στη Ραφήνα; Αυτό που έχουμε πει, είναι πως όταν ζητάμε από την Ευρώπη να μοιραστεί τους πρόσφυγες μαζί μας και όλα τα κράτη - μέλη να πάρουν πρόσφυγες από την Ελλάδα και να τους μοιραστούν, ώστε να μην έχουμε εμείς όλο το βάρος, δεν μπορεί ως Ελλάδα να μην μοιραστούμε κι εμείς τους πρόσφυγες. Δεν μπορούμε να λέμε: «Δεν πειράζει αφήστε τους στα νησιά. Οι νησιώτες που δέχονται κάθε μέρα αυτόν τον όγκο, έχουν δεν έχουν χώρους, ας τους δεχθούν. Όλοι οι άλλοι, δεν πειράζει, είμαστε μακριά». Και όταν αντιμετωπίζουμε ένα έκτακτο γεγονός, όπως ήταν το συγκεκριμένο που συνέβη στις 23 Απριλίου δεν μπορούμε να λέμε: «Τι είναι τούτο; Πού θα πάνε αυτοί;». Κι όμως, βρέθηκε ένα γυμναστήριο. Το Σάββατο έφθασαν και κάποιοι πρόσφυγες στην Καλαμάτα. Ούτε στην Καλαμάτα φθάνουν συνήθως, αλλά προέκυψε κι έφθασαν. Ρυμουλκήθηκαν εκεί. Τι θα έλεγε εκεί ο δήμαρχος; «Δεν έχω χώρο»; Το είπε, αλλά βρήκε τελικά χώρο. Θα έλεγε «δεν έχω ρούχα»; Ήταν βρεγμένοι. Βρέθηκαν ρούχα. Ευτυχώς, σε όλη την Ελλάδα υπάρχουν αλληλέγγυες ομάδες, οι οποίες προσφέρουν ρούχα, σίτιση. Υπάρχει ο Ερυθρός Σταυρός που κινητοποιείται κι έτσι καταφέρνουμε με τα ελάχιστα να έχουμε μία ανθρωπιστική υποδοχή στους ανθρώπους αυτούς που έρχονται από τον πόλεμο για να βρουν ένα ασφαλές καταφύγιο. Είμαστε υποχρεωμένοι να το κάνουμε. Είμαστε υποχρεωμένοι από τις διεθνείς συμβάσεις, από τη Συνθήκη της Γενεύης του 1951 που μας υποχρεώνει στους πρόσφυγες που καταδιώκονται από πόλεμο ή εμφύλιο πόλεμο να τους υποδεχθούμε με όλους τους κανόνες που προβλέπονται σε αυτήν την ευρωπαϊκή σύμβαση. Κατά συνέπεια, όταν πήγαν στη Ραφήνα και προσέτρεξε όλος ο κόσμος εκεί για να τους βοηθήσει, πήγε το ΚΕΕΛΠΝΟ και τους εξέτασε όλους ιατρικά. Εκτός από το ΚΕΕΛΠΝΟ, πήγε και η ΜΚΟ «Praksis», η οποία τους προσέφερε όλη την ιατρική φροντίδα. Επίσης, πήγε και κλιμάκιο της Ύπατης Αρμοστείας του ΟΗΕ και τους ενημέρωσε για το πού μπορούν να πάνε να ζητήσουν άσυλο και τι δικαιώματα έχουν. Δηλαδή, έγινε μια παγκινητοποίηση. Το κυριότερο είναι ότι ήταν ενενήντα πέντε άνθρωποι, μεταξύ των οποίων είκοσι ένα ανήλικα και μεταξύ των ανηλίκων επτά ασυνόδευτα, δηλαδή χωρίς γονείς, καθώς είχαν σκοτωθεί στον πόλεμο. Συνεπώς ήταν μια ανθρώπινη τραγωδία αυτοπροσώπως. Όλοι κινητοποιήθηκαν και οι άνθρωποι αυτοί ταυτοποιήθηκαν μέσα σε μιάμιση μέρα. Δεν νομίζω ότι μιάμιση ημέρα για τη Ραφήνα ήταν ένα γεγονός που τη συγκλόνισε και ότι θα έπρεπε να αναστατωθεί, να φοβηθεί, να μην μπορέσει και αυτή να προσφέρει το στοιχειώδες σε μία Ελλάδα που όλα της τα νησιά βρίσκονται σε τέτοια τραγωδία να υποδέχονται κάθε ημέρα εκατό, διακόσιους, πεντακόσιους ανθρώπους. Θα ήθελα να πω, όσον αφορά τους διακινητές, ότι έχουν πάρει τον δρόμο της δικαιοσύνης. Μετά από τακτική ανάκριση προφανώς θα δικαστούν κάποια στιγμή και θεωρώ ότι θα δικαστούν με αυστηρές ποινές, όπως ξέρω ότι τιμωρούνται όλοι και στα νησιά, όταν συλλαμβάνονται. Όσον αφορά, όμως, τους συγκεκριμένους ανθρώπους, που μέσα σε αυτήν την τραγωδία αναζητούν ένα ασφαλές καταφύγιο, πρέπει να καταλάβουμε ότι συνολικά ως ελληνική κοινωνία, ως πόλεις, ως κοινότητες, ως χωριά, ως μικρές ομάδες ανθρώπων, πρέπει όλοι να συνειδητοποιήσουμε ότι πρέπει να αναλάβουμε ένα μερίδιο ευθύνης, για να έχουμε μετά την αυτοπεποίθηση να το διεκδικήσουμε και από την Ευρώπη με το αίτημα, όπως το λέμε, «αναλογικό καταμερισμό προσφύγων και μεταναστών» ανάμεσα σε όλες τις χώρες - μέλη της ΕΕ και όχι μόνο στις χώρες του Νότου, που δέχονται τις πιέσεις. Ευχαριστώ.
Κύριε Πρόεδρε, μου επιτρέπετε;
Κύριε Υπουργέ, περιμένετε να ολοκληρωθεί η συζήτηση της επίκαιρης ερώτησης.
Θα ήθελα τον λόγο για μισό λεπτό, κύριε Πρόεδρε.
Ορίστε, κύριε Υπουργέ.
Συμπτωματικά η ερώτησή σας με καθιστά και εμένα συναρμόδιο ως προς τις ευθύνες του Λιμενικού Σώματος και για την επαρκή απάντηση στη δική σας ερώτηση θα ήθελα να μου επιτρέψετε να πάρω τον λόγο για μισό λεπτό. Πράγματι, αυτό το σκάφος δεν ήταν από τα συνήθη και δεν έκανε τη συνήθη διαδρομή. Ήρθε από το ύψος των Ψαρών.
Ακούστηκε, αλλά δεν ήθελα να το αναφέρω.
Σας βεβαιώ - γιατί το έζησα και είχα την ενημέρωση διαρκώς - ότι παρακολουθείτο διαρκώς από το Λιμενικό Σώμα. Έφτασε εκεί που έφτασε, διότι μέχρι εκείνη τη στιγμή δεν είχε τα συνήθη χαρακτηριστικά και έπρεπε να παρακολουθηθεί και αυτό έγινε. Δηλαδή, και το Λιμενικό Σώμα έχει συμμετάσχει με τον τρόπο που έπρεπε στη διαδικασία.
Είναι χρήσιμο αυτό που σας είπε ο κύριος Υπουργός. Πολύ σωστά είπατε, όπως είπε και η κυρία Υπουργός, ότι και ο κ. Φιλίππου και ο κ. Πιστικίδης και η Δημοτική Αρχή, αλλά και όλοι οι πολίτες της Ραφήνας δεν δυσανασχέτησαν. Με θέρμη ανταποκρίθηκαν και συνέδραμαν. Έχετε τον λόγο, κύριε Χαϊκάλη.
Δεν το αμφισβητεί αυτό κανείς, κύριε Πρόεδρε, και βέβαια δεν υπάρχει ψόγος για τον κ. Πιστικίδη, το Δήμαρχο, ο οποίος έκανε τα πλείστα όσα για να μπορέσει να βελτιώσει την ήδη υπάρχουσα κατάσταση. Μιλάω απλώς για την αναστάτωση, η οποία υπήρξε και φυσικά δεν είναι ψόγος ούτε για εσάς, γιατί σε τρεις μήνες δεν μπορεί το Υπουργείο να λύσει τέτοια προβλήματα. Βεβαίως, η χώρα δεν έχει μεταναστευτική πολιτική. Γι' αυτό και σας ρωτάμε. Επειδή ζούμε αυτό το κύμα των παρατύπως μεταναστών - προσφύγων που έρχονται στη χώρα μας, να δούμε τι μπορούμε να κάνουμε. Η ερώτηση συνεχίζεται με την έννοια ότι μετά από μιάμιση - δύο ημέρες που φύγανε - στις 25 του μηνός συγκεκριμένα - η απάντηση που πήραμε, όταν ρωτήσαμε πού πάνε αυτοί οι άνθρωποι, ήταν ότι εξήντα πέντε περίπου άτομα έφυγαν προς την Αμυγδαλέζα, δέκα - δεκαπέντε άνθρωποι πήγαν προς τη ΜΚΟ «Praksis», η οποία έχει εστίες φροντίδας και στέγασης, και για δεκαπέντε περίπου άτομα ειπώθηκε, «αφήστε τους ελεύθερους». Ελεύθερους πού; Μάλιστα, επειδή εκεί πέρα δεν υπάρχει συγκοινωνία, αναγκάστηκε ο δήμος να βάλει λεωφορείο για να τους μεταφέρει στο κέντρο της Αθήνας, όπου αφέθηκαν ελεύθεροι με ένα χαρτί ότι θα έχουν μια κάλυψη για ένα μήνα. Αυτή, λοιπόν, την αβεβαιότητα ψάχνουμε να βρούμε. Και επειδή στα λιμάνια της Αττικής μπορεί να έρθουν κι άλλοι αύριο, ποιες υποδομές υπάρχουν; Θα υπάρχουν γιατροί; Θα υπάρχει αστυνόμευση; Θα υπάρχουν εγκαταστάσεις; Αυτά ρωτάμε, κυρία Υπουργέ. Δεν ρωτάμε τίποτα περισσότερο. Δεν θέλουμε να καταγγείλουμε προσωπικά κάτι, αλλά περισσότερο να δούμε αυτήν την κατάσταση και τι θα κάνει η Ευρώπη. Eίναι ένα θέμα που πρέπει να το δούμε σφαιρικά και πρέπει να το δούμε και πολύ γρήγορα. Γιατί αυτήν τη στιγμή, είτε στην Καλαμάτα είτε στη Ραφήνα είτε οπουδήποτε αλλού, δεν αντέχει η κοινωνία. Και βέβαια, το πρόβλημα είναι ηθικό και προσωπικό για τους Έλληνες να βλέπουν αγνώστους μέσα στο κέντρο μιας πόλης και να μην ξέρουν τι να κάνουν. Τους βλέπουν άστεγους, να ζητάνε και με όποιες παρενέργειες μπορεί να έχουν όλα αυτά. Από τη στιγμή που δεν έχουν χαρτιά στα χέρια τους και δεν έχουν να μείνουν κάπου, πού θα πάνε; Θα αναγκαστούν να κλέψουν; Θα αναγκαστούν να βιάσουν; Θα αναγκαστούν να δημιουργήσουν προβλήματα, τα οποία δεν θέλουμε να σκεπτόμαστε; Αυτά είναι τα ερωτήματα τα οποία ουσιαστικά τίθενται με αυτήν την ερώτηση. Και θέλουμε να δούμε πραγματικά ποιοι χώροι υποδοχής υπάρχουν ή θα υπάρξουν, εάν υπάρχουν κενά και πώς μπορούμε να βοηθήσουμε όλοι μαζί, για να μην αναστατωθεί η κοινωνία και να είμαστε όλοι μαζί σε εγρήγορση, για να μπορέσουμε να αντιμετωπίσουμε τέτοια φαινόμενα. Αυτό είναι το μεγάλο πρόβλημα. Και φυσικά, η καταδίκη των διακινητών, για εμάς, όπως είπαμε, πρέπει να είναι παραδειγματική. Γιατί αυτοί οι άνθρωποι δεν μπορεί να πάρουν μία ποινή η οποία θα είναι αναλώσιμη, ευκαιριακή, επιδερμική, αλλά πρέπει να είναι υπόδειγμα για τους επόμενους πως θα φτάσουν σε αυτό το σημείο. Βέβαια, όταν έγινε ερώτηση για το πού βρέθηκαν αυτοί, είπαν μεταξύ της Άνδρου και των Ψαρών. Μεταξύ Άνδρου και Ψαρών είναι όλο το Αιγαίο. Θέλω να πω κανείς δεν μπόρεσε να καταλάβει τι γίνεται απ' όλη αυτήν την ιστορία. Ραντάρ δεν υπάρχουν εκεί, να δούμε πώς έγινε η διακίνηση; Αυτό θέλω να πω.
Υπό έλεγχο ήταν.
Σας είπε ο κύριος Υπουργός ότι ήταν υπό έλεγχο.
Αυτό θέλω να πω. Γίνεται καθ' έξιν αυτό; Θα υπάρχουν κι άλλα τέτοια φαινόμενα; Θα συνεχιστεί αυτή η κατάσταση; Αυτό είναι το ζητούμενο. Γιατί λέμε ότι παρακολουθούμε, αλλά ξαφνικά - μέχρι στιγμής τουλάχιστον - εισροές υπάρχουν. Και το θέμα είναι γιατί διαχωρίστηκαν αυτοί οι άνθρωποι, άλλοι στην Αμυγδαλέζα, άλλοι στο «Praksis» και άλλοι ελεύθεροι στην Ομόνοια. Αυτό είναι, επίσης, ένα ερώτημα το οποίο πρέπει να θέσουμε στην κυρία Υπουργό. Ευχαριστώ.
Σας ευχαριστούμε, κύριε Χαϊκάλη. Κυρία Υπουργέ, θα θέλατε να συμπληρώσετε κάτι;
Κοιτάξτε. Έχουμε δύο σοβαρά προβλήματα αυτήν την περίοδο. Το ένα είναι ότι ενώ οι αυξημένες ροές σημειώθηκαν από τον Απρίλιο του 2014 και ενώ η προηγούμενη κυβέρνηση το γνώριζε αυτό και είχε υποσχεθεί ενώπιον των οργάνων της Ευρωπαϊκής Ένωσης ότι θα δημιουργήσει δυόμισι χιλιάδες θέσεις φιλοξενίας, δεν δημιούργησε ούτε μία. Είχε υποσχεθεί, λοιπόν, ότι μέχρι το Δεκέμβριο του 2014 θα δημιουργήσει δομές φιλοξενίας. Δεν δημιούργησε ούτε μία. Αυτό είναι το ένα πρόβλημα. Το δεύτερο πρόβλημα είναι ότι έπρεπε μέχρι τον Οκτώβριο του 2014 να καταθέσει τις προτάσεις για το νέο χρηματοδοτικό πλαίσιο 2014-2020. Δεν κατέθεσε τίποτα. Έτσι, βρεθήκαμε, όταν εμείς αναλάβαμε την Κυβέρνηση, όχι μόνο να μην υπάρχουν δομές φιλοξενίας, αλλά να μην έχει κατατεθεί και η πρόταση για τη χρηματοδότηση. Άρα αυτήν τη στιγμή βρισκόμαστε και χωρίς δομές και χωρίς λεφτά και ταυτόχρονα με την αυξημένη ροή προσφύγων και μεταναστών. Αυτήν τη στιγμή, λοιπόν, προσπαθούμε να αντιμετωπίσουμε εκ των ενόντων και τις δύο αυτές ελλείψεις: Και την έλλειψη δομών και την έλλειψη χρημάτων. Αυτός ήταν ο λόγος που βγήκαμε με τόσο θόρυβο και με δημόσιες εκκλήσεις στους δήμους και στις περιφέρεις να βοηθήσουν όλοι, όπου μπαίνουν πρόσφυγες και μετανάστες, να παρέχουν τη δυνατότητα μιας άμεσης φιλοξενίας και εμείς με τις δυνάμεις που έχουμε προσπαθήσαμε σε αυτό το διάστημα να δημιουργήσουμε ό,τι μπορούμε. Έτσι καταφέραμε να έχουμε ένα χώρο παλιού ξενοδοχείο στην Κω, ένα χώρο μιας παλιάς βίλας που μας παραχωρήθηκε στη Λέρο, ένα χώρο για ασυνόδευτα ανήλικα που ξεκίνησε σήμερα στο Θησείο και άλλους τρεις χώρους που θα πάρουμε μέσα στον Ιούνιο. Αυτά ήταν με υπερπροσπάθεια, χωρίς χρήματα, προσπαθώντας να αξιοποιήσουμε όλες τις δυνατότητες. Αυτήν τη στιγμή, αυτό που πρέπει να κατανοήσουμε είναι ότι όταν οι πρόσφυγες έρχονται από τα τουρκικά παράλια, οι Σύριοι, είναι σε κάτι βαρκούλες λαστιχένιες. Όταν μπαίνουν στα ελληνικά χωρικά ύδατα, τρυπάνε αυτές τις βαρκούλες και πέφτουν στη θάλασσα. Από εκείνη τη στιγμή και μετά το Λιμενικό είναι υποχρεωμένο να τους σώσει. Τους μεταφέρει, λοιπόν, στη συνέχεια στη στεριά. Στη στεριά γίνεται όλη η υποχρεωτική διαδικασία που προβλέπεται από τον ελληνικό νόμο, αλλά και από τις ευρωπαϊκές οδηγίες. Τους παίρνουν δακτυλικά αποτυπώματα, γίνεται η ταυτοποίηση και η ταξινόμησή τους και παρέχεται σε όλους εξάμηνη προσωρινή άδεια παραμονής. Αυτή είναι η πολιτική στα νησιά που έχει αποφασίσει η Αστυνομία. Εδώ στη Ραφήνα εν προκειμένω, ή ο Αστυνομικός Διευθυντής ή το Τμήμα Αλλοδαπών - δεν γνωρίζω ποιος, γιατί δεν τα αποφασίζω εγώ αυτά - πράγματι χώρισε τους ανθρώπους και άλλους που ήταν καταφανώς πρόσφυγες από τη Συρία τους άφησε ελεύθερους για να πάνε να υποβάλουν άσυλο - γιατί δεν μπορείς να υποβάλεις άσυλο όντας στην Αμυγδαλέζα, πρέπει να έχεις την ελευθερία να κινηθείς, να πάρεις αριθμό προτεραιότητας και όλα τα σχετικά - και άλλους που δεν ήταν καταφανώς πρόσφυγες, τους πήγαν στην Αμυγδαλέζα.
Ένας μόνο ήταν από τη Συρία. Ήταν Ιράκ, Αφγανιστάν και Ιράν.
Εάν αυτοί, όμως, προέρχονται από εμπόλεμες περιοχές που έχει εμφύλιο - που θεωρούνται χώρες με προσφυγικό προφίλ, ανάλογα σε ποια περιοχή του Αφγανιστάν είναι, εάν εκεί κάνουν επεμβάσεις οι Ταλιμπάν, εάν είναι στο Ιράκ που γίνεται εμφύλιος πόλεμος - τότε σε διάφορους από τις περιοχές αυτές η υπηρεσία ασύλου δίνει άσυλο, όχι σε όλους, αλλά ανάλογα την περιοχή που προέρχεται. Έτσι, λοιπόν, υπάρχει όλο αυτό το αντιφατικό για το σε ποιους δίνουν και ποιους κρατάνε στα κέντρα κράτησης, το οποίο ακόμα δεν το έχουμε ενοποιήσει σε μια ενιαία πολιτική κράτησης. Αυτό, όμως, τείνει να ομογενοποιηθεί τώρα που μπήκε και ένας νέος Γραμματέας Μετανάστευσης στην Αστυνομία με τον οποίο θα έχουμε πιο συγκεκριμένη συνεργασία. Tο βασικό, όμως, είναι ότι μας λείπουν οι πόροι, διότι χώρους τώρα πλέον μας υποδεικνύουν. Μάλιστα μας υποδεικνύουν και οι ιδιώτες. Μας δίνουν ιδιώτες ακίνητα που μένουν ανοίκιαστα και μας λένε «πάρτε τα για να φιλοξενήσετε». Για να φιλοξενήσουμε, όμως, πρέπει να βρούμε κονδύλια για τη σίτιση, για τη εποπτεία των ακινήτων, για να υπάρχει ένας άνθρωπος εκεί να προβλέπει, να βάλουμε έναν κοινωνικό λειτουργό και δεν υπάρχει στο ταμείο τίποτα. Τώρα περιμένουμε την έκτακτη χρηματοδότηση που αποφασίστηκε στην Ευρωπαϊκή Ένωση, στην τελευταία σύνοδο των Πρωθυπουργών και των Υπουργών, στην οποία εκπροσώπησα εγώ τη χώρα. Αυτήν την έκτακτη χρηματοδότηση περιμένουμε, για να αρχίσουν να απελευθερώνονται χρήματα για να φτιαχτούν επιτέλους αυτές οι δομές αλλά και να προσληφθούν άνθρωποι στις υπηρεσίες μας, οι οποίες καταρρέουν. Αυτήν τη στιγμή το άσυλο έχει καταρρεύσει σαν υπηρεσία, γιατί ήταν με ένα προσωπικό για τις τρέχουσες ροές που υπήρχαν και τώρα με τις αυξημένες ροές δεν μπορεί να εξυπηρετήσει όλους αυτούς που αιτούνται άσυλο. Πρέπει πραγματικά να καταλάβουμε όλοι ότι είναι μια έκτακτη συνθήκη και σε αυτήν την έκτακτη συνθήκη πρέπει να συμπεριφερθούμε όλοι ανάλογα.
Σας ευχαριστούμε, κυρία Υπουργέ. Ευχαριστούμε πολύ και εσάς, κύριε Χαϊκάλη. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 21.14΄ λύεται η συνεδρίαση για αύριο Τρίτη 12 Μαΐου 2015 και ώρα 11.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.